
Il-Minuti tas-Seduta Nru 207, li saret fid-19 ta’ Frar 2024, ġew ikkonfermati.


[bookmark: _Toc244238516]RULING TAS-SEDJA

L-ISPEAKER (Onor. Anġlu Farrugia): Fis-Seduta 207 tal-bieraħ, 19 ta’ Frar 2024, wara l-ħin tal-mistoqsijiet parlamentari, l-Onor. Rebekah Borg ġibdet l-attenzjoni tas-Sedja għal mistoqsija parlamentari magħmula minnha, li baqgħet mhux imwieġba minkejja li saret diversi drabi, u nikkwota:

“ONOR. REBEKAH BORG: Mr Speaker, jien ili f’dan il-Parlament minn Mejju tal-2022. Kemm ili f’dan il-Parlament ili nistaqsi l-istess mistoqsija lill-Ministru għat-Turiżmu fuq l-arretrati tal-liċenzji tal-operaturi turistiċi. Kelli għaxar mistoqsijiet bit-tweġiba: “L-informazzjoni tingħata f’seduta oħra”. Sena u nofs, Mr Speaker! Kont staqsejtek għal direzzjoni; issa qed nitlob ruling għax wara sena u nofs naħseb li l-informazzjoni għandha tingħata.”.

Kif jafu tajjeb l-Onor. Membri, is-Sedja ma għandhiex mansjoni dwar it-tweġibiet li jagħtu Ministri għal mistoqsijiet parlamentari magħmula lilhom. Dan għaliex filwaqt li l-Ordnijiet Permanenti jirregolaw b’mod ċar dak li jikkonċerna l-għemil ta’ mistoqsijiet parlamentari, u dan kif regolat mill-Ordnijiet Permanenti 26 sa 32, huma għalkollox siekta f’dawk li għadhom x’jaqsmu t-tweġibiet mogħtija. 

Ordni Permanenti 179 jagħmilha ċar li meta l-Ordnijiet Permanenti jkunu siekta fuq punt ta’ proċedura, allura s-Sedja għandha tara d-drawwiet tal-House of Commons tar-Renju Unit, u nikkwota:

“197. Fil-każijiet kollha li mhumiex regolati b’dawn l-Ordnijiet Permanenti, wieħed għandu jirrikorri għar-regoli, modi, użanzi u drawwiet tal-House of Commons tal-Parlament tar-Renju Unit, li għandhom jiġu segwiti sa fejn jistgħu jiġu applikati għall-proċeduri tal-Kamra b’konsiderazzjoni xierqa għan-natura speċjali tal-Kostituzzjoni.”
Is-Sedja rat dak li jsir fil-Parlament Ingliż f’dak li għandu x’jaqsam mal-mistoqsijiet parlamentari u rat li r-rapport maħruġ mill-House of Commons’ Information Office dwar mistoqsijiet parlamentari jagħmilha ċara li r-rwol tal-Ispeaker f’dak li huwa tweġibiet huwa limitat għal waqt is-seduta, u se nikkwota:

“The Speaker controls the pace of Question Time. If he calls too many supplementaries the Minister will be put under close scrutiny on a few questions but the total number of questions answered orally will be small. However, if he calls too few supplementaries, more questions will be answered orally but the Minister may be given too easy a passage. A balance has to be struck and it is likely to be struck differently by different Speakers. 

The Speaker can also encourage more progress down the list by periodic appeals to Members and Ministers to keep their supplementary questions and answers short and succint. He also has powers to challenge a Member or Minister who is either too lengthy or is using Question Time as an opportunity for debate. It is also the practice for a Minister who wishes to give a lengthy answer either to give it after Question Time, if its importance so justifies, or to circulate it in Hansard.”

Minn dan joħroġ li fil-Parlament Ingliż l-Ispeaker m’għandux il-poter li jordna lill-Ministru jekk ma jkunx qed jirrispondi xi domanda parlamentari. 

Dan qed jingħad biex inkunu ċari anke dwar din il-proċedura. Allura fin-nuqqas ta’ Ordni Permanenti li jagħti poter lis-Sedja li tagħti direzzjoni lill-Ministru biex jirrispondi mistoqsija parlamentari li ma jkunx qiegħed jagħmel, is-Sedja m’għandhiex il-poteri illi din il-proċedura tista’ b’xi mod tiġi infurzata.

Min-naħa l-oħra s-Sedja tifhem il-preokkupazzjoni tal-Membri u tifhem ukoll li huwa ħafna inġust għall-istess demokrazija tal-Parlament li d-domandi ma jiġux imwieġba wara ċertu ħin. Huwa għalhekk li meta tqajmu lmenti simili mill-Onor. Membri, is-Sedja dejjem irrakkomandat lill-Ministri li sa fejn hu possibbli jagħtu l-informazzjoni mitluba minnhom, anke permezz tal-proċedura parlamentari li tintuża fil-każ ta’ tweġibiet interim fejn il-Ministru jista’ jagħti tweġiba parzjali, bil-kumplament tal-informazzjoni tingħata f’seduta sussegwenti meta tinġabar.

Fir-rigward tal-ilment imqajjem mill-Onor. Borg fis-seduta tal-bieraħ, is-Sedja rċeviet komunikazzjoni mill-Ministru għat-Turiżmu u għall-Indafa Pubblika, l-Onor. Clayton Bartolo, waqt li kienet għadha għaddejja s-seduta, u se nikkwota:

“Ġejt informat li aktar kmieni llum, it-Tnejn 19 ta’ Frar 2024, intalab ruling fil-Kamra dwar in-nuqqas ta’ rispons tiegħi għal numru ta’ mistoqsijiet parlamentari. Sfortunatament ninsab imsiefer fuq xogħol tal-Gvern u għaldaqstant ma stajtx inkun preżenti fil-Kamra sabiex nispjega l-fatt li f’dawn il-mistoqsijiet parlamentari qed tintalab ħafna informazzjoni, liema informazzjoni waslet biex tkun miġbura kollha kemm hi u fi ftit tal-jiem oħra nkun nista’ nippreżenta rapport fil-Kamra.

Irrid niċċara li r-risposti ma ngħatawx mhux b’disprezz lejn l-Onorevoli Membru li qiegħda tagħmel il-mistoqsijiet jew b’disprezz lejn il-Kamra tar-Rappreżentanti, iżda minħabba din ir-raġuni li tajt hawn fuq. Jekk xejn, inħares ’il quddiem li nkun nista’ nirrispondi dawn id-domandi.”

Nifhem għaldaqstant, illi fis-seduti li ġejjin il-Ministru se jkun qiegħed iwieġeb il-mistoqsija tal-Onor. Rebekah Borg.

Ir-Ruling huwa deċiż.


[bookmark: _Toc244238517]
INFORMAZZJONI MIS-SEDJA

L-ISPEAKER: Inqiegħed fuq il-Mejda tal-Kamra:

Tweġiba għall-Mistoqsija Parlamentari 34 magħmula lis-Sedja mill-Onor. Graziella Galea dwar mistoqsijiet parlamentari li saru aktar minn għaxar darbiet u baqgħu mhux imwieġba; u

Tweġiba għall-Mistoqsija Parlamentari 35 magħmula lis-Sedja mill-Onor. Graziella Galea dwar mistoqsijiet parlamentari li saru bejn ħames u għaxar darbiet u baqgħu mhux imwieġba.


[bookmark: _Toc244238518]
MISTOQSIJIET – TWEĠIBIET ORALI


MINISTERU GĦALL-AGRIKOLTURA, IS-SAJD U D-DRITTIJIET TAL-ANNIMALI – KONSULENTI

13979. L-ONOR. PAULA MIFSUD BONNICI (f’isem l-Onor. Ivan Bartolo) staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid kemm-il konsulent hemm fil-Ministeru tiegħu u x’livell ta’ edukazzjoni u esperjenza għandhom, speċjalment fil-qasam li l-Ministeru jirrappreżenta?

ONOR. ANTON REFALO (Ministru għall-Agrikoltura, is-Sajd u d-Drittijiet tal-Annimali): Ninforma lill-Onor. Interpellant li l-konsulenti ġew impjegati skont il-manwal li kopja tiegħu diġà tqiegħdet fuq il-Mejda tal-Kamra.

L-ISPEAKER: L-Onor. Randolph De Battista, mistoqsija supplimentari.

ONOR. RANDOLPH DE BATTISTA: Sur President, f’pajjiżna kulħadd jaf li minħabba ċ-ċokon tagħna, l-art hija prezzjuża, speċjalment l-art agrikola minħabba s-sigurtà tal-ikel. Jista’ l-Ministru jgħid x’passi beħsiebu jieħu l-Gvern biex jipproteġi l-art agrikola?

L-ISPEAKER: Il-Ministru Anton Refalo.

ONOR. ANTON REFALO: Naqblu, kemm il-Gvern kif ukoll l-Oppożizzjoni, li l-art agrikola għandha tingħata l-protezzjoni meħtieġa. Ir-riforma li qed jagħmel il-Gvern f’dan is-settur hija waħda vasta u intenzjonata biex iġġib l-aħjar amministrazzjoni tar-raba’ agrikolu, ikun hemm l-aħjar monitoraġġ u jkun hemm l-aħjar ħarsien. 

Il-punt li rridu nibdew minnu huwa li sal-lum, kif jaf kulħadd, hemm distinzjoni bejn bidwi full-time u bidwi part-time. Din ġabet magħha ċerti anomaliji u inġustizzji, fis-sens li bniedem jista’ jmur jirreġistra bħala bidwi full-time jew part-time, jirreġistra raba’ mal-Land Parcel Identification System (IACS) u jekk ikollu erbat itmiem raba’ fuq ismu, anke jekk ma jkunux tiegħu jew addirittura jkollu xi titlu fuqu, ikun jista’ japplika biex ikollu kamra fir-raba’. 

B’hekk raba’ li suppost jingħata lill-bidwi ġenwin qiegħed jingħata lill-bdiewa tal-passatemp jew addirittura lil dawk li mhuma bdiewa xejn imma jkunu jridu sempliċement kamra biex imorru jagħmlu, pereżempju, il-barbecues. Għalhekk qed naraw li nagħtu definizzjoni tal-istatus tal-bidwi u nagħmlu distinzjoni bejn bidwi attiv, bidwi tal-passatemp u bidwi ġdid li qed jipprova jidħol fis-settur. Naħseb li dwar dan hemm qbil bejn il-Gvern u l-Oppożizzjoni. Din hija importanti u se nitilqu mid-definizzjoni ta’ bidwi full-time u bidwi part-time u ndaħħlu d-definizzjoni ta’ bidwi li jkun attiv, verament qed jaħdem ir-raba’, irid jagħmel cropland u huwa bidwi ġenwin. 

Barra minn hekk, waqqafna l-Aġenzija Riżorsi Agrikoli Malta (RAM) li se jkollha funzjoni importanti ferm. Din l-Aġenzija se tirreġistra r-raba’ agrikolu kollu tal-privat biex bħala Gvern, għall-ewwel darba fl-istorja ta’ Malta u Għawdex, ikollna katast u reġistru tar-raba’ agrikolu li qiegħed f’idejn il-privat. Mhux hekk biss, barra li nagħmlu l-katast, qegħdin nagħmlu xi ħaġa li diġà saret fil-qasam tal-housing, fejn kull konvenju kemm ta’ bejgħ kif ukoll ta’ xiri se jiġi reġistrat anke ma’ din l-Aġenzija biex imbagħad din tagħti dritt ta’ preferenza. 

L-ISPEAKER: Ministru, jekk jogħġbok, fil-qosor, għax għandna mistoqsijiet oħrajn.

ONOR. ANTON REFALO: Irrid ngħid li din l-Aġenzija se tara kif tgħaddi għodod finanzjarji lill-bdiewa, speċjalment dawk żgħażagħ, biex ikunu jistgħu jixtru art agrikola. Apparti dan, irridu nagħmlu żewġ miżuri importanti. L-ewwel miżura qiegħda fil-Baġit, fejn qed neżentaw lis-sidien li jikru raba’ lill-bdiewa ġenwini mit-taxxa tas-suċċessjoni. Qed neżentaw ukoll lill-bdiewa ġenwini li jirtu r-raba’ mingħand missierhom milli jħallsu t-taxxa tas-suċċessjoni u finalment miżura importanti oħra taqa’ taħt id-Dipartiment tal-Artijiet fejn qegħdin nippjanaw li l-art agrikola ma toħroġx b’tender, imma naraw x’inhu ekonomikament vijabbli ...

L-ISPEAKER: Ministru, ma tistax tibqa’ għaddej. Għadni kif tajt ruling dwar dan. Trid tagħti risposta b’mod konċiż. 

L-Onor. Beppe Fenech Adami, mistoqsija supplimentari. 

ONOR. BEPPE FENECH ADAMI: Sur President, jidher li l-Ministru ġie ppreparat ħafna għall-mistoqsija li ppreparawh għaliha minn qabel! Niġi għall-mistoqsija tiegħi. Fil-ġranet li għaddew, kellna l-protesti fit-toroq mill-bdiewa Maltin u waħda mill-akkużi, fil-fehma tiegħi serja, fil-konfront tal-Ministru kienet li qagħad ċiċċi beqqi, m’għamel xejn u probabbilment ma ndunax bid-Direttivi li kienu għaddejjin fl-Unjoni Ewropea. Dan wassal biex il-bdiewa tagħna, li nsellmulhom minn hawn, jinsabu f’diffikultà minħabba dak li qed jiġi propost b’regolamenti fl-Unjoni Ewropea. Dan minħabba l-abbandun li qed iħossu min-naħa tal-Gvern. 

Għalhekk il-Ministru għandu l-opportunità li jgħidilna pass pass x’kien l-involviment tiegħu, kif ikkontribwixxa, kif ivvota u jekk ikkonvinċiex lill-Unjoni Ewropa tbiddel dawn id-Direttivi biex ikollna Direttivi li jaqdu lill-bdiewa tagħna u mhux Direttivi tal-one size fits all! Nippretendi li l-Ministru huwa ppreparat li jagħtina elenku, pass pass, tal-kontribut tiegħu fejn jgħid li fit-tali data attenda l-laqgħa tal-Kunsill tal-Ministri u kif ikkontribwixxa bi proposti u jekk dawn ġewx aċċettati jew le. (Interruzzjonijiet) L-Onor. Randolph De Battista qed jgħidli biex jagħtina kalendarju!

L-ISPEAKER: Onor. Fenech Adami, ejja għall-mistoqsija.

ONOR. BEPPE FENECH ADAMI: Jista’ l-Ministru jagħti kalendarju, kif qed jipproponi l-Onor. De Battista, ta’ x’għamel hu biex id-Direttivi li għaddew fl-Unjoni Ewropea ma jsirux ladarba qed jagħmlu l-ħajja tal-bdiewa tagħna diffiċli?

L-ISPEAKER: Il-Ministru.

ONOR. ANTON REFALO: Sur President, nitlob li tħallini nirrispondi, għax il-mistoqsija tal-Onor. Interpellant kienet twila. 

L-ISPEAKER: Onor. Refalo, dak tarah is-Sedja. Ibda bir-risposta.

ONOR. ANTON REFALO: Sur President, l-ewwel nett irrid ngħid grazzi lill-Onor. Interpellant, għax qal li m’għamilt xejn. Nibda biex ngħid ħaġa waħda importanti. Bħalissa għaddejja kampanja ta’ miżinformazzjoni u popoliżmu biex jiggwadanjaw il-voti u juru li taparsi huma mal-bdiewa u r-raħħala. Dan meta qabel ma dħalna fl-Unjoni Ewropea m’għamlux ħilithom biex iġibu l-aħjar trattament għall-gżejjer Maltin u Għawdxin! Ħalli ngħid x’għamilna aħna. L-Onor. Interpellant fil-Parlament qal li aħna ma użajniex il-veto. Nistaqsih: X’veto hu? Lanqas jaf ... (Interruzzjonijiet) Sur President, nitlob il-protezzjoni tas-Sedja, ħalli jħallini nirrispondi.

ONOR. BEPPE FENECH ADAMI: Point of order.

L-ISPEAKER: Ministru, ippermettili, ħalli nara x’inhu l-point of order. L-Onor. Beppe Fenech Adami.

ONOR. BEPPE FENECH ADAMI: Sur President, il-Ministru qed jiżgwida lill-Kamra, għax jien fl-ebda mument ma semmejt li ma użax il-veto. Jien tlabt lill-Ministru jgħid x’għamel hu b’mod attiv għall-bdiewa tagħna.

L-ISPEAKER: Dan mhux point of order. Ministru, kompli bir-risposta.

ONOR. ANTON REFALO: Sur President, l-Onor. Interpellant qal li aħna m’għamilna xejn għax missna użajna l-veto. Nerġa’ nistaqsih: X’veto hu? Il-veto ilu li tneħħa mill-Kunsill tal-Ministri mill-1987. Mela kif jiġi hawn fil-Parlament u jgħidilna li m’għamilna xejn! Dak hu l-ewwel punt. 

Rajna l-Kap tal-Oppożizzjoni jkellem lill-bdiewa u jgħid li l-emendi li għamilna għal-liġi tal-qbiela kienu ħżiena. Hawn nirreferih għas-sentenzi li taw il-qrati tagħna, bl-aħħar waħda tkun dik ta’ Gaffarena vs l-Avukat tal-Istat. Tafu x’qalet il-Prim’Awla tal-Qorti Ċivili? Qed nara li l-Kap tal-Oppożizzjoni daħal issa fil-Kamra. Tajjeb ħalli jisma’ x’qalet il-qorti ladarba qiegħed jgħid li r-riforma fil-liġi tal-qbiela mhijiex tajba. Il-Prim’Awla tal-Qorti Ċivili qalet li l-Gvern daħħal, u nikkwota: 

“żewġ emendi importantissimi li jpoġġu lil sid il-kera f’pożizzjoni ferm aħjar”.

Mela kif il-Kap tal-Oppożizzjoni u l-Onor. Interpellant qed jgħidu li m’għamilna xejn meta dan l-aħħar il-kawżi kollha li kien hemm kontra l-bidwi, li saru minn persuni li kienu qrib il-Partit Nazzjonalista, biex ikeċċu lill-bdiewa mir-raba’, kollha ntrebħu mill-bdiewa? Dan għaliex il-Gvern kien għaqli u għamilna emendi importanti għall-Kap. 199 tal-Liġijiet ta’ Malta. Daħħalna wkoll regolamenti sabiex tajna s-sigurtà lill-bidwi li mhux se jitkeċċa mir-raba’ li jkun qiegħed jaħdem. Qalulna li aħna morna l-Ewropa u vvotajna kontra l-interessi tal-poplu Malti u Għawdxi. Qalulna wkoll li vvotajna biex 10% tal-art agrikola f’Malta u Għawdex ma tinħadimx. Meta qed jgħidu dan juru li m’għandhom ħjiel ta’ xejn kif jimxu l-proċeduri fl-Ewropa. 

Ħalli nibda mill-aħħar akkuża li saret ilbieraħ mill-kelliem tal-Oppożizzjoni. Sur President, ippermettili nirrispondi, kif talabni l-Onor. Interpellant. Kollox se nirrispondih.

L-ISPEAKER: Ministru, agħmel dan fil-qosor.

ONOR. ANTON REFALO: Aħjar qegħdin hawn ħa jisimgħu, għax jidher li ma jridux jisimgħu l-verità tal-affarijiet. Iridu jmorru jxewxu lill-bdiewa, imma mbagħad ma jridux jisimgħu l-verità. Ħa ngħidlu fejn ivvotajna kontra l-interessi tal-Maltin u l-Għawdxin.

ONOR. PAULA MIFSUD BONNICI: Point of order.

L-ISPEAKER: Ministru, ippermettili. L-Onor. Paula Mifsud Bonnici on a point of order.

ONOR. PAULA MIFSUD BONNICI: Sur President, f’din il-Kamra rridu nimxu mal-proċeduri. Suġġett li ġie diskuss ilbieraħ ma jistax jerġa’ jiġi diskuss illum waqt il-mistoqsijiet parlamentari. Għaldaqstant il-Ministru għandu jwieġeb il-mistoqsija parlamentari tal-Onor. Interpellant.

L-ISPEAKER: Point of order huwa meta jkun hemm min qiegħed jikser xi regolament tal-Kamra. 

L-Onor. Katya De Giovanni, mistoqsija supplimentari.

ONOR. KATYA DE GIOVANNI: Sur President, se nagħmel mistoqsija fuq id-direct payments. Qed jintqal li l-bdiewa Taljani qed jirċievu aktar ħlas mill-bdiewa Maltin. Jista’ l-Ministru jispjega eżattament x’inhu jiġri f’dan ir-rigward? 

L-ISPEAKER: Il-Ministru.

ONOR. ANTON REFALO: Sur President, l-Oppożizzjoni lanqas jafu li l-bidwi Malti u Għawdxi li għandu inqas minn għaxar ettari ta’ art, jiġifieri 100 tomna, huwa eżentat milli jħalli 10% tal-art ma tinħadimx. L-istess bħal meta qalu li aħna vvotajna kontra l-interess tal-poplu Malti u Għawdxi. Ma jafux li hemm differenza bejn l-istrateġija u r-regolamentazzjoni. Aħna nivvotaw fuq ir-regolamenti u mhux fuq l-istrateġija. Mela inti tista’ tgħid li l-Farm to Fork Strategy hija ħażina? Kif tista’ tgħid hekk meta parti minnha qegħdin nużawha f’Malta u Għawdex? Lill-bidwi qed nagħtuh kumpens biex minflok juża l-pestiċidi juża n-nases biex jaqbad l-insetti. 

Kif tista’ tgħid li vvotajna kontra l-interessi ta’ Malta u Għawdex meta waqt ir-regolamentazzjoni dejjem ivvotajna kontra dak li jmur kontra l-interessi ta’ Malta u Għawdex u ma daħħalnihomx. Il-pestiċidi ma daħlux għax Malta kienet membru stat li mill-bidu nett, minn Ġunju 2022, opponiet li dawn jidħlu u fil-fatt ma daħlux u mhux se jidħlu. 

Qalulna wkoll li vvotajna fuq l-End the Cage Age. Minn fejn ħarġet din li bħala Gvern ivvotajna fuq l-End the Cage Age? Il-Parlament Ewropew u l-Kunsill tal-Ministri tefa’ l-End the Cage Age fuq l-ixkaffa u lanqas mhi se tgħaddi. Jiġifieri dawn huma qlajja’ u popoliżmu biex taparsi ...

ONOR. PAULA MIFSUD BONNICI: Point of order.

L-ISPEAKER: L-Onor. Paula Mifsud Bonnici on a point of order.

ONOR. PAULA MIFSUD BONNICI: Sur President, nifhem li l-Ministru huwa l-Ministru responsabbli għad-drittijiet tal-annimali, imma hawnhekk mhuwiex ċirku! Il-Ministru jrid jirrispondi l-mistoqsijiet parlamentari li jsirulu. Lanqas lill-Onor. Kollega min-naħa tiegħu stess mhu qiegħed jirrispetta għax mhux qiegħed jirrispondi l-mistoqsija li għamlet.

L-ISPEAKER: Għadni kif tajt ruling f’dan ir-rigward. Is-Sedja ma tinvestigax ir-risposti tal-Ministru. 

Ministru, tista’ tkompli. Jekk jogħġbok fil-qosor għax hawn aktar mistoqsijiet parlamentari.

ONOR. ANTON REFALO: Sur President, kien hawn bniedem, oraklu, Eureka, li fil-gazzetta ħareġ jgħid li l-bidwi Taljan jirċievi tliet darbiet aktar direct payments mill-bidwi Malta u Għawdxi. Meta aħna wrejnieh bil-fatti u biċ-ċifri li dan mhu minnu xejn, anzi l-bidwi Malti u Għawdxi, bħala direct payments, jirċievi tliet darbiet aktar mill-bidwi Taljan, dan qalilna li għandna raġun fuq il-figuri, imma li l-Italja hija ikbar minn Malta u allura l-bidwi Taljan jirċievi aktar mill-bidwi Malti. Sur President, xi rridu nagħmlu aħna jekk il-Mulej tana art żgħira?! Però bħala direct payments, nerġa’ ngħid li l-bdiewa tagħna jirċievu tliet darbiet aktar milli jirċievu l-bdiewa Taljani. Din il-persuna stess tammetti li ċ-ċifri tagħna huma tajba.

L-ISPEAKER: L-Onor. Karol Aquilina, mistoqsija supplimentari.

ONOR. KAROL AQUILINA: Jista’ l-Ministru jgħid jekk mill-bidu tas-sena ’l hawn il-Pulizija bagħtux għalih u, jekk iva, marx jew inkella rrifjutax li jmur?

L-ISPEAKER: Il-Ministru.

ONOR. ANTON REFALO: Jien m’għandix x’naħbi. Il-Pulizija ma bagħtux għalija. Però nieqaf hawn.

L-ISPEAKER: L-Onor. Randolph De Battista, mistoqsija supplimentari.

ONOR. RANDOLPH DE BATTISTA: Sur President, faċli tkun klassist u meta tqum kwestjoni tipprova tkun popolist u tinżel mal-bdiewa. Naf li l-Ministru l-ħin kollu jkun mal-bdiewa. Għaldaqstant jista’ jgħidilna jekk ir-riforma li saret tal-qbiela għenitx jew le lill-bdiewa? Il-Kap tal-Oppożizzjoni meta ltaqa’ mal-bdiewa qalilhom li l-Gvern ma għenx lill-bdiewa bir-riforma tal-qbiela. Jista’ l-Ministru jispjega x’sar f’dan ir-rigward?

L-ISPEAKER: Il-Ministru.

ONOR. ANTON REFALO: Ir-riżultati qegħdin hemm u dan mhux qed ngħidu jien imma qalitu l-Qorti. Fl-aħħar sentenza li ngħatat, li semmejt aktar qabel, Gaffarena vs Avukat tal-Istat, l-Imħallef Ian Spiteri Bailey, li mhux wieħed minn tagħna, qal espressament li r-riformi li għamilna fil-liġijiet tal-qbiela qed jagħtu sigurtà lis-sidien ...

ONOR. BERNARD GRECH (Kap tal-Oppożizzjoni): Point of order.

L-ISPEAKER: Ministru, ippermettili ħalli nisma’ x’inhu l-point of order. Il-Kap tal-Oppożizzjoni.

ONOR. BERNARD GRECH: Sur President, il-Ministru għadu kif għamel statement perikoluż ħafna fejn semma b’ismu mħallef rispettabbli ħafna, bħall-imħallfin kollha, l-Imħallef Ian Spiteri Bailey, li nsellimlu minn hawn u qal li hu wieħed minn tagħna. Xi jrid jgħid biha l-Ministru li l-Imħallef Ian Spiteri Bailey hu wieħed minn tagħna? Għalina l-imħallfin kollha qegħdin hemmhekk biex jaqdu dmirhom skont il-Kostituzzjoni ta’ pajjiżna. Aħna għandna fiduċja fihom kollha, kien x’kien il-background tagħhom politiku, anke dawk li kienu eks deputati mexxejja tal-Partit Laburista. 

L-ISPEAKER: Għalkemm dan mhuwiex point of order, nifhem li jekk sar dak il-kumment fil-konfront tal-Imħallef, il-Ministru għandu jirtirah. 

ONOR. ANTON REFALO: Sur President, jekk inftiehmet hekk, nirtiraha. Però jien għedt li l-Imħallef m’għandux prinċipji Laburisti. Dawn huma fatti li jafhom kulħadd.

L-ISPEAKER: Ministru, jekk għedt dak il-kliem fil-konfront tal-Imħallef Ian Spiteri Bailey, is-Sedja qed tordna li jiġi rtirat. Grazzi.

Skada l-ħin tal-Mistoqsijiet. Ngħaddu għat-Tqegħid ta’ Karti u nsejjaħ lill-Ministru Chris Bonett.

TQEGĦID TA’ KARTI

ONOR. CHRIS BONETT (Ministru għat-Trasport, l-Infrastruttura u x-Xogħlijiet Pubbliċi): Sur President, inqiegħed fuq il-Mejda tal-Kamra:

Pjanta tal-junction ġdida proposta għas-Swieqi/San Ġiljan li se titressaq quddiem l-Awtorità tal-Ippjanar, bi tweġiba għall-mistoqsija parlamentari numru 16311; u

Applikazzjoni u Proċedura għal Parkeġġ Riservat Personalizzat għal Blue Badge Holders skont l-Avviż Legali 174 tal-2018, bi tweġiba għall-mistoqsija parlamentari numru 16362;

f’isem il-Ministru għall-Akkomodazzjoni Soċjali u Affordabbli nqiegħed fuq il-Mejda tal-Kamra:

[bookmark: _Hlk158037896]Informazzjoni dwar in-numru ta’ applikazzjonijiet li rċeviet l-Awtorità tad-Djar għal tpartit ta’ residenzi maqsuma lokalità b’lokalità, fil-perijodu bejn Jannar 2013 u Frar 2024, bi tweġiba għall-mistoqsija parlamentari numru 16083;

f’isem il-Ministru għall-Ekonomija, l-Intrapriża u Proġetti Strateġiċi nqiegħed fuq il-Mejda tal-Kamra:

Tagħrif dwar il-membri tal-Bord tad-Diretturi tal-Kordin Grain Terminal, bi tweġiba għall-mistoqsija parlamentari numru 16173;

Tagħrif dwar il-membri tal-Bord tad-Diretturi tal-Awtorità Maltija tal-Komunikazzjoni (MCA), bi tweġiba għall-mistoqsija parlamentari 16174;

Tagħrif dwar il-membri tal-Bord tad-Diretturi tal-Malta Government Investments (MGI), bi tweġiba għall-mistoqsija parlamentari numru 16175; u

Tagħrif dwar il-membri tal-Bord tad-Diretturi tal-Awtorità Maltija għal-Logħob (MGA), bi tweġiba għall-mistoqsija parlamentari numru 16176;

[bookmark: _Hlk159331052]f’isem il-Ministru għat-Turiżmu u l-Indafa Pubblika nqiegħed fuq il-Mejda tal-Kamra:

Termini ta’ referenza tat-Town Centre Management Committee ta’ Paceville, bi tweġiba għall-mistoqsija parlamentari numru 16086;

f’isem il-Ministru għall-Finanzi u x-Xogħol inqiegħed fuq il-Mejda tal-Kamra:

Avviż Legali Nru 32 tal-2024 – Regolamenti tal-2024 dwar Livell Minimu Globali ta’ Tassazzjoni għal Gruppi ta’ Intrapriżi Multinazzjonali u Gruppi Domestiċi fuq Skala Kbira fl-Unjoni Ewropea; u

[bookmark: _Hlk159331304]f’isem il-Ministru għall-Ġustizzja u r-Riforma tas-Settur tal-Kostruzzjoni nqiegħed fuq il-Mejda tal-Kamra:

Tagħrif dwar Deputati tal-Gvern li minn April 2013 sa Frar 2024 kienu membri ta’ bordijiet li jaqgħu taħt id-dekasteru li għalih hu responsabbli l-Ministru għall-Ġustizzja u r-Riforma tas-Settur tal-Kostruzzjoni, bi tweġiba għall-mistoqsija parlamentari 15999.

L-ISPEAKER: Grazzi. Il-Ministru Michael Falzon.

ONOR. MICHAEL FALZON (Ministru għall-Politika Soċjali u d-Drittijiet tat-Tfal): Sur President, inqiegħed fuq il-Mejda tal-Kamra:

Dokument bl-isem Job Description – Social Welfare Professional maħruġ mill-Fondazzjoni għal Servizzi ta’ Ħarsien Soċjali f’Lulju 2023, bi tweġiba għall-mistoqsija parlamentari numru 14588; u

Tagħrif dwar in-numru ta’ każijiet assenjati lis-Social Welfare Professionals maqsuma skont id-direttorat/aġenzija għall-perjodu Jannar – Ġunju 2023, bi tweġiba għall-mistoqsija parlamentari numru 14589.

L-ISPEAKER: Grazzi. Is-Segretarju Parlamentari Alison Zerafa Civelli.

ONOR. ALISON ZERAFA CIVELLI (Segretarju Parlamentari għall-Gvern Lokali): Sur President, f’isem il-Ministru għall-Wirt Nazzjonali, l-Arti u l-Gvern Lokali nqiegħed fuq il-Mejda tal-Kamra:

Tagħrif dwar proġetti riċevuti u proġetti li ġew approvati għall-iskema ta’ restawr ta’ postijiet/monumenti storiċi f’Malta, maqsuma lokalità b’lokalità, għall-perjodu bejn l-2015 u l-2023, bi tweġiba għall‑mistoqsija parlamentari numru 15846.


[bookmark: _Toc244238520]KUMITATI PERMANENTI

L-ISPEAKER: Ninforma lill-Kamra li skont paragrafu (4) tal-artikolu 120B tal-Ordnijiet Permanenti tal-Kamra, fil-laqgħa tal-Kumitat Permanenti dwar il-Kontijiet Pubbliċi tal-lum, l-Onor. Naomi Cachia, l-Onor. Omar Farrugia u l-Onor. Davina Sammut Hili kienu qed jisostitwixxu lill-Onor. Clayton Bartolo, l-Onor. Glenn Bedingfield u l-Onor. Andy Ellul rispettivament.

[bookmark: _Toc244238521]
PUNTI MQAJMA MINN MEMBRI TAL-KAMRA

L-ISPEAKER: L-Onor. Beppe Fenech Adami.

ONOR. BEPPE FENECH ADAMI: Sur President, nhar il-Ġimgħa li għadda fir-Russja miet Alexei Navalny. M’hemmx dubju li dan il-Mexxej tal-Oppożizzjoni miet għax kien qiegħed fil-ħabs is-Siberja wara torturi li qala’ u wara inkwiet li kellu. Huwa kien favur id-demokrazija, il-libertà u l-ġustizzja u kontra l-impunità, il-korruzzjoni, il-gwerra u l-qtil. Inqatel għax qal il-verità. 

Sur President, qed nitlob li f’dan il-Parlament insellmu lil dan l-eroj billi nagħmlu minuta silenzju. Irrid ngħid ukoll li qed nipproponi u qed nagħmel talba lill-awtoritajiet kompetenti, f’dan il-każ lill-kunsill lokali ta’ San Ġwann, sabiex Triq iċ-Ċiefa, ċjoè t-triq biswit l-Ambaxxata Russa, jinbidel isimha u minflok tissemma għal dan l-eroj Alexei Navalny. Dan sabiex aħna u l-ġenerazzjonijiet ta’ warajna ma ninsew qatt is-sagrifiċċju kbir li dan l-eroj għamel għal pajjiżu u, fuq kollox, għal-libertà u d-demokrazija fid-dinja. (Onor. Membri: Hear, hear)

L-ISPEAKER: Grazzi. Is-Sedja tingħaqad miegħek fil-ħsieb li nagħmlu minuta silenzju għal dan il-persuna, li kulħadd qed jitkellem fuq il-mewt tiegħu. 

Onor. Naomi Cachia, taqbel li nimxu mal-proċedura li jkun hawn minuta silenzju?

ONOR. NAOMI CACHIA: Iva. Din in-naħa tal-Kamra tikkondividi l-istess sentiment tal-Oppożizzjoni. Naqblu li l-Kamra tmur għal minuta silenzju.

L-ISPEAKER: Grazzi. Nitlob lill-Membri preżenti biex iqumu bilwieqfa u ningħaqdu għal minuta silenzju.
[bookmark: _Hlk159394007]
Il-Kamra osservat ftit mumenti ta’ silenzju.

L-ISPEAKER: Il-Kap tal-Oppożizzjoni.

ONOR. BERNARD GRECH: Sur President, nixtieq niġbidlek l-attenzjoni għar-rappurtaġġ tal-bieraħ tal-aħbarijiet tal-PBS, tas-suppost xandir nazzjonali, dwar id-diskors li għamilt ilbieraħ fil-Parlament. Din hija l-ewwel opportunità li għandi biex nagħmel dan. Jien ilbieraħ għedt hekk:

“Sur President, għal ħafna, nibża’ wkoll li kultant anke għan-naħa l-oħra, it-tibdil fil-klima jirrappreżenta ostaklu għal aktar tkabbir, għal aktar suċċess ekonomiku ta’ poplu. Għalina, filwaqt li t-tibdil fil-klima narawh bħala realtà li rridu nindirizzawha, naraw ukoll il-possibbiltà li b’għaqal u bi kreattività, però fuq kollox billi jkun hemm impenn politiku ċar b’direzzjoni waħda, l-azzjoni għat-tibdil fil-klima tkun mhux kontradittorja imma komplementari għal aktar progress ta’ poplu.”

Sfortunatament ilbieraħ il-PBS, fir-rappurtaġġ tiegħu, għawweġ u dawwar dak li għedt billi rrapportawh hekk:

“Il-Kap tal-PN jgħid li t-tibdil fil-klima ostaklu għat-tkabbir ekonomiku.”

Proprju l-oppost ta’ dak li jien għedt f’din il-Kamra. Kif tista’ tara, u se nkun qiegħed inpoġġi kopja fuq il-Mejda tal-Kamra, ir-rappurtaġġ ta’ TVM News qed jgħid: 

“Il-Kap tal-PN jgħid li t-tibdil fil-klima ostaklu għat-tkabbir ekonomiku.”

Din hija screenshot ta’ dak li deher ilbieraħ fl-aħbarijiet, fejn hawn miktub “It-tibdil fil-klima ostaklu għat-tkabbir ekonomiku – il-Kap tal-Oppożizzjoni”. Għaldaqstant nitlob lis-Sedja biex skont il-proċeduri parlamentari, tinvestiga dan ir-rappurtaġġ mill-PBS li kien skorrett għall-aħħar. Anzi, kienu proprju l-oppost ta’ dak li jien għedt f’din il-Kamra. Nirringrazzjak.

L-ISPEAKER: Grazzi. Jekk jogħġbok, għaddili wkoll id-dokument li kkwotajt minnu. 

L-Onor. Darren Carabott.

ONOR. DARREN CARABOTT: Sur President, nagħmel referenza għal dak li għadu kif seħħ illum waqt il-laqgħa tal-Kumitat Permanenti dwar il-Kontijiet Pubbliċi. B’dispjaċir qed niġi hawnhekk u nitolbok sabiex tipprovdi gwida u tgħid x’jiġri fil-Kumitat Permanenti dwar il-Kontijiet Pubbliċi meta jkollok abbuż sfrenat tal-maġġoranza tal-Gvern f’dan il-Kumitat, li jridu jwaqqfu milli l-Oppożizzjoni ttella’ għad-diskussjoni suġġett, rapport u investigazzjoni oħra tal-Awditur Ġenerali. Illum kellna sitwazzjoni fejn tliet membri tal-Oppożizzjoni xtaqu li jittella’ quddiem il-Kumitat Permanenti dwar il-Kontijiet Pubbliċi rapport ieħor għad-diskussjoni u l-membri tal-Gvern ħadu vot sabiex iwaqqfu milli dan isir. Fl-istess waqt għamlu referenza għal mozzjoni li qalu li kienet saret f’laqgħa fil-bidu ta’ din il-Leġiżlatura, fejn ikkwotaw – hawn qed ngħid x’qalu huma – li kien hemm ftehim ta’ alternanza tas-suġġetti, ċjoè suġġett tal-Oppożizzjoni u suġġett tal-Gvern. 

Però se nirreferi għal żewġ istanzi fejn il-Gvern stess kiser dak il-ftehim. Ċjoè, il-Gvern ilu ma jtella’ r-rapport tiegħu dwar il-faqar, jekk se nitkellmu fuq l-alternanza, mill-5 ta’ Lulju 2022. Fl-istess ħin, u tajjeb li nagħmlu referenza għaliha wkoll, jekk se nitkellmu fir-rigward tal-alternanza, kien hemm ukoll ir-rapport tal-obeżità li ttella’, jiġifieri ma kienx hemm biss żewġ rapporti. Il-Kumitat qabel nem. con. li nimxu f’din id-direzzjoni. Għaldaqstant, se nitolbok sabiex tiggwida jekk kienx hemm abbuż tal-maġġoranza sabiex iżżomm lill-Oppożizzjoni milli ttella’ r-rapport li tixtieq tiddiskuti fil-Kumitat Permanenti dwar il-Kontijiet Pubbliċi. (Onor. Membri: Hear, hear)

L-ISPEAKER: Dik hija t-talba tiegħek. Se nisma’ lill-Onor. Alex Muscat. 

ONOR. ALEX MUSCAT: Sur President, imnalla bħala Gvern ma nafdawx lill-Oppożizzjoni u mnalla li l-affarijiet nagħmluhom bil-miktub. Tant hu hekk li konna vverbalizzajna ftehim f’laqgħa tal-istess Kumitat Permanenti dwar il-Kontijiet Pubbliċi dwar kif għandu jipproċedi x-xogħol fl-istess Kumitat. Dak il-ftehim ivverbalizzat li konna qbilna miegħu ż-żewġ naħat tal-Kamra, min-naħa tagħna qatt ma ddipartixxejna minnu. L-Oppożizzjoni llum ipprovat tiżloq minn dak li kien miftiehem. Nerġa’ ngħid, li mnalla ma nafdawx lill-Oppożizzjoni u l-affarijiet għamilniehom bil-miktub fil-laqgħa tal-Ħamis 2 ta’ Ġunju 2022. Dak li nikkommettu għalih, min-naħa tagħna se nonorawh. Għall-Oppożizzjoni, b’mod ċar, dan mhuwiex il-każ. (Onor. Membri: Hear, hear)

L-ISPEAKER: Grazzi. Is-Sedja qed tieħu nota tat-talba tal-President tal-Kumitat Permanenti dwar il-Kontijiet Pubbliċi u tagħti ruling fi stadju ulterjuri. Stqarrijiet ministerjali? Mozzjonijiet? Ordnijiet tal-Ġurnata.

ORDNIJIET TAL-ĠURNATA

L-ISPEAKER: Il-Ministru Julia Farrugia Portelli.

ONOR. JULIA FARRUGIA PORTELLI (Ministru għall-Inklużjoni u l-Volontarjat): Sur President, nipproponi t-Tielet Qari tal-Abbozz ta’ Liġi li jemenda l-Kodiċi Kriminali (Emenda Nru 4).

L-ISPEAKER: Min jissekonda?

ONOR. NAOMI CACHIA: Nissekonda.

L-ISPEAKER: Grazzi. Il-mistoqsija hi li l-Abbozz ta’ Liġi msejjaħ “Att sabiex ikompli jemenda l-Kodiċi Kriminali, Kap. 9” ikun moqri t-Tielet Darba. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con. u l-Abbozz ta’ Liġi ġie moqri t-Tielet Darba u għadda.

ABBOZZ TA’ LIĠI LI JEMENDA 
[bookmark: _Toc244238529]L-ATT DWAR IL-PROTEZZJONI 

[bookmark: _Toc244238531]ENVIRONMENT PROTECTION (AMENDMENT) BILL

L-ISPEAKER: Il-Ministru Miriam Dalli.

[bookmark: _Hlk102997005]ONOR. MIRIAM DALLI (Ministru għall-Ambjent, l-Enerġija u r-Riġenerazzjoni tal-Port il-Kbir): Sur President, nipproponi t-Tieni Qari tal-Abbozz ta’ Liġi li jemenda l-Att dwar il-Protezzjoni tal-Ambjent.

L-ISPEAKER: Min jissekonda?

[bookmark: _Hlk128401392]ONOR. REBECCA BUTTIGIEG (Segretarju Parlamentari għar-Riformi u l-Ugwaljanza): Nissekonda.

L-ISPEAKER: Grazzi. Rimarki? Il-Ministru Miriam Dalli.

ONOR. MIRIAM DALLI: Sur President, b’azzjoni waħda wara l-oħra dan il-Gvern qed iwettaq il-viżjoni ambjentali ta’ pajjiżna favur lokalitajiet isbaħ, komunitajiet aktar b’saħħithom, ekonomija dekarbonizzata u futur aktar sostenibbli. Fil-fatt, ilbieraħ għalaqna d-diskussjoni fl-istadju tat-Tieni Qari fuq l-Abbozz ta’ Liġi dwar it-twaqqif tal-Awtorità għall-Azzjoni dwar il-Klima. Din l-Awtorità se tkun strumentali biex bis-sehem ta’ xjentisti u esperti minn oqsma differenti nidderiġu, inkejlu u kontinwament intejbu l-ħidma lejn il-miri klimatiċi tagħna. Dan juri l-impenn tagħna biex innaqqsu l-emissjonijiet u nilħqu n-newtralità fil-klima sas-sena 2050, filwaqt li nimmitigaw l-impatti tat-tibdil fil-klima li qed jolqtu r-reġjun fejn ngħixu u lil pajjiżna wkoll. 

B’din l-Awtorità se nagħtu spinta kbira ’l quddiem lill-ħidma tal-Gvern lejn it-tranżizzjoni ekoloġika ta’ pajjiżna. L-Awtorità se jkollha wkoll ir-rwol li tiggwida l-azzjoni klimatika ta’ kulħadd u mhux biss tal-Gvern. Ilkoll kemm aħna għandna rwol kruċjali biex nilħqu l-mira tan-newtralità fil-klima, jiġifieri individwi, familji, komunitajiet differenti f’kull lokalità, it-tfal fl-iskejjel, is-settur privat ... (Interruzzjonijiet)

L-ISPEAKER: Ministru, ippermettili. Jekk jogħġobkom, ftit ordni fil-Kamra. Tista’ tkompli.
ONOR. MIRIAM DALLI: Interessanti, għax kont naħseb li dan is-suġġett tal-klima vera huwa għal qalb l-Oppożizzjoni. Żgur li huwa għall-qalb dan il-Gvern. Għalhekk inkompli bid-diskors minkejja kollox.

Kif kont qed ngħid, ilkoll kemm aħna għandna rwol kruċjali biex nilħqu l-mira tan-newtralità fil-klima, jiġifieri, l-individwi, il-familji, il-komunitajiet differenti f’kull lokalità, it-tfal fl-iskejjel, is-settur privat, l-għaqdiet volontarji, u anke ħafna stakeholders differenti. Għalhekk, inħares ’il quddiem biex nikkonkludu l-proċess leġiżlattiv ta’ dan l-Att sabiex inkunu nistgħu nibdew naraw ir-riżultati ta’ din l-Awtorità ġdida.

Id f’id mal-Att dwar it-twaqqif tal-Awtorità għall-Azzjoni dwar il-Klima, illum qegħdin nippreżentaw għad-diskussjoni emendi fl-Att dwar il-Protezzjoni tal-Ambjent, Kap. 549 tal-Liġijiet ta’ Malta. Fil-fatt, l-għan ta’ dan l-Abbozz ta’ Liġi huwa biex jipprovdi għat-trasferiment tar-responsabbiltajiet tar-riżorsi lejn l-Awtorità għall-Ambjent u Riżorsi (ERA). Kif spjegajna f’dawn il-ġimgħat, l-Awtorità għall-Azzjoni dwar il-Klima se tkun qed tieħu post l-Awtorità Maltija għar-Riżorsi (MRA). B’hekk, din l-Awtorità għall-Azzjoni dwar il-Klima ġdida se jkollha r-riżorsi u l-istrutturi amministrattivi stabbiliti u tkun tista’ tiffoka fuq it-twettiq tal-objettivi strateġiċi tagħha minnufih. 

Sur President, minn hawnhekk ippermettili nsellem lill-ħaddiema tal-MRA għall-ħidma tagħhom matul dawn is-snin. Din l-Awtorità wettqet xogħol siewi mhux biss fejn jidħlu r-regolamentazzjoni u l-liċenzjar marbuta mar-riżorsi, fosthom l-ilma tal-pjan u anke l-barrieri, imma wkoll fil-ħidma ta’ pajjiżna lejn l-obbligi ta’ rappurtar dwar it-tibdil fil-klima. Issa dawn il-ħaddiema se jkollhom opportunitajiet ġodda, inkluż l-opportunità li jikkontribwixxu bi sħiħ fil-ħidma kruċjali tal-Awtorità għall-Azzjoni dwar il-Klima. Ninsab ċerta li dawn il-ħaddiema se jkunu strumentali biex din l-Awtorità ġdida tikseb riżultati b’saħħithom.

Permezz tal-Abbozz ta’ Liġi li qed niddiskutu llum se nkunu qegħdin nagħtu poteri u responsabbiltajiet ġodda lill-ERA biex ikollha l-poteri leġiżlattivi, u biex ikollha wkoll il-kapaċitajiet neċessarji li jiżguraw l-aqwa użu tar-riżorsi minerali u anke biex tirregola l-minerali astratti f’pajjiżna. Dan ifisser it-trasferiment tad-drittijiet u l-obbligi mill-MRA għall-ERA kif ukoll it-trasferiment ta’ ħames liġijiet sussidjarji li bħalissa jinsabu taħt l-Att dwar l-Awtorità ta’ Malta dwar ir-Riżorsi sabiex jiġu taħt l-Att dwar il-Protezzjoni tal-Ambjent. Dawn il-ħames regolamenti jinkludu r-regolamenti dwar in-notifika ta’ sorsi tal-ilma ta’ taħt l-art, ir-regolamenti dwar it-tħaffir ta’ boreholes u x-xogħol ta’ tħaffir f’żona ta’ saturazzjoni, ir-regolamenti dwar il-metering tal-ilma li jittella’ minn taħt l-art u r-regolamenti dwar il-valutazzjoni u l-immaniġġjar ta’ riskji ta’ għargħar. Hemm ukoll ir-regolamenti dwar applikazzjoni minn utenti ta’ sorsi tal-ilma ta’ taħt l-art.

Minħabba li qed jiġi mħassar l-Att dwar l-Awtorità Maltija għar-Riżorsi, illum qegħdin nippreżentaw dawn l-emendi f’diversi Atti. L-ERA għalhekk se tkun qed tassumi r-responsabbiltajiet ewlenin li kellha s’issa l-MRA. Dan ifisser li r-regolamentazzjoni tar-riżorsi f’pajjiżna issa se jkollha rabta ferm aktar b’saħħitha mal-ħarsien ambjentali. Fil-fatt, b’dan it-trasferiment l-ERA se tkun tista’ tgħaqqad dawn iż-żewġ ħidmiet sabiex inkomplu niżguraw li l-użu tar-riżorsi naturali ta’ pajjiżna jkollu l-inqas impatt possibbli fuq l-ambjent naturali bl-ekosistemi differenti tiegħu. 

Din is-sinerġija bejn ir-riżorsi u l-ħarsien ambjentali diġà rajnieha tħalli riżultati pożittivi f’dawn l-aħħar xhur, meta l-MRA ħadmet mal-ERA u l-Aġenzija għall-Enerġija u l-Ilma (EWA) sabiex fassalna green paper li qed tintroduċi strutturi u sistemi ġodda biex nipproteġu u fl-istess ħin nirriġeneraw l-ilma tal-pjan f’Malta u anke Għawdex. Fil-fatt, il-konsultazzjoni pubblika dwar din il-green paper saret f’dawn l-aħħar xhur bis-sehem ta’ ħafna stakeholders differenti. Bħalissa qed issir analiżi tal-fehmiet u l-proposti li rċevejna minn setturi differenti sabiex inkunu nistgħu nippreżentaw proposti li verament jagħmlu differenza. 

F’din il-green paper qed nipproponu framework ta’ liċenzjar u tariffi differenti għal dawk li jużaw l-ilma tal-pjan. F’Malta u Għawdex għandna aktar minn 7,600 borehole, spieri jew sistemi oħra reġistrati, li jtellgħu l-ilma għal skopijiet agrikoli, kummerċjali u anke domestiċi. Fil-fatt, ir-reġistrazzjoni ta’ dawn il-faċilitajiet tal-estrazzjoni tal-ilma tal-pjan saret matul is-snin mill-MRA. Kuntrarjament għall-impressjoni li pprova jagħti l-Kap tal-Oppożizzjoni, l-Onor. Bernard Grech, ilbieraħ f’din il-Kamra, u hawn nixtieq naħseb li għamel dan għax mhux informat u mhux għax ried jiżgwida, prinċipju ewlieni li ħaddanna f’din ir-riforma huwa li ma noħolqux piżijiet ġodda għas-settur agrikolu. 

Aktar minn 83% tal-ilma għat-tisqija tal-għelieqi u għat-trobbija tal-annimali qed jittella’ mill-ilma tal-pjan. Għalhekk, ridna niżguraw li kull azzjoni maħsuba biex inħarsu l-ilma tal-pjan tissalvagwardja l-operat sostenibbli tas-settur agrikolu wkoll. Ħdimna mal-Ministeru għall-Agrikoltura sabiex l-operaturi agrikoli li bħalissa jużaw l-ilma tal-pjan jibqa’ jkollhom ammont ta’ ilma bla ħlas skont il-ħteġijiet individwali tagħhom. Din ir-riforma fl-użu tal-ilma tal-pjan qed issir bis-sehem importanti tal-Korporazzjoni għas-Servizzi tal-Ilma (WSC) li f’dawn l-aħħar snin għamlet avvanzi kbar fil-produzzjoni tan-new water. Dak l-ilma li qabel kien jintrema fil-baħar wara li jgħaddi mill-impjant tat-tisfija tad-drenaġġ, illum qegħdin nibdluh fi new water li qed jintuża għall-agrikoltura. 

L-investiment fin-new water huwa wieħed mill-ikbar proġetti ta’ ekonomija ċirkolari u sostenibbiltà ambjentali li qatt rajna f’pajjiżna. Huwa wkoll azzjoni importanti fil-ħidma lejn l-adattament tat-tibdil fil-klima biex innaqqsu l-ħela tal-ilma. L-ilma huwa riżorsa li mistennija tkompli tiġi mhedda biż-żieda fit-temperatura fis-snin li ġejjin. L-investiment ambjentali fin-new water qed ikompli din is-sena u se jkompli fis-snin li ġejjin hekk kif il-Korporazzjoni għas-Servizzi tal-Ilma qed twettaq proġett ta’ €25 miljun b’fondi Ewropej biex testendi n-network ta’ din il-provvista biex tilħaq aktar minn 350 bidwi ieħor. Fl-istess waqt, il-Korporazzjoni għas-Servizzi tal-Ilma qed issaħħaħ l-infrastruttura fl-impjanti tad-drenaġġ biex il-produzzjoni tan-new water tiżdied b’6,000 metru kubu kuljum. 

Sur President, fuq dan il-punt ippermettili nindirizza ħafna mill-miżinformazzjoni li għaddej biha l-Kap tal-Oppożizzjoni, għaliex għal darb’oħra qed jirrepeti dak li jgħidulu, fil-fehma tiegħi, mingħajr ma jagħmel riċerka. Meta nitkellmu fuq l-infrastruttura tan-new water qed nitkellmu dwar network kompletament ġdid, trinek ġodda li jridu jitħaffru u pajpijiet ġodda li jridu jitqiegħdu f’żoni li kultant huma diffiċli. (Interruzzjonijiet) Nifhem li għall-Kap tal-Oppożizzjoni huwa ftit diffiċli biex jifhimha, imma dan proġett beda biss ħames snin ilu u determinati li nibqgħu naħdmu fuqu. Is-sena l-oħra ksirna r-rekord tan-new water li pproduċejna, fejn ipproduċejna 1.6 miljun metru kubu ta’ new water. L-Oppożizzjoni tista’ toqgħod tivvinta kemm trid, imma aħna se nibqgħu determinati fil-ħidma tagħna. Sal-aħħar ta’ din is-sena se nkunu installajna 500 dispenser ġdid li se jitilgħu għal 750 sal-aħħar tas-sena 2027.

Sadanittant, fix-xhur li ġejjin, hekk kif qegħdin nipproponu wkoll l-emendi leġiżlattivi li qegħdin nippreżentaw illum, ir-regolamentazzjoni u l-liċenzjar tal-estrazzjoni tal-ilma mis-setturi kollha kkonċernati se jgħaddu f’idejn l-ERA li se tibqa’ tiżgura l-aħjar bilanċ bejn il-ħteġijiet ta’ dawn l-oqsma u l-ħarsien tal-ilma tal-pjan. Il-ħarsien tal-ilma tal-pjan jiddependi wkoll mill-attivitajiet u l-proġetti tagħna fuq l-art. Għalhekk, bħala Ministeru għall-Ambjent ridna li l-ħarsien tal-ilma jkun wieħed mill-pilastri tal-ikbar investiment ambjentali li qatt wettaq pajjiżna. Hawn qed nirreferi għall-impenn ta’ €700 miljun biex fis-snin li ġejjin inżidu ħafna ġonna u spazji miftuħin f’kull lokalità f’Malta u Għawdex. 

Aktar ma jkollna spazji miftuħin, aktar inżidu l-assorbiment tal-ilma tax-xita fl-art u nnaqqsu l-ħela tal-ilma li jispiċċa fil-baħar, kif ukoll innaqqsu r-riskju tal-għargħar. Dan iwassal biex matul is-snin insaħħu r-riġenerazzjoni tal-ħażna tal-ilma tal-pjan. Għalhekk, fl-ispazji miftuħin ġodda li qegħdin noħolqu qed ninvestu fi ġwiebi għall-ħażna tal-ilma tax-xita għat-tisqija, passaġġi b’materjal li jassorbi l-ilma tax-xita, kif ukoll sistemi oħrajn ta’ ħarsien tal-ilma. Aktar minn hekk, qegħdin naraw ukoll li nżidu kemm jista’ jkun spazji miftuħin.

Sur President, hawnhekk nixtieq nirreferi għall-inizjattiva ġdida li ħabbarna l-ġimgħa li għaddiet biex aktar art fiż-żona tal-iżvilupp, minflok ma tinbena, nallokawha għal ġonna u spazji miftuħa. Project Green u l-Awtorità tal-Artijiet qed jaħdmu flimkien biex jidentifikaw artijiet tal-Gvern li jinsabu f’żoni tal-iżvilupp, biex minflok jinbnew jinbidlu fi spazji ħodor miftuħin għall-familji u n-nies ta’ dawn il-gżejjer. Fl-ewwel riżultat ta’ din il-kollaborazzjoni diġà ġew identifikati erba’ artijiet li fuqhom setgħu nbnew 30 blokka appartamenti, però qegħdin naraw li jibqgħu spazji ħodor. Dawn l-artijiet qegħdin f’Ħal Luqa, f’Ħal Kirkop, f’Ħal Lija u f’San Ġiljan u se jiġu riġenerati biex b’interventi sostenibbli nagħtu aktar spazji lill-familji tagħna. Dan ifisser ukoll li dawn l-artijiet se jinbidlu fi spazji rikreattivi ftit passi lil hinn mid-djar ta’ aktar minn 7,000 familja. 

Hawn qed ngħidu li għandna madwar 8,000 metru kwadru ta’ art oħra li minflok se tinbena se tibqa’ art imħaddra b’ħafna siġar u pjanti oħrajn indiġeni fil-qalba tal-komunitajiet tagħna. Din kienet wegħda elettorali ta’ dan il-Gvern u l-ġimgħa li għaddiet urejna kif bdejna nwettquha. Impenjati li sal-aħħar ta’ din is-sena nidentifikaw aktar artijiet tal-Gvern li nistgħu nibdlu fi spazji miftuħin bil-mira li noħolqu 20,000 metru kwadru ta’ art li minflok jinbnew, jingħataw bħala spazji ħodor. Permezz ta’ proġetti differenti, f’dawn l-aħħar sentejn ftaħna jew irriġenerajna aktar minn 110,000 metru kwadru ta’ ġonna u spazji miftuħin f’ħafna komunitajiet differenti u fihom ħawwilna aktar minn 30,000 siġra ġdida, għexieren ta’ eluf ta’ arbuxelli, kif ukoll pjanti oħrajn. 

Hawnhekk qed nirreferi għal proġetti differenti, fosthom ir-restawr tal-Ġnien Romeo Romano f’Santa Venera, il-Park tal-Familja f’Bengħajsa, Birżebbuġa, l-ewwel eco-garden ta’ Malta li jinsab fil-Kalkara, Ġnien Victor Calvagna fil-Mosta u ħafna oħrajn. L-aktar aspett sostenibbli ta’ din il-ħidma huwa li fost il-ġonna ġodda li qegħdin nagħmlu hemm żoni li minn ġerħa ambjentali qegħdin nibdluhom f’oasi ta’ bijodiversità. Insemmi, pereżempju, dak li għamilna fil-miżbliet ta’ Wied Fulija u l-Qortin fejn illum hemm parks mill-isbaħ. L-istess f’Bengħajsa, fejn kellu jkun hemm parkeġġ għall-containers, b’miżbla ftit ’il bogħod, u minflok illum hemm park għall-familji. Mhux se nieqfu hawnhekk, għaliex il-Wasteserv se tagħmel l-istess ħaġa wkoll, din id-darba f’Wied il-Għajn. Hemmhekk kellna impjant tar-riċiklaġġ tal-iskart l-antik u minflok se jibqa’ impjant tal-iskart se jsir park mill-isbaħ għall-komunità. 

Din it-trasformazzjoni ta’ miżbliet f’ġonna hija possibbli għaliex qegħdin nindirizzaw sfida ambjentali oħra, dik tal-immaniġġjar tal-iskart. L-investiment tal-pjan ECOHIVE qed jagħti lil pajjiżna l-aktar infrastruttura avvanzata fl-ipproċessar tal-iskart biex nirriċiklaw iżjed, biex nibdlu aktar skart f’enerġija nadifa u biex innaqqsu kemm jista’ jkun l-iskart li jispiċċa fil-landfills. Fil-fatt, is-sena 2023 kienet waħda ta’ rekords għall-Wasteserv. Dan jikkonferma l-impenn tal-poplu Malti u Għawdxi fl-immaniġġjar tal-iskart. Hawnhekk irrid ngħid grazzi għall-koperazzjoni tal-familji u tan-negozji f’Malta, kif ukoll id-dedikazzjoni u l-investimenti tal-WasteServ, l-ERA u entitajiet oħrajn u lill-ħaddiema tagħhom, fejn is-sena l-oħra rajna l-ikbar ammont ta’ skart riċiklat f’dawn l-aħħar 20 sena. 

Irreġistrajna wkoll l-ikbar ammont ta’ skart organiku proċessat u mibdul f’enerġija nadifa u l-inqas ammont ta’ skart mhux isseparat mormi fil-boroż is-suwed. Konferma li ftit xhur biss wara li ħadna deċiżjonijiet importanti, bħal fil-każ tas-separazzjoni mandatorja tal-iskart u l-iskeda l-ġdida għall-ġbir tal-iskart mid-djar, diġà qegħdin naraw bidla lejn prattiċi aktar sostenibbli. 

Sur President, qegħdin naħdmu wkoll biex niżguraw il-ħarsien tal-kampanja, tal-widien, kif ukoll tax-xtajtiet naturali f’pajjiżna. Filwaqt li gvernijiet preċedenti ħadmu biex estendew iż-żoni tal-iżvilupp għal aktar bini, dan il-Gvern qed jaħdem biex iżid il-protezzjoni u r-riġenerazzjoni ta’ ħafna żoni rurali u naturali. Insellem hawnhekk lis-Sindku tal-Qala, is-Sur Paul Buttigieg, li għal snin twal mexxa l-kampanja biex nipproteġu l-Bajja ta’ Ħondoq ir-Rummien. 

Forsi ftit jiftakru, imma sal-2013 din il-ġlieda kontra l-iżvilupp tal-lukandi u yacht marinas f’din iż-żona kienet tidher għalkollox mitlufa, anke b’tibdil li kien sar fil-pjanijiet ta’ din iż-żona minn Gvern Nazzjonalista preċedenti. Iżda l-Partit Laburista minn dejjem kien ċar li ma jaqbilx mal-iżvilupp f’dan il-post u issa, wara li ntemmu l-proċeduri fil-qrati, qed nintroduċu t-tibdil meħtieġ fil-pjanijiet lokali ħalli niżguraw li nibqgħu ngawdu s-sbuħija naturali ta’ Ħondoq ir-Rummien fis-snin li ġejjin. U mhux se nieqfu hemm, għaliex se naraw li nkomplu nipproteġu dik iż-żona u nkomplu nsebbħu Ħondoq ir-Rummien b’interventi ta’ konservazzjoni ambjentali. 

Hawnhekk tajjeb insemmi kif l-ERA flimkien ma’ Ambjent Malta u entitajiet oħra għaddejjin b’ħidma kontinwa biex inkomplu nħarsu ż-żoni naturali tagħna. Għandek ħidma li tvarja minn interventi biex nikkontrollaw speċi invażivi, it-tħawwil ta’ ħafna siġar u pjanti indiġeni, it-tindif ta’ widien, l-infurzar b’saħħtu tal-liġijiet dwar ir-rimi illegali ta’ skart fil-kampanja, kif ukoll l-introduzzjoni tar-riservi naturali ġodda. Dan bħalma għamilna riċentement, pereżempju, fil-Ponta tal-Qawra. 

Għal Kemmuna, Ambjent Malta u l-ERA qed iwettqu pjan fit-tul sabiex f’dan is-sit Natura 2000tissaħħaħ il-bijodiversità naturali. F’dawn l-aħħar snin ħawwilna aktar minn 18,000 siġra u arbuxell filwaqt li erġajna introduċejna l-ambjent tal-għadajjar tal-ilma ħelu. Għandek ekosistema rari ħafna f’pajjiżna li matul is-snin kienet intilfet minn Kemmuna. 

Sabiex inkomplu nsaħħu l-ħidma ambjentali tal-ERA, qegħdin naħdmu u ninsabu f’pożizzjoni biex dalwaqt nintroduċu diversi regolamenti ġodda. Fost l-oħrajn, dawn ir-regolamenti se jkunu qegħdin jippermettu sehem akbar tal-pubbliku fid-deċiżjonijiet ambjentali, filwaqt li jkunu qegħdin jiċċaraw il-kriterji meħtieġa għal żviluppi li jista’ jkollhom impatt ambjentali biex dawk kollha kkonċernati jkunu jistgħu jifhmu minn qabel l-obbligi li huma mistennija minnhom. 

Sur President, il-viżjoni ambjentali ta’ dan il-Gvern lejn pajjiż aktar sostenibbli qed inwettquha wkoll fid-dekarbonizzazzjoni tas-settur tal-enerġija, li huwa wieħed mill-pilastri tal-azzjoni klimatika ta’ dan il-pajjiż. Qatt daqs illum ma rajna daqstant investiment fl-enerġija nadifa f’pajjiżna. Fost oħrajn, fix-xhur li ġejjin se nibdew il-proċess kompetittiv għall-investimenti privati fi proġetti ta’ enerġija rinnovabbli offshore, bħalma huma l-floating wind farms. Għadna kif ħabbarna wkoll preliminary market consultation dwar proġetti ta’ floating solar farms fl-ibħra Maltin, bl-ewwel żona indikata ’l barra minn Delimara fejn hemmhekk għandek potenzjal ta’ 50MW ta’ enerġija nadifa. 

Qegħdin naħdmu wkoll biex nintroduċu l-ewwel proġetti ta’ utility-scale battery storage system f’Malta, bl-ewwel żewġ sistemi qed naħsbu li jkunu f’Delimara u fil-Marsa taħt l-art. Dawn is-sistemi ta’ batteriji jippermettu li nkunu f’pożizzjoni li nimmassimizzaw l-enerġija nadifa minn sistemi rinnovabbli. Qed javvanzaw ukoll il-preparamenti għat-tieni interconnector bejn Malta u l-Italja. Dan ukoll se jkun qed jgħinna negħlbu l-isfida tal-intermittenza tas-sistemi ta’ enerġija rinnovabbli. 

Kull sena qed inżidu l-fondi għal skemi għall-familji, bħalma huma installazzjonijiet ta’ sistemi ta’ enerġija rinnovabbli bħal panelli fotovoltajċi u solar water heaters u teknoloġiji ta’ effiċjenza fl-enerġija bħal aperturi double glazing. Is-sena li għaddiet ħriġna wkoll żewġ sejħiet għall-investimenti f’sistema ta’ enerġija rinnovabbli kbar u medji u dalwaqt se nkunu qegħdin noħorġu dawn is-sejħiet għal din is-sena b’allokazzjoni akbar biex inkomplu ninċentivaw aktar investiment fl-enerġija nadifa. Issa, sabiex dan l-investiment fl-enerġija rinnovabbli jirnexxi u sabiex inkomplu nadattaw l-infrastruttura tal-pajjiż għall-impatt tat-tibdil fil-klima, qegħdin ninvestu wkoll fis-sistema tad-distribuzzjoni tal-elettriku. Dan għaliex aktar ma jkollna sistemi ta’ enerġija rinnovabbli li jkunu mqabbda man-network madwar il-pajjiż aktar neħtieġu sistema ta’ distribuzzjoni reżiljenti u flessibbli. 

Sur President, bl-emendi li qegħdin inressqu llum qed nagħmlu pass ieħor ’il quddiem biex inkomplu nħarsu r-riżorsi naturali ta’ pajjiżna. Din se tkun opportunità ġdida għall-ERA, għaliex tista’ tikkonsolida aktar il-ħidma ambjentali tagħha u tgħaqqad flimkien il-protezzjoni ambjentali mal-użu sostenibbli tar-riżorsi. Din il-kollaborazzjoni bejn dawn iż-żewġ oqsma importanti hija wkoll eżempju ċar tal-ħidma ta’ dan il-Gvern biex sena wara l-oħra nkunu qegħdin nersqu eqreb lejn il-miri ambjentali tagħna. L-użu sostenibbli tar-riżorsi naturali huwa kruċjali fl-impenn lejn ekonomija li ma tniġġisx. Huwa wkoll essenzjali biex nersqu eqreb lejn in-newtralità fil-klima. Għalhekk se nkomplu nsaħħu din il-ħidma tal-ERA u ta’ entitajiet oħra sabiex finalment inkomplu niżguraw kwalità ta’ ħajja aħjar u ambjent aktar b’saħħtu, finalment għall-komunitajiet tagħna f’Malta u Għawdex. Nirringrazzjak.

L-ISPEAKER: Grazzi. Aktar rimarki? L-Onor. Rebekah Borg.

ONOR. REBEKAH BORG: Sur President, waqt il-vaganzi tal-Milied, sfortunatament, it-tifla tiegħi mardet u kelli neħodha l-Emerġenza, l-isptar, fejn għamlulha l-maskra għax bdiet taqta’ nifisha. Ħarist lejn għajnejha u dak il-ħin onestament vera bżajt u inkwetajt. Nispera li dak li ġara lit-tifla tiegħi kienet xi ħaġa ta’ darba, imma ħafna ġenituri ma jistgħux jgħidu li hija xi ħaġa ta’ darba. Meta rajt it-tifla tiegħi bil-maskra, bil-biża’ f’għajnejha, ftakart f’omm li kienet kitbet fuq il-midja soċjali wara li t-tifla tagħha kellha żewġ attakki tal-ażma matul il-lejl. Din l-omm irrakkontat kif it-tifla tagħha bdiet taqta’ nifisha u tgħidliha: Ma, tħallinix immut. Ovvjament ċemplu għal ambulanza, ħaduha l-isptar, żammewha l-Intensive Care Unit (ICU), u l-omm tirrakkonta li t-tifla staqsietha għal ħaġa waħda, fejn qaltilha: Ma, nixtieq nieħu n-nifs. 

Omm oħra li tkellimt magħha reċentement bdiet tirrakkontali kif it-tifel tagħha George, ta’ ħames snin, ukoll għandu l-ażma. Kellu l-ewwel attakk tal-ażma l-iskola, u lanqas kien jaf x’se jaqbad jagħmel. Ovvjament kellha tmur tiġbru ommu mill-iskola u llum ikollu juża l-inhaler il-ħin kollu. Anke l-head tal-iskola żżommlu l-inhaler. Meta staqsejt lil din l-omm kif ikun attakk tal-ażma, għax jien, fortunatament, m’għandix ażma, din qaltli: Anke jien għandi l-ażma u tħossok qisek qed tieħu n-nifs minn straw jew qisu xi ħadd qiegħed jagħfas fuq sidrek. 

Dawn l-istejjer qed ngħidhom għax wieħed minn kull għaxar persuni f’pajjiżna għandu l-ażma. Dan ifisser li f’din il-Kamra statistikament hawn sitta min-nies li għandhom l-ażma u żgur li lkoll kemm aħna nafu lil xi ħadd li għandu l-ażma. Din is-sitwazzjoni mid-dehra mhijiex se titjieb. Jekk naraw l-istudji, ħafna mill-pollutants li jikkawżaw l-ażma jew jagħmlu l-ażma agħar ġejjin min-numru ta’ karozzi fit-toroq. Il-karozzi jipproduċu ċerti particulate matter li, sfortunatament, jikkawża l-ażma jew jagħmel l-ażma agħar. 

Qed ngħid li l-affarijiet mhux se jmorru għall-aħjar għax bis-60 karozza li qed jiżdiedu ta’ kuljum fit-toroq tagħna ma nistgħux immorru għall-aħjar. Taf x’qed ngħidu b’60 karozza kuljum? Traffiku ġġammjat daqs tliet grawnds tal-futbol qed jiżdied kuljum fit-toroq tagħna ... Għalhekk ejja nieqfu għal sekonda u naħsbu fit-tfal u fl-għeżież tagħna għax, kif għedt, kulħadd jaf lil xi ħadd li għandu l-ażma u jaf kemm hu ikrah li tkun tbati minnha. Ma rridu naraw lil ħadd ibati jew saħansitra jmut bl-ażma. Madankollu, kuljum imut xi ħadd minħabba l-kwalità tal-arja tagħna f’Malta. Irrid nispjega li m’hemmx miżura waħda singolari, jew liġi, jew awtorità waħda li tista’ ssolvi din il-problema f’iżolazzjoni, imma jrid ikun hemm sforz minn kulħadd u kontinwu. Naħseb li kulħadd induna li għandna problemi ta’ ħafna karozzi fit-toroq tagħna minn diversi lati. Għandna problemi ta’ traffiku biex tasal minn post għall-ieħor, fejn tieħu ħafna ħin u dan jikkawża t-tniġġis li qed insemmi. Dak li ma nistax nifhem huwa kif dan il-Gvern warrab l-idea tat-trasport tal-massa. Nistaqsi: X’sar minnha dik il-metro li tant tkellmu fuqha? Kienet buzzword biss għal qabel l-elezzjoni?! X’sar minnu dak l-istudju li qalu li se naraw jekk il-metro hux se jkun possibbli u prattikabbli li jsir? Tafu kemm sewa dak l-istudju? €100,000! X’sar minnu llum?! 

Wara li nefqu €75,000 biex jagħmlu l-konferenza fuq il-metro llum tmur fuq il-website metro.mt u tara screen abjad, bla ebda informazzjoni, għax minn dak li qalu mhu se jiġri xejn! Dan għaliex il-Prim Ministru qalilna li l-metro m’għadhiex prijorità. Mela x’inhi l-prijorità għal dan il-Gvern? Li nkomplu nibnu u nqaċċtu s-siġar bl-addoċċ! Illum seħħew żewġ stejjer oħra. Meta mort fuq il-landing page ta’ ġurnal indipendenti sibt li minn sitt stejjer fuq il-website tagħhom, kien hemm tnejn fuq it-tqaċċit ta’ aktar siġar. Din hija l-istrateġija li se nkomplu biha, fejn se nkomplu nqaċċtu s-siġar u allura l-kwalità tal-arja se tibqa’ sejra għall-agħar? 

Naf li tan-naħa l-oħra se jgħiduli fuq l-istejjer li kien hemm illum ukoll, b’waħda minnhom partikolari tgħid li s-siġar se jiġu mħawla f’post ieħor. Però dawk is-siġar li ma jistgħux jiġu mħawla f’post ieħor bħal, pereżempju, is-siġar taċ-ċipress jew dawk li għandhom ċerta età, dawn x’se jsir minnhom? U jekk dan ma jirnexxix, x’se jsir minn dawn is-siġar? Il-Ministru tista’ tgħidilna li se jħawlu s-siġar ’l hawn u ’l hemm, imma r-realtà hi li kuljum qed nisimgħu bi stejjer fejn, sfortunatament, l-ambjent tagħna qed isofri.

Storja oħra li ħarġet illum titkellem dwar triq li se titwessa’ u milli jidher dan se jsir għalxejn, anke jekk se jinqalgħu s-siġar. Forsi l-Ministru tista’ tgħidilna għalfejn se titwessa’ din it-triq meta m’hemmx bżonn li titwessa’. X’inhi l-istrateġija tal-Gvern? Dik li se nkomplu naqilgħu s-siġar? Mid-dehra din hija wkoll l-istess strateġija li se tibqa’ fis-seħħ fir-rigward tal-greenhouse gases. X’inhuma dawn il-greenhouse gases? Dawn mhumiex l-istess emissjonijiet li jaffettwaw il-kwalità tal-arja tagħna, fis-sens ta’ kondizzjonijiet bħall-ażma, imma huma emissjonijiet li jaffettwaw il-klima tagħna. Għandna kemm tkellimna dwar l-Awtorità għall-Azzjoni dwar il-Klima u nispera li din l-Awtorità titħalla taħdem. L-aħħar data tal-Eurostat, jiġifieri d-data li toħroġ l-Unjoni Ewropea, qed turi li f’Malta qed jiżdiedu l-greenhouse gases b’aktar minn 7% u fl-Ewropa qed jonqsu. Dik hija l-istrateġija tal-Gvern? Nispera li t-twaqqif ta’ din l-Awtorità ġdida mhux sempliċement biex ngħidu li għamilna xi ħaġa, imma li titħalla taħdem. 
Possibbli li għadna ma ndunajniex x’inhi l-kawża tal-problema tat-traffiku, il-problema tas-saħħa u l-isptarijiet tagħna u l-problema tal-emissjonijiet? Il-kawża hi ż-żieda fil-popolazzjoni minħabba ċ-cheap labour. Dik hija l-problema, u issa rridu nsibu s-soluzzjonijiet, mhux biss għas-sitwazzjonijiet li semmejt, imma għal ħafna oħrajn ukoll. 

Pereżempju s-sajf li għadda kulħadd jiftakar dik il-ġimgħa fejn il-ħin kollu beda jinqata’ d-dawl. Raġel minn San Pawl il-Baħar qalli li ma setax jorqod bis-sħana u kellu jdawwar lilu nnifsu bis-silġ! Daqshekk hija gravi s-sitwazzjoni! Jew raġel ieħor jirrakkonta li kellu jmur jorqod fuq il-bejt. Hekk spiċċajna s-sena l-oħra! Jew familja li kellhom jarmu €400 f’ikel għax il-friġġ u l-freezer ma bdewx jaħdmu, ovvjament minħabba l-qtugħ tad-dawl. Issa veru li dik il-ġimgħa għamlet ħafna sħana, imma qisu hemm konfużjoni dwar x’ġara eżattament. 

Qalulna li ma kellniex dawl minħabba li l-cables taħt l-art bdew jisħnu. Qalulna wkoll li kien hemm biżżejjed ġenerazzjoni ta’ enerġija. Issa l-Enemalta qalet li għandha bżonn impjant temporanju għal aktar ġenerazzjoni tal-enerġija bħala backup. Il-backups huma tajbin għax ovvjament ċerti diffikultajiet, anke tekniċi, jistgħu jinqalgħu, imma mhux tħalli għall-aħħar u mbagħad l-ambjent nitfgħuh mal-ġenb qisu xejn mhu xejn. Dak li jiġri meta jkollok Gvern li ma jippjanax. Anke jekk ikollna dan l-impjant temporanju bħala backup li qalulna għandna bżonnu qabel is-sajf – illum qegħdin fi Frar – kif se jkollna l-assigurazzjoni li dawn il-cables taħt l-art mhux se jerġgħu jisħnu jekk titla’ t-temperatura?! Kif se nassiguraw li mhux se jerġa’ jinqata’ d-dawl? Jiġifieri għall-ġenerazzjoni tal-elettriku se jkollna backup, imma l-problema tal-cables taħt l-art issolviet? L-istess, issolviet il-probelma tad-distribuzzjoni? Jalla, iva. 

Il-Ministru semmiet l-iskart li, sfortunatament, kulħadd jista’ jarah kullimkien. L-ambjent ta’ madwarna huwa mitluq u maħmuġ b’ħafna skart. Din mhux qed ngħidha jien biss. Is-Sibt li għadda NGO b’erba’ voluntiera ġabret tunnellata ta’ skart minn Dingli Cliffs. Aħseb u ara l-Gvern x’jista’ jagħmel bir-riżorsi tiegħu! Hawnhekk nagħmel appell, għax mid-dehra għad baqa’ żewġ tunnellati oħra ta’ skart f’Dingli Cliffs. Ejja lkoll flimkien nagħmlu inizjattivi biex niġbru dan l-iskart u mhux inħallu f’idejn l-NGOs biss. Minn hawn irrid nirringrazzja lil dawn il-voluntiera, għax mingħajrhom ikollna aktar skart u aktar telqa f’dan il-pajjiż. Ovvjament dawn il-voluntiera għandhom riżorsi limitati. Allura jekk verament irridu ambjent aħjar għal uliedna, ejja nibdew nippremjawhom lill-voluntiera u lil min jaħdem għall-ambjent. 

Hawn nixtieq nagħmel punt żgħir, li mhux se nibża’ nagħmlu. Min jarmi l-iskart m’għandux jitħalla għaddej qisu xejn mhu xejn. Iva, hemm il-multi, imma min jinqabad iħammeġ forsi għandu jagħmel ċertu servizz fil-komunità, bħal ġbir ta’ skart ukoll. Għalfejn le? Il-multi ħafna drabi għal xi nies mhuma xejn. Mela jekk hemm problema, ejja naraw li nsolvuha. 

Dan l-Abbozz ta’ Liġi jitkellem dwar responsabbiltajiet li se jimxu mill-MRA għand l-ERA. Qed naqblu ma’ dan l-Abbozz ta’ Liġi. Hawn ma nixtieqx nidħol f’dettalji tekniċi, għax nistgħu nagħmlu dan fi stadju ta’ Kumitat, però peress li r-riżorsi tal-ERA mid-dehra se jibqgħu kif inhuma u se jiżdidulhom aktar responsabbiltajiet, x’se jiġri minn dak il-lat? Se jkollhom aktar riżorsi jew se jibqgħu kif inhuma? 

Sur President, kull tifel, kull tifla u kull persuna f’pajjiżna għandha dritt mhux għall-arja aħjar biss, imma għandha dritt fundamentali għall-ambjent. Bħala Oppożizzjoni pproponejna biex dan id-dritt jiġi mnaqqax fil-Kostituzzjoni. Ma nistax nifhem kif dan il-Gvern, li jgħid li għandu l-ambjent daqshekk għal qalbu, ma jaqbilx li l-ambjent isir dritt fundamentali tagħna. Nirringrazzjak.

L-ISPEAKER: Grazzi. Aktar rimarki? L-Onor. Darren Carabott.

ONOR. DARREN CARABOTT: Sur President, nibda billi nirringrazzja lill-Onor. Rebekah Borg li għadha kif għamlet diskors li fih mhux biss wasslet il-viżjoni u l-politika tal-Oppożizzjoni f’dan ir-rigward, però daħlet ukoll fis-sitwazzjonijiet li ngħixu ta’ kuljum. Semmiet, fost oħrajn, tfal u persuni li jbatu bl-ażma. Jien wieħed minn dawk li nbatu bl-ażma u nemmen li r-rata ta’ persuni li għandhom l-ażma f’Malta hija ħafna ikbar minn kemm turina l-istatistika. Ngħid dan għaliex l-ażma tant saret kondizzjoni komuni. Sfortunatament l-istatistika turi li l-mard respiratorju qed iwassal ukoll għal problemi oħra, fosthom problemi tal-qalb u problemi relatati mas-saħħa mentali, li qed iwasslu biex tonqos l-età li wieħed jgħix. 
Issa nixtieq nindirizza d-diskors li għamlet il-Ministru. Li kieku jkollok persuna li tingħalaq bejn dawn il-ħitan u tisma’ biss il-Ministru titkellem fuq is-sitwazzjoni tal-ambjent, żgur li tibda taħseb li qed ngħixu f’xi oasi u f’eżempju perfett ta’ x’għandu jkun l-ambjent! Tibda taħseb li qed ngħixu f’sitwazzjoni utopika qisu hemm barra għandna kollox għaddej fuq ir-rubini u miexi ħarir. Mela le, nieħdu gost li jsir investiment fl-ambjent u li nimxu fid-direzzjoni li nsebbħuh, però ma niħdux gost li jsir greenwashing. Ma niħdux gost li noħolqu entità biex inpoġġu persuna tmexxiha u nagħtuha l-fondi pubbliċi biex tużahom bil-ħsieb li toħroġ għall-politika! Ma niħdux gost li naħtru n-nies u nimlewhom b’reklamar mill-fondi pubbliċi minflok immorru għas-serjetà u jkollna entitajiet li jħejju proġetti li huma verament ta’ bżonn għal pajjiżna. Dik mhijiex l-Oppożizzjoni! L-Oppożizzjoni temmen li kapaċi tkun aħjar minn dawn is-sitwazzjonijiet. 

Sur President, hawnhekk ippermettili nikkummenta dwar proġett li kont involut fih jien meta kont għadni fil-Kunsill Lokali ta’ Santa Venera. Il-Ministru semmiet Ġnien Romeo Romano f’Santa Venera. Li ma semmietx il-Ministru hu li kellha tirtira l-proġett li tagħmel kafetterija għaliex kien hawn l-Oppożizzjoni Nazzjonalista li għamlet sfida legali u l-Ministru beżgħet wara li ddaħħlu l-oġġezzjonijiet. Irrid ngħid ukoll li l-Ministru nsiet issemmi l-wegħda lill-kostitwenti tal-Marsa, li jien ilni nagħmel mistoqsijiet parlamentari dwarha u l-Ministru ddurli mal-lewża. Nixtieq li fl-aħħar ikollna risposta jekk it-tankijiet humiex se jimxu għall-Marsa jew le. Iva, bħala Oppożizzjoni naqblu li t-tankijiet b’ħażna taż-żejt mhux posthom fil-Forti Ricasoli fil-Kalkara fejn jinsabu bħalissa. 

Kien hemm il-mossa mill-Gvern fil-leġiżlatura preċedenti li dawn it-tankijiet jittieħdu minn hemmhekk u jitpoġġew fis-sit tal-Mediterranean Offshore Bunkering Company (MOBC) fil-Marsa. Mela qed ngħidu li se nżarmaw knisja biex narmaw oħra. Naqblu li mhux sew li dawn it-tankijiet jibqgħu f’forti bħal dik, li tajjeb li ngawduha u anke għax qegħdin iwasslu għal riħa tinten fiż-żona. Però m’għandekx titfa’ l-problema f’lokalità oħra. X’sar minnha l-wegħda li kienet saret mill-Eks Prim Ministru Joseph Muscat li dawn it-tankijiet jitpoġġew offshore? Din il-possibbiltà għadha tiġi esplorata min-naħa tal-Gvern? Ilni nagħmel dawn il-mistoqsijiet lill-Ministru u għadni mingħajr tweġiba. Però se nieqaf hawn bil-kritika, għaliex jien m’iniex persuna li nħobb nikkritika biss, imma tajjeb li niddiskutu t-triq ’il quddiem. 

Ħadt gost nisma’ lill-Onor. Borg issemmi l-proposta li għamel il-Partit Nazzjonalista, li nemmen li għandha tkun il-proposta tal-Parlament kollu. Qed ngħidu li f’pajjiżna għandu jkollna d-dritt fundamentali għal ambjent nadif, san u sostenibbli. Xi jfisser dan? Meta ngħaddu l-liġijiet f’din il-Kamra, mhux kull liġi hi ugwali għall-oħra u mhux kull liġi għandha l-istess saħħa. Għandek liġijiet li huma fuq nett u għandek liġijiet li jiġu taħthom, u nibqgħu sejrin hekk. Liġi li qiegħda isfel ma tistax tmeri lil dik li qiegħda fuqha. Issa hawn qed inpoġġiha b’mod faċli biex ninftiehem. L-ambjent, għalkemm qiegħed fil-Kostituzzjoni tagħna, qiegħed f’sezzjoni li ma jistax jiġi infurzat. Il-Gvern għandu jipproteġi u jħares l-ambjent, u naqblu dwar dan, però meta tiġi fil-prattika, m’hemmx infurzar.

Liġi qiegħda hemm mhux biss biex tibqa’ miktuba, però trid tiġi infurzata. Irid ikollok id-dritt li dik il-liġi tintuża, inkella hija biss waħda deskrittiva. X’qed ngħidu b’dan? Il-Partit Nazzjonalista ressaq Abbozz ta’ Liġi sabiex mal-lista tal-ogħla liġijiet li għandna fil-pajjiż, jiġifieri mal-lista tad-drittijiet fundamentali tal-bniedem, li fosthom hemm id-dritt tal-ħajja, id-dritt tat-tgawdija tal-proprjetà u d-dritt tal-libertà tal-espressjoni li wieħed ma jiġix arrestat għal xejn b’xejn, ninkludu wkoll id-dritt fundamentali għall-ambjent. Dawn li semmejt huma kollha drittijiet bażiċi fundamentali li għandu kull bniedem bla distinzjoni ta’ razza, politika jew reliġjon. Dawn huma d-drittijiet li titwieled bihom u ħadd ma jista’ jneħħihomlok. 

Issa bħala Oppożizzjoni f’dan id-dokument li ħriġna qegħdin ngħidu x’inhuma n-nuqqasijiet ta’ bħalissa, x’inhuma l-bżonnijiet ta’ bħalissa, x’qed isir barra minn Malta u x’qed nipproponu li għandu jsir f’pajjiżna. Qegħdin ngħidu li d-dritt għal ambjent nadif, san u sostenibbli għandu jkun f’dik il-lista tal-ogħla liġijiet. Mela hawn mhux qed nitkellmu fuq aspetti biex nagħmu lin-nies biss. Mhux qegħdin nitkellmu fuq kwestjoni ta’ reklamar. Mhux qegħdin nitkellmu biss fuq kwestjoni ta’ użu għall-propaganda politika, però qegħdin nitkellmu dwar proposta li kapaċi verament, fis-sustanza, tħalli impatt kbir fuq is-soċjetà. 

Bħalma kull wieħed u waħda minna għandu dritt għall-ħajja u għat-tgawdija tal-proprjetà, fost oħrajn, għalfejn m’għandux ikollna d-dritt għal ambjent nadif, san u sostenibbli? F’din il-proposta spjegajna li b’ambjent mhux qed infissru biss l-element restrittiv tiegħu. L-ambjent mhuwiex biss is-siġar u l-ispazji miftuħa. Huwa dak ukoll. Però l-ambjent huwa wkoll it-toroq li ngħixu fihom, il-baħar ta’ madwarna, l-arja li nieħdu n-nifs minnha, kif ukoll id-dawl tax-xemx. L-ambjent huwa l-ambjent mibni, l-ispazju li ngħixu fih u l-ispazji li t-tfal imorru jilagħbu fihom. Dawn huma wkoll l-ambjent li aħna qegħdin ngħidu li rriduh ikun protett. 

Għaliex qed ngħid hekk, Sur President? Bil-mod kif qegħdin jittieħdu d-deċiżjonijiet f’pajjiżna sal-lum għad m’hemmx mod wieħed li jħares l-interess tal-bniedem u tas-soċjetà inġenerali dwar l-ambjent fis-sens legali b’saħħtu. Dan li qegħdin nipproponu jista’ jpoġġi taħt sfida kull deċiżjoni minn kull amministrazzjoni, jiġifieri mhux qed ngħid dan għax ninsabu fl-oppożizzjoni b’xi kritika lejn il-Gvern. Dan l-Abbozz kapaċi jisfida d-deċiżjonijiet kollha li ttieħdu matul is-snin miż-żewġ naħat fil-Parlament, inkluż il-policies kollha tal-ippjanar u tal-ambjent. Mela hawn qed inpoġġu taħt sfida mhux biss id-deċiżjonijiet li qegħdin jieħdu l-Membri tan-naħa tal-Gvern llum, imma qed inpoġġu wkoll taħt il-lenti deċiżjonijiet li ttieħdu taħt kull amministrazzjoni f’pajjiżna, li forsi dakinhar kien hemm raġuni għalfejn ittieħdu, però llum hemm bżonn li jinbidlu. 

Irridu nistaqsu: Ċerti liġijiet, policies u deċiżjonijiet li ttieħdu qegħdin jirrispettaw id-dritt tagħna li ngħixu f’ambjent san, nadif u sostenibbli? Dan huwa dak li nixtiequ nwelldu bħala Oppożizzjoni b’din il-proposta! Hawn mhux qed nivvintaw ir-rota. Dan id-dritt għal ambjent nadif, san u sostenibbli jeżisti f’numru kbir ta’ pajjiżi. Spjegajna wkoll li Malta hija firmatarja u aċċettat dan id-dritt fuq livell internazzjonali. Dan ifisser li f’ħafna pajjiżi, inkluż pajjiżna, qegħdin nirrikonoxxu dan id-dritt għall-ambjent. Però pajjiżna qatt m’għadda għal pass li jmiss, li qed jieħdu pajjiżi oħrajn, jiġifieri li dan id-dritt ikun inkluż fil-liġi nazzjonali tagħna. Meta qed ngħid liġi nazzjonali rrid infisser li kull bniedem ikollu d-dritt li jiġi protett b’dik il-liġi, li mhijiex liġi biss li tirregola lill-pajjiżi bejniethom, imma tkun liġi aċċessibbli għal kull ċittadin, għal kull NGO u għal kull Malti u Maltija. 
Dan huwa l-Abbozz ta’ Liġi propożittiv li qegħdin nipproponu u li nixtiequ niddiskutu. Però, Sur President, ippermettili nsejjaħ is-sitwazzjoni redikola, fejn l-Oppożizzjoni għandha l-opportunità li tressaq il-proposti tagħha quddiem din il-Kamra darba kull sitt xhur biss. Nifhmu u naċċettaw li hemm mandat elettorali u nifhmu wkoll li l-poplu għażel Gvern. Però ma rridux neskludu l-eluf ta’ voti li għażlu partit ieħor. Issa ħalliha li ma rebaħx, imma ma jfissirx li l-proposta tal-Oppożizzjoni m’għandhiex għall-inqas titressaq għad-diskussjoni. Imbagħad il-vot jiddeċiedi u l-maġġoranza trid terfa’ r-responsabbiltà tad-deċiżjonijiet tal-vot tagħha, però l-minoranza għandha vuċi wkoll. Dan huwa prinċipju li nipprattikawh f’numru ta’ oqsma oħra. Għalfejn m’għandniex naraw li l-ideat tal-Oppożizzjoni jitressqu aktar minn darba kull sitt xhur u b’hekk ikun hemm aktar lok għal ideat mill-Oppożizzjoni? 

Meta nitkellmu dwar dan l-Abbozz ta’ Liġi forsi wieħed jgħid li s’issa qegħdin nitkellmu fl-arja għax qegħdin ngħidu li dan il-prinċipju għandu jidħol fil-liġi tagħna. Però mhux il-każ. Hawn se nkun ftit aktar legali fl-argument tiegħi. Hawn qed ngħidu li se ndaħħlu prinċipju ġdid fil-qafas legali tagħna, li ġieli ġie applikat però m’hemmx liġi għalih. Fil-fatt, fil-qrati tagħna, fis-sistema ċivili, biex insejħilha hekk, hemm l-att li wieħed jgħidlu l-mandat ta’ inibizzjoni. X’inhu dan l-att? Jekk jien għandi azzjoni kontra xi ħadd, nista’ nwaqqfu billi nagħmel mandat ta’ inibizzjoni sakemm tiddeċiedi l-qorti jekk hemmx raġuni valida li se tikkawża preġudizzju serju u li mal-ewwel ħarsa hemm raġun. Meta tara dan l-argument, għalfejn m’għandux jiġi wkoll użat fir-rigward tad-drittijiet fundamentali tal-bniedem? 

Għalfejn m’għandniex naraw li l-ogħla liġi tagħna jkollha tgħid li qabel ma jittieħdu d-deċiżjonijiet, l-allegata vittma jkollha dritt tmur il-qorti u twaqqaf proviżorjament għal dak il-ftit żmien sakemm il-qorti tiddeċiedi mod ieħor? Dan hu dak li qegħdin nipproponu b’dan l-Abbozz ta’ Liġi. Jekk inti għandek kwestjoni ambjentali, li fiha għandek deċiżjoni li se tittieħed u hemm bżonn ta’ azzjoni ta’ mandat ta’ inibizzjoni, għandna naraw li jkun hemm id-dritt li l-NGOs u kwalunkwe ċittadin m’għandux għalfejn jipprova l-interess ġuridiku li għandu relazzjoni diretta ma’ dak il-każ partikolari. Dan għaliex nemmnu li l-ambjent huwa ta’ kulħadd. 

Hawn qegħdin noħolqu proċedura li fiha d-dritt tal-ambjent qed nagħmluh ukoll bl-infurzar, jiġifieri mhux biss nieqfu fil-mandat ta’ inibizzjoni li twaqqaf issa, però se ngħaddu għal forma oħra, li l-qorti mbagħad ikollha d-dritt tiddeċiedi skont il-każ. Mela mhux biss li nwaqqfu u nipprevjenu, però li l-qorti tieħu d-deċiżjonijiet fil-mansjonijiet li jagħtiha dan l-Abbozz u l-Liġi biex tiddeċiedi fl-aħjar interess. 

L-aktar parti favorita tiegħi f’dan l-Abbozz ta’ Liġi li qed nipproponu hi meta ngħidu “għall-ġenerazzjonijiet ta’ issa u futuri”. Jiġifieri qegħdin inħarsu mhux biss għas-sitwazzjoni preżenti, però għall-ġenerazzjonijiet futuri wkoll. Fil-fatt, nispjegaw is-setturi diversi fejn dan id-dritt jista’ jiġi applikat. Qed ngħidu li ejja nħarsu l-arja li nikkonsmaw, kif spjegat tajjeb l-Onor. Borg. Bħalissa qed niddiskutu l-klima. Qed ngħidu li rridu nindirizzaw it-tibdil fil-klima. Insemmu wkoll il-kwestjoni tas-sigurtà fil-produzzjoni tal-ikel. Bħalissa nafu li għandna bżonn nindirizzaw din is-sitwazzjoni, speċjalment lokalment. 

Qed ngħidu wkoll li għandna bżonn inħarsu s-saħħa mentali, l-aċċess għall-ilma nadif u sanità tajba, ambjent mhux tossiku fejn ngħixu u naħdmu u fejn it-tfal jilagħbu, li nħarsu l-ekosistema u d-diversità b’saħħitha, li nħarsu l-użu tal-art u l-ambjent mibni, li nħarsu lejn ir-riċiklaġġ tal-iskart, kif ukoll li naraw li jkollna enerġija rinnovabbli. Dawn huma kollha suġġetti li qegħdin nindirizzawhom bl-Abbozz ta’ Liġi li qegħdin inressqu u li nixtieq li nressqu għall-vot, sabiex fl-aħħar ikollna d-dritt fundamentali u bażiku għal kulħadd għal ambjent nadif, san u sostenibbli. 

Hawn nixtieq nagħmel appell. Meta nitkellmu fuq l-ambjent, ejja ma nkunux il-politiċi tal-greenwashing li nużaw l-ambjent biex nidhru sbieħ. Meta nitkellmu dwar l-ambjent, ejja nħarsu lejn dak li verament hemm bżonn li nindirizzaw. Ejja naraw li għada nqumu għal ġurnata aħjar f’ambjent sabiħ u mhux sempliċement inkunu qed neżistu. Ejja naraw li meta ndaħħlu fis-seħħ policies ambjentali tal-ippjanar, kull wieħed u waħda minna jkollna dik il-liġi bażika u fundamentali li qiegħda tara li tħares l-interessi tagħna. Sal-lum m’hemmx dan. Hawn jiddispjaċini ngħid li kien hemm deputati li marru fuq programmi televiżivi u qalu li din il-proposta tal-Partit Nazzjonalista diġà daħlet fis-seħħ, meta dan mhux veru. Ejja nkunu korretti f’dak li ngħidu u jekk niżbaljaw ngħidu li żbaljajna. Min qal dak id-diskors jaf li mhuwiex minnu, imma qiegħed jitfa’ t-tajn sempliċement għaliex il-proposta ġejja min-naħa l-oħra. 

Dan l-Abbozz ta’ Liġi m’għandux ikun wieħed partiġjan, imma għandu jidħol fis-seħħ b’unanimità għaliex ilkoll kemm aħna nemmnu fil-protezzjoni tal-ambjent, kif qegħdin niddiskutu llum. Ilkoll kemm aħna nemmnu li għandna nħarsu l-ambjent għall-ġenerazzjoni ta’ issa kif ukoll għall-ġenerazzjonijiet futuri. Ejja naraw li meta jkollna wegħdi ambjentali nżommu l-kelma li nkunu tajna. 

Bdejt dan id-diskors billi rrimarkajt kemm il-Ministru għall-Ambjent qed titkellem dwar sitwazzjoni utopika u ġġegħlek taħseb li qed ngħixu f’pajjiż perfett, mentri tul dawn l-aħħar snin, naħseb kulħadd ra li l-ambjent ma kienx prijorità għal dan il-Gvern, jgħidu x’jgħidu n-naħa l-oħra. L-azzjonijiet juru mod ieħor minn dak li qed jgħid il-Gvern. Hawnhekk bilfors irrid insemmi l-wegħda li ilha tissemma għal raħal twelidi, dwar it-tisqif tal-mini fi Triq Reġjonali. Din il-wegħda ilha tiġi riċiklata elezzjoni wara oħra. Erba’ snin ilu kellna l-elezzjoni tal-kunsilli lokali u l-Ministru għall-Ambjent ta’ dak iż-żmien, Dr José Herrera, flimkien mal-kunsilliera lokali tal-Partit Laburista f’Santa Venera marru fuq il-post u qalu f’erba’ snin iż-żona se tissaqqaf. Imma sal-lum għadu kollox kif kien, jekk mhux agħar, għax it-traffiku ggrava, l-emissjonijiet baqgħu telgħin u l-istorbju żdied. 

Dik il-wegħda baqgħet wegħda. Mhux qed insemmi dan il-każ biex nikkritika biss, però dawn huma istanzi fejn dan il-Gvern naqas mill-wegħdi tiegħu u rikeb fuq il-karru biss biex ixejjer il-karrotta lejlet elezzjoni ġenerali u dik lokali. F’Ġunju li ġej ġejja elezzjoni oħra. Il-lokalitajiet tagħna għandna ngħinuhom fil-mument tal-bżonn u mhux tittieħed deċiżjoni kontra awtorità tal-Gvern, niġu f’din il-Kamra u ngħidulhom prosit. Meta jkollna sindki li jieħdu deċiżjonijiet għall-ġid tal-lokalità tagħhom, tiġix wara u tgħidilhom prosit. Imissek għedtilhom prosit u li se tkun magħhom mill-bidu tal-ġlieda u mhux meta tintrebaħ. Kieku sar dan ma kienx ikun hemm snin ta’ ġlied, infiq ta’ flus legali u perizji biex ikollna konferma dwar deċiżjonijiet li ġew ikkwotati mill-Ministru stess.

Issa ġejna bil-prosit? Fejn kien il-prosit fi żmien meta bdiet il-battalja legali? Fejn kien il-prosit meta kellna numru ta’ persuni, li ġejjin minn ħdan l-istess Partit li qiegħed fil-gvern, li kkritikaw id-deċiżjonijiet ambjentali? Ħafna minnhom illum qed jiddeċiedu li mhux se jikkontestaw l-elezzjoni. Dik hi r-realtà! Għalhekk qed nagħmel dan l-appell biex nieqfu mill-politika tal-greenwashing f’dan il-pajjiż u ngħaddu għall-politika serja sabiex verament ikollna ambjent nadif, san u sostenibbli għal kull Malti u Għawdxi. Nirringrazzjak, Sur President.

L-ISPEAKER: Grazzi. Aktar rimarki? Is-Segretarju Parlamentari Alicia Bugeja Said.

ONOR. ALICIA BUGEJA SAID (Segretarju Parlamentari għas-Sajd, l-Akwakultura u d-Drittijiet tal-Annimali): Sur President, se nieħu din l-okkażjoni biex nitkellem aktar fl-isfond tal-Green Paper on the Regulation of Groundwater Abstraction in the Maltese Islands. Nixtieq li niddiskutiha f’din il-Kamra minħabba l-fatt li jekk hawn riżorsa naturali skarsa f’pajjiżna, din hija proprju l-ilma. Dan huwa fatt mhux biss stabbilit mill-istudji li jsiru iżda jikkonfermawh ukoll il-bdiewa nfushom li l-għajxien tagħhom jiddependi purament mill-ilma minħabba t-tisqija tal-prodotti tar-raba’. Għalhekk huwa kruċjali li nibżgħu għal dak li għandna u li nieħdu miżuri li jiżguraw is-sostenibbiltà tar-riżorsi naturali, bħall-ilma tal-pjan, kif anke spjegat tajjeb il-Ministru Miriam Dalli. 

L-ilma tal-pjan, jiġifieri dak l-ilma li jinsab maħżun fil-blat u fl-aquifers, huwa importanti ħafna għall-agrikoltura. Fil-fatt huwa kkalkolat li l-ilma tal-pjan huwa sors ewlieni ta’ ilma għall-għelieqi tagħna. Aktar minn 83% tal-ilma għat-tisqija tal-għelieqi u għat-trobbija tal-annimali jittella’ mill-ilma tal-pjan. Għalhekk huwa fid-dmir ta’ dan il-Gvern u tagħna lkoll f’din il-Kamra li nimplimentaw miżuri li jħarsu din ir-riżorsa tant kruċjali għalina. Ftit tal-ġimgħat ilu l-Gvern nieda konsultazzjoni pubblika dwar regolamenti ġodda għall-użu tal-ilma tal-pjan. Ninsab informata li l-perjodu tal-konsultazzjoni huwa magħluq u issa jinsab għaddej il-proċess tal-evalwazzjoni.
 
Biex nispjega ftit aktar dwar din il-Green Paper, din tisħaq fuq l-importanza tal-ilma għas-settur agrikolu u tipproponi li l-bdiewa f’Malta u Għawdex jibqgħu jirċievu l-ilma meħtieġ għat-tisqija mingħajr ħlas. Il-bdiewa tagħna għandhom ħafna sfidi, kif smajniehom jgħidu huma stess matul dawn l-aħħar ġimgħat waqt ir-rallies tagħhom. Għaldaqstant irridu naraw li dawn il-miżuri dwar l-ilma tal-pjan u l-boreholes joffru serħan il-moħħ lill-bdiewa u ma jxekklux il-vijabilità tas-settur. Fl-istess waqt qed naraw li jiġi propost li jkun hemm tariffi għal dawk li jtellgħu l-ilma tal-pjan għall-użu kummerċjali jew domestiku biex niskoraġġixxu l-użu mhux sostenibbli ta’ din ir-riżorsa. Ta’ min jinnota li f’Malta u Għawdex hawn aktar minn 7,700 borehole, spira jew sistemi oħrajn li jtellgħu l-ilma tal-pjan għal skopijiet agrikoli, kummerċjali jew domestiċi. Għaldaqstant dawn l-attivitajiet kollha flimkien qegħdin jikkontribwixxu għal effetti fuq l-ilma tal-pjan. 

Ejja naraw ftit is-sitwazzjoni kurrenti tal-ilma tal-pjan. Kemm qed jiġi estratt ilma? Qiegħda tagħmel biżżejjed xita biex imbagħad min-naħa l-oħra nilħqu l-bilanċ fil-livelli tal-ilma tal-pjan? Skont informazzjoni miġbura mill-Aġenzija tal-Enerġija u l-Ilma (EWA), jidher li l-ħażna tal-ilma qed tiġi affettwata u għandna postijiet fejn il-ħażna f’termini ta’ livelli naqset b’medja ta’ 50%, jiġifieri qed nitkellmu fuq volum sostanzjali ta’ ilma ħelu. Qed nitkellem fuq dan l-aspett għax meta qed jonqos l-ilma tal-pjan ifisser li qed jiġi ppumpjat aktar ilma mielaħ, li jfisser li għandek riskju li tiżdied ukoll is-salinità fil-ħamrija tagħna, li min-naħa l-oħra taffettwa l-livell ta’ produzzjoni tal-istess ħamrija fejn jidħlu l-ħxejjex u l-frott. 

Is-sitwazzjoni tidher inkwetanti minħabba l-fatt li l-ammont ta’ xita qiegħed jonqos minħabba t-tibdil fil-klima, kif kelli ċ-ċans nispjega f’din il-Kamra ftit tal-ġranet ilu, u fl-istess ħin qiegħed jonqos l-ilma tal-pjan. Nemmen li rridu nkunu aktar kawti u ppreparati biex naġġustaw għal realtajiet ġodda fejn l-ilma tal-pjan jinsab affettwat u x-xita, sfortunatament, qiegħda ssir dejjem aktar skarsa. Ir-realtà hija li l-ilma għall-agrikoltura qed jiġi affettwat minn żewġ bnadi. Nemmen li bil-qafas legali li qegħdin inressqu f’din il-Kamra nistgħu nassiguraw li jkollna biżżejjed ilma għat-tisqija tal-għelieqi, imma fl-istess ħin ma nistgħux nipperikolaw li niġbdu aktar ilma milli tiflaħ is-sistema naturali.
 
Sur President, x’inhuma s-soluzzjonijiet quddiem din ir-realtà? Ta’ min isemmi li matul dawn l-aħħar snin diversi entitajiet, li minn hawnhekk insellmilhom u nirringrazzjahom tal-ħidma tagħhom, ħadmu biex jidentifikaw l-aħjar soluzzjonijiet għal dan il-qasam. Ewlenin fosthom hemm l-EWA, l-ERA, l-MRA, kif ukoll il-Korporazzjoni għas-Servizzi tal-Ilma (WSC). 

Sur President, il-Gvern irid li npoġġu l-estrazzjoni tal-ilma fuq binarji sostenibbli mingħajr ma noħolqu pressjonijiet fuq is-setturi u l-komunitajiet li jiddependu fuqhom, speċjalment dawk tal-agrikoltura. Hawnhekk qegħdin nipproponu qafas ta’ liċenzjar u tariffi differenti għal dawk li jtellgħu l-ilma tal-pjan, però prinċipju ewlieni li ħaddanna f’dan il-qafas huwa li ma noħolqux piżijiet ġodda għas-settur agrikolu. Qed nipproponu li kull bidwi li jiddependi mill-ilma tal-pjan għat-tisqija tar-raba’ tiegħu għandu jkollu kwota ta’ ilma b’xejn. Din il-kwota ta’ ilma b’xejn għall-bdiewa se tkun ġusta u suffiċjenti biex tagħti provvista adegwata lis-settur agrikolu, filwaqt li tiżgura li ma jkunx hemm ħela. 

F’din il-Green Paper, apparti l-miżuri biex innaqqsu din il-ħela, qed naraw kif ngħinu direttament lill-bdiewa b’għajnuna teknika u finanzjarja. Biex nispeċifika, qed naraw kif nistgħu ngħinuhom biex itejbu l-effiċjenza tal-operat tagħhom permezz ta’ sistemi ta’ irrigazzjoni li ma jaħlux ilma jew b’infrastruttura għall-ħażna tal-ilma tax-xita u inizjattivi oħrajn. Fl-istess ħin li qed naraw kif se nissalvagwardjaw l-ilma tal-pjan u nħarsuh anke għall-ġenerazzjonijiet futuri.

Permezz tal-Korporazzjoni għas-Servizzi tal-Ilma se nkomplu ninvestu biex inkomplu nkabbru s-servizz tan-new water. Dan ifisser li se nkomplu ninvestu fit-tisfija tal-ilma tad-drenaġġ għal skopijiet agrikoli biex inkomplu noffru l-ilma msoffi lil ħafna aktar bdiewa f’ħafna aktar postijiet. Minn hawn irrid nirringrazzja l-istess Korporazzjoni li matul is-sena l-oħra kompliet taħdem biex testendi n-network tan-new water kemm fit-Tramuntana kif ukoll fin-Nofsinhar ta’ Malta. Dan wassal għal aktar aċċess ta’ ilma b’xejn għall-bdiewa tagħna. 

Matul din is-sena tlesta x-xogħol fiż-żona ta’ Popeye Village u fl-Aħrax tal-Mellieħa, kif ukoll it-tqegħid ta’ fibre optic lejn l-impjant tat-tisfija tad-drenaġġ fiċ-Ċumnija, limiti tal-Mellieħa. Proġetti oħrajn li waslu lejn tmiemhom jinkludu dawk fl-inħawi tal-Miżieb, Għajn Tuffieħa, San Pawl il-Baħar, kif ukoll Xrobb l-Għaġin. Dan is-servizz se jkompli jiġi estiż f’diversi żoni fit-Tramuntana kif ukoll fin-Nofsinhar ta’ Malta bil-għan li l-bdiewa ta’ Malta u Għawdex ikollhom aċċess għal aktar ilma tat-tisqija b’xejn u b’hekk tkompli tonqos id-domanda fuq l-ilma tal-pjan.

Bħalissa l-Korporazzjoni qed twettaq proġett ta’ €25 miljun b’fondi Ewropej biex testendi n-network tan-new water biex tilħaq aktar minn 350 bidwi ieħor fir-reġjuni tal-Lbiċ u n-Nofsinhar ta’ Malta. In-network se jiġi implimentat permezz ta’ trinek li jkopru 12-il kilometru biex niżguraw provvista ta’ ilma affidabbli u sostenibbli għall-ħteġijiet tal-bdiewa tagħna. Fl-istess ħin qed naraw li se tissaħħaħ l-infrastruttura fl-impjanti tad-drenaġġ biex il-produzzjoni tan-new water tiżdied b’6,000 metru kubu kuljum. Dawn huma riżultati li permezz tagħhom se nkomplu ngħinu lill-bdiewa tagħna. Għandek investiment ta’ madwar €7 miljun li se jkun qed iżid il-kapaċità tat-tisfija tad-drenaġġ fin-Nofsinhar ta’ Malta b’aktar minn 20%. Hawnhekk se nkunu qed naraw aktar installazzjoni ta’ pillars għall-bdiewa tagħna biex inkomplu nwasslu aktar ilma f’dawn iż-żoni. 

Meta tħares lejn il-filosofija tan-new water tinduna li qegħdin naraw l-ekonomija ċirkolari b’mod tanġibbli, għaliex waqt li qabel, fi żmien gvernijiet preċedenti, dan l-ilma kien jissaffa u jintrema fil-baħar, illum din ir-riżorsa nużawha u nagħtuha lura lill-bdiewa tagħna. Dan sabiex inkomplu nsostnu lil dan is-settur tant importanti għal pajjiżna. Bħala Gvern se nibqgħu kommessi li ngħinu lis-settur lokali għaliex nifhmu u nemmnu li dan huwa settur essenzjali għall-poplu Malti u għas-sigurtà tal-ikel tagħna, però rridu nkunu bil-għaqal u nagħmlu dan bi ħsieb u sostenibbiltà. 

Il-filosofija wara n-new water hija wkoll li nissalvagwardjaw l-ilma tal-pjan. Filwaqt li se nkomplu nirriċiklaw l-ilma biex nipprovdu livelli għolja ta’ kwalità ta’ ilma għat-tisqija, qegħdin nassiguraw inqas estrazzjoni mill-ilma tal-pjan biex ngħinu r-riġenerazzjoni ta’ din ir-riżorsa naturali. Permezz ta’ iżjed new water dispenser points, dan il-Gvern se jkompli jara li jwettaq il-wegħda politika li għamel biex iwassal l-ilma riċiklat tal-ogħla livell għat-tisqija qrib il-bdiewa tagħna. 

Sur President, hawn nixtieq nagħmel l-aħħar riflessjoni. Għalkemm fid-diskors tiegħi tkellimt u ffokajt fuq is-settur agrikolu, nemmen li l-użu sostenibbli tal-ilma huwa impenn ta’ kull ċittadin Malti u Għawdxi għax ilkoll kemm aħna niddependu fuq l-ilma b’xi mod jew ieħor. Nemmen li rridu nkomplu naħdmu lkoll flimkien biex innaqqsu l-ħela tal-ilma u naraw li din ir-riżorsa tant skarsa tibqa’ waħda sostenibbli għalina u għal dawk ta’ warajna. Nirringrazzjak.

L-ISPEAKER: Grazzi. Aktar rimarki? L-Onor. Carmelo Abela.

ONOR. CARMELO ABELA: Sur President, meta nħarsu lejn dan l-Abbozz ta’ liġi li għandna quddiemna naraw li l-Gvern qed iressaq aktar emendi għal-liġijiet tal-pajjiż biex inkomplu nsaħħu l-ħidma għal ambjent aħjar u għal futur aktar sostenibbli għall-familji tal-lum u naturalment għal dawk li se jiġu warajna. Tajjeb wieħed jgħid li d-deċiżjonijiet li nieħdu llum m’għandhomx biss impatt fuqna, imma għandhom impatt akbar fuq dawk ta’ warajna. Fil-fatt, illum qed ngħixu l-konsegwenzi, tajbin jew ħżiena, ta’ deċiżjonijiet li ttieħdu fil-passat. 

Ħadt gost nisma’ lill-kollegi miż-żewġ naħat tal-Kamra, b’mod partikolari l-kelliema tal-Oppożizzjoni li semmew, bir-raġun, l-kwistjoni tal-ażma. Hemm diversi elementi għalfejn wieħed jista’ jbati minn din il-kondizzjoni. Jien nirrappreżenta t-Tielet Distrett Elettorali fin-Naħa t’Isfel ta’ Malta li jkopri ż-Żejtun, Wied il-Għajn, Marsaxlokk u Ħal Għaxaq, fejn flimkien ma’ rħula oħra tal-madwar għamilna snin sħaħ inbatu minn deċiżjonijiet li kien ħa Gvern Nazzjonalista, speċjalment meta fetaħ il-power station ta’ Delimara. Iċ-ċittadini tan-Naħa t’Isfel ta’ Malta konna sena wara l-oħra, taħt amministrazzjoni Nazzjonalista, mhux ingawdu minn proġetti ta’ fejda, bħal proġetti ambjentali sbieħ, imma konna ngawdu, jew aħjar nitgħabbew bi proġetti li kienu jintefgħu hemm isfel. 

Ovvjament ħadd ma jista’ jiċħad li power station hija importanti għall-pajjiż kollu, imma kull ħaġa li kienet tħammeġ u tkun ta’ toqol kienet tispiċċa n-Naħa t’Isfel ta’ Malta. Għalhekk, meta kien hemm il-qalba fil-power station ta’ Delimara mill-heavy fuel oil għall-gass, qed nitkellmu wara s-sena 2013, bħala Deputat kont u għadni niltaqa’ ma’ nies li jfaħħru din id-deċiżjoni. Kien hemm min innota d-differenza kważi b’mod immedjat, tant li jien bqajt pjuttost sorpriż meta kont niltaqa’ ma’ familji li jgħiduli li diġà kienu qed iħossu ċerta arja aħjar wara li kien hemm din il-qalba. 

La ssemmiet l-ażma tajjeb ngħid li llum, jekk naraw liema huma l-kawżi ta’ ċertu tniġġis li l-pajjiż għandu u li ma jistax ma jkollokx, fil-passat l-issue kienet ta’ dak li tarmi l-power station. Illum din m’għadhiex issue għaliex dan il-Gvern ħa l-passi meħtieġa biex jirratifika dan kollu. Illum għandna l-issue tal-karozzi, fejn naturalment irridu naħdmu aktar u d-direzzjoni hija ċara u għandha tkun dejjem aktar ċara. 

Kien hemm min qalilna li rridu nżommu mal-wegħdi li nagħmlu. Iva, dan huwa importanti. Aħna l-politiċi nagħmlu l-wegħdi u l-proposti elettorali tagħna u huwa importanti li nimpenjaw ruħna li nżommu magħhom. Però naħseb li qatt ma kien hawn gvern li kien jagħti rendikont u jipprova jimxi mal-programm elettorali tiegħu daqs dan il-Gvern. Hawnhekk irrid infakkar ukoll li mill-bidu tas-snin disgħin kellna Partit Nazzjonalista fil-gvern li kien jgħidilna li se jagħlaq il-power station tal-Marsa l-antika, li ċertament ma kenitx qed tagħmel ġid lill-popolazzjoni ta’ dawk l-inħawi. Għaddew is-snin, b’elezzjoni wara l-oħra, bil-Partit Nazzjonalista fil-gvern dejjem jgħidilna li dalwaqt se tingħalaq, spiċċa l-Partit Nazzjonalista fil-gvern u wara l-2013 kellu jkun dan il-Gvern li jagħlaq il-power station tal-Marsa! Għalhekk tajjeb li nżommu l-wegħdi tagħna u tajjeb ukoll li ma niftakrux biss f’dak li sar ilbieraħ, imma rridu niftakru wkoll x’sar ilbiraħtlula, għaliex illum qed ngħixu l-konsegwenzi tad-deċiżjonijiet li ħadna jew ma ħadniex fil-passat. 

Ilbieraħ temmejna d-diskussjoni fl-istadju tat-Tieni Qari tal-Abbozz ta’ Liġi dwar l-Awtorità għall-Azzjoni dwar il-Klima. Din l-Awtorità se jkollha rwol kruċjali, hekk kif se tikkordina l-azzjonijiet li pajjiżna jeħtieġ ikompli jieħu fis-snin li ġejjin biex nadattaw għat-tibdil fil-klima, filwaqt li nnaqqsu l-emissjonijiet li jikkawżaw dan il-fenomenu. Tajjeb ngħidu li t-tibdil fil-klima huwa realtà li ma nistgħux naħarbu minnha. Dan qed ngħidu għaliex forsi min qiegħed jismagħna jgħid: Jien, fiċ-ċokon tiegħi, x’nista’ nagħmel? Kull wieħed u waħda minna rridu naraw x’azzjonijiet irridu nieħdu u x’tip ta’ tibdil fil-ħajja tagħna rridu nagħmlu biex nagħtu l-kontribut, żgħir kemm hu żgħir, għal dak li jissejjaħ it-tibdil fil-klima. 

Kif dejjem ngħidu, il-pajjiżi ż-żgħar huma l-aktar li qed jintlaqtu u l-inqas li huma ħatja għat-tibdil fil-klima fid-dinja. Għalhekk bħala pajjiż, flimkien ma’ pajjiżi oħra, meta jkollna laqgħat internazzjonali dejjem irridu nisħqu fuq ir-responsabbiltà li l-pajjiżi l-kbar jieħdu l-azzjonijiet meħtieġa ħalli jnaqqsu t-tniġġis li qed iwassal għat-tibdil fil-klima u nipprovaw indawru r-rota. Nemmen li din l-Awtorità l-ġdida mhux biss għandha tikkordina, iżda għandha wkoll tispira u tixpruna lill-komunitajiet kollha tagħna biex ilkoll kemm aħna nieħdu sehem f’din il-ħidma lejn in-newtralità fil-klima. Għalhekk qed ngħid li din hija responsabbiltà ta’ kull wieħed u waħda minna. Fuq quddiem nett hemm min għandu r-responsabbiltà li jiggwida, u din l-Awtorità se jkollha din ir-responsabbiltà, imma rridu nikkoperaw ma’ dak li tgħidilna u tiggwidana. Konvint li din l-Awtorità se tkun qed taħdem għal dan il-għan.

Kif smajna diġà, din l-Awtorità se tkun qed twettaq ħafna ħidmiet, bħal kampanji ta’ tagħrif u edukazzjoni li jinkoraġġixxu lill-pubbliku jagħmel għażliet aktar sostenibbli b’inqas emissjonijiet serra. Illum qed niddiskutu l-emendi għall-Att dwar il-Protezzjoni tal-Ambjent biex ir-responsabbiltajiet li s’issa kienu għand l-MRA jiġu trasferiti għand l-ERA. Huwa importanti li l-ERA issa se tinbidel fl-Awtorità għall-Azzjoni dwar il-Klima biex verament niżguraw li t-tibdil fil-klima jkompli jkun fuq nett tal-aġenda tal-pajjiż fis-snin li ġejjin, xi ħaġa li hija ferm importanti. 

Sur President, l-MRA diġà kellha diversi responsabbiltajiet importanti dwar ir-rappurtar fuq it-tibdil fil-klima, però issa din l-Awtorità ġdida se tkun tista’ tiffoka esklussivament fuq din il-prijorità ambjentali ta’ pajjiżna, u din hija xi ħaġa tajba. Fl-istess waqt, ir-responsabbiltà dwar ir-riżorsi naturali ta’ pajjiżna se tgħaddi f’idejn l-ERA, liema bidla se twassal għal aktar sinerġija u aktar kollaborazzjoni bejn il-ħarsien ambjentali u l-immaniġġjar tar-riżorsi naturali bħall-ilma. 

Is-Segretarju Parlamentari Alicia Bugeja Said tkellmet dwar l-issue tal-ilma tal-pjan u l-importanza li nieħdu ħsieb l-ilma tal-pjan bl-aħjar mod possibbli. Fl-aħħar mill-aħħar din hija riżorsa importantissima u rridu noqogħdu attenti li bl-ebda mod ma nikkalpestawha, anzi nieħdu ħsiebha bl-aħjar mod possibbli. M’iniex se nirrepeti, anke biex ikollna aktar ekonomija fid-diskorsi f’dan il-Parlament. 

F’pajjiżna għandna riżorsa oħra estratta mill-barrieri tagħna, li hija l-ġebla Maltija. Malta għandha struttura leġiżlattiva b’saħħitha biex nirregolaw l-użu tal-minerali tagħna u l-ġebla Maltija, dik li nsibuha bħala l-ġebla tal-franka, karatteristika essenzjali tal-pajsaġġ, l-ibliet u l-irħula tagħna. Fil-fatt, anke meta naraw xi filmat li jiġi muri b’mod internazzjonali, ovvjament għal skopijiet turistiċi, xeni tipikament Maltin żgur li jkun fihom xi binja bil-ġebla tal-franka. Għaldaqstant huwa importanti li nkomplu niżguraw użu sostenibbli tal-ġebla tal-franka fis-settur tal-kostruzzjoni. 

Hawn irrid nagħmel appell anke dwar l-issue tal-estetika. Irridu nħarsu mhux biss l-użu tajjeb tal-ġebla Maltija imma anke l-estetika fil-binjiet tagħna bil-mod ta’ kif nibnu. Ejja nibqgħu nżommu mal-modi ta’ bini li tradizzjonalment dejjem użajna, għaliex il-ġebla tal-franka hija sabiħa minnha nnifisha. Però, bħal kull ħaġa oħra, importanti kif nużawha. Għalhekk l-estetika fil-binjiet tagħna hija importanti u rridu nieħdu ħsiebha b’mod kontinwu. 

Hawnhekk ma nistax ma nsemmix ir-rispons pożittiv u qawwi li rajna fl-aħħar jiem għad-deċiżjoni tal-Awtorità tal-Ippjanar li l-faċċati kollha ġodda f’Għawdex isiru bil-ġebla Maltija jew b’materjali li jixbħuha. Il-frott ta’ din id-deċiżjoni se narawh fil-futur bi streetscapes isbaħ li aktar jixirqu l-ambjent ta’ pajjiżna. Mhux ta’ b’xejn li wara din id-deċiżjoni diġà qed isiru talbiet mill-pubbliku biex id-deċiżjoni tiġi estiża għal inħawi oħrajn fil-gżira ta’ Malta wkoll. Bdejna b’Għawdex, u huwa importanti li l-irħula u l-ibliet f’Għawdex nieħdu ħsiebhom, però issa tajjeb li nħarsu wkoll lejn l-irħula u l-ibliet f’Malta. Tajjeb ukoll li l-pubbliku inġenerali jagħmel dawn l-appelli għaliex ikun qed jifhem l-importanza ta’ tali deċiżjonijiet. 

Dawn huma talbiet li jixhdu l-impenn tas-soċjetà tagħna li tikkonserva elementi kulturali Maltin. Fl-istess waqt huwa tajjeb li permezz ta’ liċenzjar u infurzar effettiv niżguraw ukoll is-sostenibbiltà ta’ din ir-riżorsa naturali, billi kemm jista’ jkun il-minerali estratti ma jinħlewx, jiġifieri wieħed jieħu biss dak li għandu bżonn u mhux aktar. Tkun ħasra meta tara binja titwaqqa’ u l-materjal li tkun inbniet bih jispiċċa jintrema. Hemm bżonn li nkunu aktar għaqlin dwar kif nużaw ir-riżorsi tagħna. Kultant ngħidu li f’pajjiżna m’għandniex riżorsi, imma huwa importanti li r-riżorsi li għandna, ftit kemm huma ftit, nużawhom bl-aħjar mod possibbli. 

Dan jgħodd ukoll għall-iskart tal-kostruzzjoni. Matul dawn l-aħħar snin nistgħu ngħidu li f’dan ir-rigward sar avvanz, u tajjeb li jibqa’ jsir hekk. Nafu kemm il-kostruzzjoni f’pajjiżna hija importanti u għalhekk irridu nkunu aktar għaqlin fl-użu tal-materjali li nużaw. Fil-fatt, is-sena 2021 kienet l-ewwel sena fejn l-ammont ta’ skart tal-kostruzzjoni riċiklat u użat mill-ġdid kien ogħla mill-ammonti li jintremew fil-barrieri allokati għal dan it-tip ta’ skart. Din hija xi ħaġa ta’ min wieħed jenfasizzaha u jkompli jinkoraġġiha. Dan ifisser li qed nirriċiklaw aktar milli narmu. Dan huwa eżempju ċar ta’ kif pajjiżna qed iħaddan il-prinċipji tal-ekonomija ċirkolari. Dan ifisser ukoll li ħafna materjal tal-kostruzzjoni li qabel kien jintrema, issa qed jerġa’ jiġi użat b’mod sostenibbli u b’hekk jonqos ukoll il-bżonn tal-estrazzjoni. 

Din hija t-triq ’il quddiem. Dan huwa l-għaqal li jrid ikollna dwar kif nużaw il-materjali tagħna. Importanti li r-riżorsi li diġà ġew allokati għall-bini jerġgħu jintużaw meta dan hu possibbli. Xi kultant naraw il-mod kif binja titwaqqa’ biex dak il-ġebel jerġa’ jiġi riċiklat. Dik hija t-triq ’il quddiem biex nieħdu ħsieb ir-riżorsi f’pajjiżna. Dan huwa eżempju ċar ta’ kif il-ħarsien ambjentali, l-immaniġġjar tar-riżorsi u l-azzjoni dwar il-klima jistgħu jaħdmu flimkien biex niksbu riżultati ambjentali pożittivi. 

Dwar ir-riċiklaġġ u l-ekonomija ċirkolari, dan il-Gvern qed jagħmel passi ta’ ġgant ’il quddiem. Naturalment l-azzjonijiet jitkellmu aktar mill-kliem u dan il-Gvern għandu ħafna azzjonijiet pożittivi li jiftaħar bihom. Però aktar milli niftaħru bihom, dawn qegħdin hemmhekk biex ikomplu jixprunawna ħalli naħdmu aktar u nkunu aktar ta’ suċċess f’dak li qed nagħmlu. 

Dwar l-ekonomija ċirkolari, ix-xahar li għadda l-Wasteserv ħabbret li s-sena 2023 kienet l-aħjar sena li qatt kellu pajjiżna fl-immaniġġjar tal-iskart f’dawn l-aħħar 20 sena. Se nsemmi xi figuri li juru li bl-impenn tagħna lkoll nistgħu nagħmlu d-differenza. Filwaqt li jkollok min ifassal il-policies u l-awtoritajiet li jieħdu ħsieb li dawn il-policies kemm jista’ jkun inwettquhom fil-prattika, is-suċċess ma jinkisibx jekk ma jkunx hemm l-input ta’ kull wieħed u waħda minna li nimxu ma’ dawk il-policies. 

Fl-2023, il-Wasteserv ipproċessat aktar minn 20,000 tunnellata ta’ skart għar-riċiklaġġ u dan huwa l-ikbar ammont qatt irreġistrat f’pajjiżna. Dan ifisser 20,000 tunnellata skart li seta’ mar fil-landfills iżda se nużawh mill-ġdid fl-ekonomija ċirkolari. Dan huwa riżultat tajjeb li qed juri l-għaqal mhux biss tal-policies imma wkoll ta’ kif il-policies inpoġġuhom fil-prattika. Rajna żieda ta’ 35% fl-iskart organiku sseparat mid-djar u min-negozji li jfisser li l-Wasteserv iġġenerat 4.1 miljun unit ta’ enerġija nadifa, li huma biżżejjed biex tipprovdi l-elettriku għal madwar 570 dar għal sena sħiħa. Dawn huma riżultati pożittivi li għandhom jagħmlulna kuraġġ biex nagħmlu aktar. Issa li ksibna dawn ir-riżultati, ejja nimmiraw biex niksbu riżultati aħjar. Dan irid isir bil-ħidma ta’ kull wieħed u waħda minna. 

Fl-istess waqt, minkejja li l-ekonomija kompliet tikber, u huwa importanti li tkompli tikber, l-iskart li spiċċa fil-landfills naqas sostanzjalment. Dan ġara hekk kif l-iskart imħallat li jintrema fid-djar fil-borża s-sewda naqas bi 23% biex niżel għall-inqas livelli li qatt irċeviet il-Wasteserv matul dawn l-aħħar 20 sena. Din hija wkoll figura tajba li hemm bżonn li nkomplu nibnu fuqha biex ikollna aktar suċċess. Dan il-pajjiż ma jistax ikun jibqa’ jimla l-miżbliet. 

Jeħtieġ li nkunu bil-għaqal u nkomplu nnaqqsu kemm jista’ jkun l-iskart. Jekk dan mhux possibbli, allura hemm bżonn naraw kif l-iskart nagħmlu użu minnu aħjar. Però mbagħad, jekk dawn it-tnejn mhux possibbli, irridu naraw kif se niddisponu mill-iskart. Nerġa’ ngħid, dawn huma riżultati li rridu nkomplu nibnu fuqhom. Ovvjament, dawn ir-riżultati ma ġewx b’kumbinazzjoni iżda huma konferma li l-pjan fit-tul tal-Gvern għall-immaniġġjar tal-iskart diġà qed iħalli l-frott mixtieq, minkejja li pajjiżna għandu quddiemu ħafna aktar proġetti u inizjattivi. Filwaqt li nieħdu gost bil-kisbiet li ntlaħqu sal-lum, dejjem għandna nkunu ambizzjużi għal riżultati aħjar u ikbar.

Sur President, matul is-sena li għaddiet il-Wasteserv lestiet żewġ proġetti ewlenin fl-istrateġija ECOHIVE. L-ewwel wieħed hija l-Materials Recovery Facility (MRF) fil-kumpless tal-Magħtab fejn hemmhekk sar investiment ta’ €4 miljun li permezz tiegħu l-Wasteserv tejbet ħafna l-ipproċessar tal-iskart riċiklabbli li narmu fil-borża l-griża. Fl-istess waqt, fetħet ukoll il-Multi-Material Recovery Facility (MMRF), b’investiment ta’ 22 miljun, li hija faċilità b’tagħmir avvanzat biex tipproċessa materjali li qabel kienu aktar diffiċli li jmorru għall-ekonomija ċirkolari bħal, pereżempju, kartun, saqqijiet u tyres. 

L-investiment fl-immaniġġjar tal-iskart aktar sostenibbli qed ikompli għaddej matul din is-sena. Fil-fatt, għaddej ix-xogħol fuq dak li qed jissejjaħ automated glass sorting line ġdid li se jtejjeb il-kwalità tal-ħġieġ li jiġi esportat għar-riċiklaġġ. 

Fil-kumpless tal-Magħtab se ssir skip management facility li taċċetta skart goff minn skips, biex anke dan jiġi pproċessat ħalli nkomplu nżidu l-iskart li jinbidel f’riżorsa. B’hekk, minflok narmu, qed nerġgħu nużaw l-iskart li jkun ġie ġġenerat. Il-Wasteserv qed tippjana wkoll faċilità ġdida għall-ipproċessar tal-iskart organiku li se tieħu post dik attwali biex aktar skart organiku jinbidel f’enerġija nadifa u kompost. 

Proġett importanti ieħor huwa dak l-impjant tal-Waste-to-Energy li se jgħin lil pajjiżna jipproċessa 192,000 tunnellata ta’ skart li ma jistax jiġi riċiklat, biex bih imbagħad niġġeneraw enerġija nadifa u nipprovdu 4.5% tad-domanda għall-elettriku tal-pajjiż. Naturalment, hawnhekk mhux biss qed nużaw l-iskart bħala riżorsa, imma qed nindirizzaw l-issue tal-enerġija ta’ pajjiżna sabiex ikollna aktar enerġija nadifa. Dan se jkun wieħed mill-ikbar proġetti infrastrutturali f’pajjiżna. 

Inizjattiva importanti oħra li qed ikollha suċċess hija dik tar-Reuse Centres. Dawn huma ċentri tal-Wasteserv stess, fil-kumplessi tas-Civic Amenity Sites li jinsabu f’Ħal-Luqa, Ħal Far, l-Imrieħel u x-Xewkija, Għawdex, fejn il-pubbliku jista’ jieħu oġġetti li ma jkollux aktar bżonn. Ftit jiem ilu l-Wasteserv ħabbret li f’dawn iċ-ċentri diġà ġew salvati madwar 20,000 oġġett, li kieku kienu jispiċċaw fil-landfills jew, agħar minn hekk, f’xi wied ’l hemm jew ’l hawn. Illum jeżistu l-kumditajiet kollha biex niddisponu mill-iskart. Jekk għandek skart goff, mhux biss tista’ tieħdu inti stess f’dawn is-siti li semmejt, imma addirittura l-kunsilli lokali kważi kollha jipprovdu servizz, fejn inti ċċempel u minn wara l-bieb tad-dar tiegħek jiġu jiġbrulek skart goff li mbagħad jiddisponu minnu bl-aħjar mod possibbli. Għalhekk, nappella biex ħadd ma jarmi skart goff fil-widien tagħna. 

It-twettiq tal-pjan tal-Gvern fl-immaniġġjar tal-iskart se jgħin lil Malta biex tilħaq il-mira finali biex sas-sena 2035 l-iskart muniċipali fil-miżbliet jinżel għal 10% biss, però dan huwa possibbli biss jekk kulħadd jikkopera. Għalhekk importanti li jkun hemm il-koperazzjoni ta’ kulħadd u li bħala poplu nkunu aktar dixxiplinati. Inutli jkollna l-miri u l-awtoritajiet li jagħmlu l-gwidi u l-policies jekk imbagħad kull wieħed u waħda minna ma nikkoperawx. S’issa r-riżultati juru li l-poplu Malti qiegħed jikkopera, imma l-appell tiegħi hu li dejjem irridu naspiraw li nagħmlu aktar. Aktar ma nirriċiklaw, inqas narmu skart fil-landfills u inqas ikollna bżonn art għal miżbliet ġodda. F’pajjiżna l-art hija riżorsa skarsa li rridu nieħdu ħsiebha u nutilizzawha bl-aħjar mod possibbli. 

Jekk ma jkollniex bżonn immorru għal miżbliet ġodda jfisser aktar art li tibqa’ mhux mittiefsa, kif għandu jkun fl-aħħar mill-aħħar, u aktar art naturali li tassorbi l-ilma tal-pjan. F’dan id-dibattitu diġà semmejna kemm hu importanti li nieħdu ħsieb l-ilma tal-pjan. Ifisser ukoll aktar kampanja, li importanti ħafna li nippreservaw, u aktar art agrikola, speċjalment biex din tinħadem mill-bdiewa tagħna. Nafu bl-importanza li nipproduċu biżżejjed ikel, speċjalment fil-bżonn. Se jfisser ukoll li jkollna aktar spazji miftuħin li nistgħu ngawduhom ilkoll flimkien mal-familji tagħna. 

Dan kollu huwa parti mill-ħidma ta’ pajjiżna biex ikollna ambjent aħjar u niżguraw futur aktar sostenibbli għalina u għall-ġenerazzjonijiet ta’ warajna. It-tibdil li qed niddiskutu llum se jkompli jsaħħaħ l-awtoritajiet tal-pajjiż biex jagħmlu ħidma ffokata u effettiva fil-ġlieda kontra t-tibdil fil-klima, fl-impenn tagħhom lejn il-ħarsien ambjentali u fl-użu sostenibbli tar-riżorsi li għandu pajjiżna. Pajjiżna għandu storja ta’ kisbiet kbar. Huwa minnu li għandna pajjiż żgħir, però matul is-snin dejjem irnexxielna niksbu aktar għaliex konna ambizzjużi u aspirajna għal aktar. Meta għamilna dan, il-kisbiet ġew. 

Sur President, nistgħu naraw anke x’ġara dwar l-involviment tal-pajjiż fin-negozjati tal-Unjoni Ewropea fil-COP28 matul ix-xahar li għadda. Dan qed narawh ukoll f’qasam ieħor bir-rwol ta’ pajjiżna fil-Kunsill tas-Sigurtà tal-Ġnus Magħquda kif ukoll fil-Presidenza tal-Organizzazzjoni għas-Sigurtà u Koperazzjoni fl-Ewropa (OSCE). Flimkien, bis-sehem ta’ dawk kollha li għandhom għal qalbhom il-komunitajiet tagħna, se nirnexxu anke fil-miri ambjentali u klimatiċi tagħna bħala pajjiż, biex inkunu minn ta’ quddiem li niżguraw futur aħjar u aktar sostenibbli għalina u għall-familji tagħna. Nirringrazzjak.

L-ISPEAKER: Grazzi. Aktar rimarki? L-Onor. Jerome Caruana Cilia.

ONOR. JEROME CARUANA CILIA: Sur President, illum qed nitkellmu dwar l-Abbozz ta’ Liġi biex jemenda l-Att dwar il-Protezzjoni tal-Ambjent biex jipprovdi dwar ħwejjeġ oħra li għandhom x’jaqsmu ma’ dawn it-temi jew li huma anċillari għalihom. Il-kollegi ta’ din in-naħa, partikolarment l-Onor. Rebekah Borg, diġà tkellmu dwar id-dettalji ta’ dan l-Abbozz ta’ Liġi u l-importanza li jkun hemm biżżejjed riżorsi allokati biex l-ERA tkun tista’ tagħmel xogħolha b’mod impekkabbli. Hawnhekk nieħu l-opportunità biex insellem u nirringrazzja lill-ħaddiema ta’ rieda tajba fl-ERA. 

Id-dibattitu tal-lum jagħtini l-opportunità li nitkellem dwar l-importanza li nipproteġu l-ambjent u temi fundamentali relatati mas-sostenibbiltà. Jekk wieħed iħares madwaru malajr jintebaħ u jinduna li matul l-aħħar snin ftit li xejn kien hemm ippjanar bis-serjetà, fejn l-ambjent ingħata prijorità. Se nkun ċar; għandna obbligu li mhux biss nipproteġu l-ambjent naturali tagħna imma anke li ninvestu fih bl-aħjar mod possibbli. Fl-intervent tiegħi se nkun qed niffoka fuq ir-rabta bejn l-aspett ekonomiku u l-ambjent, partikolarment il-protezzjoni tal-ambjent. L-iżvilupp ekonomiku u l-ambjent m’għandhomx ikunu u m’għandniex inħarsu lejhom bħala antagonisti għal xulxin. Hemm ħafna opportunitajiet u jeħtieġ li l-pajjiż ikompli jiżviluppa ekonomikament imma, kif din in-naħa tal-Kamra issa ilna s-snin nisħqu, għandna nagħmlu dan b’mod sostenibbli. 

Jien, flimkien ma’ sħabi, ma niqafx nitkellem fuq l-importanza ta’ brand Malta. Din tal-aħħar ma tfissirx biss li niffokaw fuq l-ease of doing business jew li nsaħħu r-reputazzjoni ta’ pajjiżna li tant hemm bżonn, imma wkoll li niffokaw fuq l-aspett ambjentali li huwa wkoll raġuni li bih nistgħu nattiraw, jew innaffru, l-investiment, partikolarment l-investiment dirett barrani. 

Meta wieħed jitkellem mas-sidien tan-negozji Maltin u Għawdxin imma wkoll ma’ investituri barranin, dawn kollha jsemmulek l-impatt li kien hemm fuq l-ambjent matul dawn l-aħħar snin. Dan kollu primarjament minħabba n-nuqqas ta’ ppjanar li pajjiżna sofra matul l-aħħar snin. Għandna Gvern li ma ppjanax u ma ħasibx fit-tul imma implimenta mudell ekonomiku li mhux sostenibbli, bla viżjoni u ċertament bla pjan. Iż-żieda bla rażan tal-popolazzjoni mingħajr pjan fit-tul, bil-konsegwenzi kollha li din kellha fuq l-ambjent, in-nuqqas ta’ spazji miftuħa, l-impatt fuq is-saħħa tagħna, inkluż is-saħħa mentali u l-fatt li l-mudell li adotta l-Gvern mhuwiex wieħed sostenibbli, qed ikollu impatt dirett kemm fuq l-investituri preżenti kif ukoll fuq l-investiment dirett barrani fil-futur. 

Jekk nagħtu ħarsa lejn dak li qalu l-parteċipanti fl-EY Attractiveness Survey, liema stħarriġ illum huwa punt ta’ riferiment għal bosta, meta ġew mistoqsija dwar l-ambjent naturali tagħna u s-sustainability factors, ir-risposti fihom x’tomgħod. Iċ-ċifri juruna stampa importanti ħafna. Meta ġew mistoqsija dwar kemm l-infrastruttura tagħna hija ppjanata tajjeb u kif suppost ħalli tilqa’ għaż-żieda tal-popolazzjoni ta’ pajjiżna, kważi n-nofs, 49%, wieġbu li hija ‘very inadequate’, 37% oħra qalu li hija ‘inadequate’, 7% kienu ‘newtrali’ u 4% biss qalu li hija ‘adequate’. Agħar minn hekk, 2% biss wieġbu li hija ‘very adequate’. Dan ifisser li ftit inqas minn 90% tal-investituri qed jgħidu li l-infrastruttura ppjanata ta’ Malta’ mhux biss mhijiex tajba imma hija inadegwata jew saħansitra inadegwata ħafna. Dawn huma l-fatti. Dan kollu huwa riżultat tan-nuqqas ta’ ppjanar fil-mudell ekonomiku tal-Gvern, li issa ilu snin sħaħ iħalli impatt dirett fuq il-qasam ambjentali, kemm l-ambjent naturali kif ukoll il-benesseri kemm tal-Maltin kif ukoll tal-barranin li jgħixu f’pajjiżna, b’uħud minnhom jinvestu hawnhekk anke l-miljuni.

In-nuqqas ta’ ppjanar, partikolarment fil-qasam infrastrutturali, mhux biss mhux element attraenti f’dak li għandu x’jaqsam mal-investiment dirett barrani, imma saħansitra qed inaffar investiment li diġà hawn f’pajjiżna. Il-maġġoranza tal-parteċipanti jemmnu li ħafna fatturi relatati mas-sostenibbiltà qegħdin ‘at a developing stage’ f’Malta. Il-fattur tas-sostenibbiltà bl-ogħla positive ranking b’mod ġenerali huwa dak li ġie msejjaħ bħala ‘business engagement’ u ‘commitment to sustainability’ segwit minn policies, inċentivi għall-appoġġ vis-à-vis investimenti sostenibbli u business transformation. 

Min-naħa l-oħra, l-inqas ranking li ngħata f’dan l-istħarriġ ingħata għall-użu ta’ green bonds u għodod ta’ investiment sostenibbli, segwit minn clear targets u progress tracking f’dak li għandu x’jaqsam ma’ sustainable finance, li huwa suġġett għal qalbi ħafna. Fir-rigward ta’ dan tal-aħħar, hemm madwar kwart tal-parteċipanti ta’ dan l-istħarriġ li qegħdin isostnu, u dan jien nisimgħu meta niltaqa’ mas-sidien tan-negozji u mal-practitioners fix-xogħol tagħhom, li rigward sustainable finance targets m’hemm kważi xejn. Għalhekk, żgur li dan mhuwiex aspett li se jattira l-investiment f’pajjiżna. 

Meta l-investituri ġew mistoqsija dwar prijoritajiet ta’ infrastruttura biex pajjiżna jibqa’ kompetittiv fuq livell globali, huma semmew l-istat tal-ambjent naturali, l-istat tal-built environment, il-mass transportation u s-sistema edukattiva. L-impatt negattiv serju fuq il-kwalità tal-ħajja tan-nies u l-benesseri taċ-ċittadini, partikolarment f’dak li għandu x’jaqsam mal-qasam ambjentali, qed iwassal biex iż-żgħażagħ tagħna jitilqu minn pajjiżna. Waqt żjajjar li nagħmel fid-djar, din hija tema rikorrenti. M’għandix dubju li jisimgħu dan anke l-membri fuq in-naħa l-oħra tal-Kamra. Jien u l-Onor. Charles Azzopardi kemm-il darba nitkellmu dwar dan. 

Waqt żjajjar fid-djar tiltaqa’ ma’ ġenituri, uħud minnhom bid-dmugħ f’għajnejhom, jgħidulek li wliedhom qed jgħidulhom li kieku jistgħu, jitilqu minn dan il-pajjiż. Agħar minn hekk, mhux jitilqu biex jagħmlu esperjenza u jiġu lura, imma jitilqu għal dejjem. Dan joħroġ ċar mhux biss mill-esperjenza waqt iż-żjajjar fid-djar, imma anke mill-istħarriġ. Stħarriġ wieħed wara l-ieħor juruna kif iż-żgħażagħ qegħdin jgħidulna b’mod ċar, iwerżqu, li jridu jitilqu minn dan il-pajjiż, u kieku jistgħu, jitilqu għal dejjem. Din hija tassew ħasra, anke għall-fatt li żgħażagħ bi professjoni, bil-ħiliet jew b’sengħa qed jitilqu jew jaħsbuha biex jitilqu. 

Dan f’kuntest fejn is-sidien tan-negozji ma jiqfux jgħidulna kemm hu diffiċli biex isibu ħaddiema b’ċerti ħiliet. Reċentement iltqajt ma’ sid ta’ negozju li kien qed jgħidli li ma jistgħux isibu ħaddiema Maltin u Għawdxin b’ċerti ħiliet. Il-ħaddiema tagħna b’ċerti ħiliet qegħdin jispiċċaw jitilqu jew jaħsbuha biex jitilqu. Din hija sitwazzjoni surreali! Dan qed jagħmluh anke minħabba l-impatt li l-mudell ekonomiku li adotta dan il-Gvern, in-nuqqas ta’ ppjanar u n-nuqqas ta’ viżjoni fit-tul qed iħallu fuq l-ambjent, il-benesseri u l-kwalità tal-ħajja tal-Maltin u l-Għawdxin, inkluż taż-żgħażagħ tagħna. 

Għalhekk huwa ċar li l-investiment f’numru ta’ sustainability factors, bħall-investiment favur l-ambjent naturali tagħna u l-protezzjoni tiegħu, mhux biss għandna obbligu li nagħmluh għax hekk hu sewwa u utli, għax iħalli impatt dirett fuq is-saħħa fiżika kif ukoll mentali tagħna, irridu nagħmluh għall-ġid komuni, għall-ġid u l-benesseri tal-ġenerazzjonijiet futuri, imma wkoll minħabba l-impatt li dan qed iħalli fuq l-investituri barranin, jiġifieri l-investiment dirett barrani. Irridu naraw kemm se nkunu kapaċi nattiraw investiment serju, b’valur miżjud u ta’ livell lejn pajjiżna. 

Sur President, punt ieħor li nixtieq nikkummenta dwaru jittratta l-istatistika tal-Eurostat, li turi kif filwaqt li l-maġġoranza assoluta tal-pajjiżi Ewropej qegħdin jiksbu riżultati tanġibbli fil-ġlieda kontra l-emissjonijiet, bħala pajjiż komplejna naqgħu lura. Dan ir-rapport juri li huma biss erba’ pajjiżi, b’Malta wieħed minnhom, li komplew iżidu fl-emissjonijiet. L-emissjonijiet f’pajjiżna żdiedu bi 8%, li hu aktar mid-doppju ta’ Ċipru. Dan meta fi 23 pajjiż kien hemm tnaqqis sostanzjali, f’uħud żgħar bħalna, bħall-Estonja fejn it-tnaqqis tal-emissjonijiet kien ta’ madwar 30%. 

Nifhem li l-Ministru qiegħda taħdem u tipprova tirranġa dak li għaffeġ ħaddieħor matul is-snin minħabba nuqqas ta’ ppjanar, ħsieb u viżjoni. Għaldaqstant nittama u ninsisti mal-Ministru li l-progress, l-iżvilupp u l-ħidma li għaddejja fir-rigward tas-sostenibbiltà f’pajjiżna, kif anke jgħidu l-investituri f’dan l-istħarriġ tal-EY Attractiveness Survey, mhux biss tibqa’ għaddejja imma saħansitra tiżdied. Irridu naraw li jkun hemm aktar investiment u impenn min-naħa tal-Gvern u ta’ min hu responsabbli. Ovvjament, allaħares suġġett fundamentali bħal dan isir ballun politiku. Jekk nagħmlu hekk, inkunu qegħdin nonqsu bil-kbir. 

Is-settur privat ilu jaħdem qatigħ dwar l-ESG Framework u l-importanza tas-sostenibbiltà. Fil-fatt, qabel l-elezzjoni, kemm il-Kap tal-Partit Nazzjonalista kif ukoll jien u sħabi tkellimna diversi drabi dwar l-ESG. Però tajjeb li ma ninsewx li dakinhar kien hemm esponenti tal-Gvern Laburista li attakkawna, ipprovaw jirredikolawna u jinsulentawna sempliċiment għax tkellimna dwar l-ESG. Dan għaliex m’għarfux li dan il-kejl importanti jista’ jkun parti fundamentali mill-viżjoni ta’ dan in-nazzjon. Għaddiet l-elezzjoni u jidher li issa kulħadd jaqbel dwar il-kunċett tal-ESG u mal-ESG Framework. Hekk nieħdu gost! Però, dwar l-ESG nidħol f’aktar dettall darb’oħra. 

Sur President, nagħlaq billi ngħid li kemm-il darba smajna li rridu nsibu bilanċ bejn l-iżvilupp ekonomiku u dak ambjentali. Filwaqt li nifhem li hawn min jagħmel dan l-argument, però qisu tingħata l-impressjoni li l-ekonomija u l-ambjent imorru kontra xulxin. Dan mhuwiex il-każ. Nemmen li bi ppjanar tajjeb, rieda ġenwina u l-involviment tal-istakeholders kollha, l-ekonomija u l-ambjent mhux talli m’għandhomx ikunu kontra xulxin, talli għandhom ikunu komplementari għal xulxin. Aktar ma jkollna qagħda ambjentali tajba, aktar kemm nipproteġu l-ambjent naturali tagħna u aktar kemm ninvestu fis-sostenibbiltà ta’ pajjiżna, aktar se jkollna ekonomija b’saħħitha, li twassal mhux biss biex inkomplu nkabbru l-Prodott Domestiku Gross tagħna, imma biex dan isir b’mod sostenibbli. B’hekk, inkunu qed intejbu l-benesseri tan-nies u l-kwalità tal-ħajja taċ-ċittadin, sabiex verament nagħtu nifs ġdid lil dan il-pajjiż. Nirringrazzjak. 

L-ISPEAKER: Grazzi. Aktar rimarki? (Onor. Membri: No) Insejjaħ lill-Ministru Miriam Dalli biex, jekk jogħġobha, tagħmel il-winding up. 

ONOR. MIRIAM DALLI: Sur President, nibda billi nirringrazzja lill-kelliema kollha li ħadu sehem f’dan id-dibattitu. Dan il-Gvern qed joffri d-direzzjoni u l-inkoraġġiment lill-familji u lill-komunitajiet f’Malta u Għawdex biex flimkien inkomplu naħdmu għal pajjiż aktar sostenibbli. 

F’dawn it-tliet ġimgħat iddiskutejna żewġ Abbozzi ta’ Liġi li ressaq il-Gvern sabiex nistabbilixxu l-pedament leġiżlattiv għat-twaqqif tal-Awtorità għall-Azzjoni dwar il-Klima u fl-istess waqt qed ngħaddu r-responsabbiltajiet li għandha l-MRA lill-ERA. Hawnhekk nixtieq nirringrazzja lill-kollegi li ħadu sehem f’dawn iż-żewġ diskussjonijiet, lill-ħaddiema kollha tal-entitajiet u l-awtoritajiet u nħares ’il quddiem biex flimkien inkomplu nsaħħu dawn l-Abbozzi ta’ Liġi fil-pass li jmiss, jiġifieri fl-istadju ta’ Kumitat. 

L-Awtorità dwar l-Azzjoni fil-Klima se tiżgura li lkoll flimkien inwettqu l-viżjoni ambjentali ta’ pajjiżna lejn id-dekarbonizzazzjoni. Se naċċertaw li din l-Awtorità l-ġdida ma tkunx biss regolatur u entità li toffri pariri tekniċi u tirrapporta l-progress ta’ pajjiżna fil-ġlieda kontra l-emerġenza fil-klima, imma rridu Awtorità li tkun proattiva, li tagħti direzzjoni fit-tul u li tispira u tixpruna lis-soċjetà kollha kemm hi biex flimkien inwettqu transizzjoni ekoloġika lejn ħajja aktar b’saħħitha u ambjent aħjar. 

Kif diġà spjegajt, din l-Awtorità se tħaddan l-istess prinċipju ewlieni ta’ dan il-Gvern, li jemmen fil-kapaċità u l-ħila tal-poplu. Proprju għax nemmnu fil-ħila tal-poplu tagħna nifhmu wkoll li l-aħjar mezz kif naslu għall-bidliet ambjentali meħtieġa mhuwiex bil-kastigi iżda bil-konvinzjoni u bl-inkoraġġiment. Dan għax irridu li n-nies ikunu magħna f’din it-transizzjoni tant importanti. 

L-Awtorità għall-Azzjoni dwar il-Klima se tiggwidana fit-triq lejn it-tranżizzjoni ekoloġika permezz ta’ inċentivi bbażati fuq ix-xjenza u mhux piżijiet ġodda u politika ta’ kastigi. Smajna aktar minn darba kelliema tal-Oppożizzjoni jħeġġu lil dan il-Gvern biex iżid il-piżijiet fuq il-familji u n-negozji. X’ma qalulniex waqt id-diskussjoni li kellna fl-aħħar jiem! Qalulna biex inżidu l-liċenzja tal-karozzi, il-fuel u l-kontijiet tal-enerġija. Qalulna wkoll biex l-għajnuniet li nagħtu lin-negozji għal iżjed investiment u effiċjenza, għad-diġitalizzazzjoni u għat-tranżizzjoni ambjentali, ma nagħtuhomx lil kulħadd, iżda lil dawk li jilħqu ċerti kriterji biss. Ikolli nikkonkludi li għandna Oppożizzjoni li temmen fil-bidla sfurzata tal-kastigi. Insomma, xejn ġdid! 

Illum xi smajna? Illum smajna Membri tal-Oppożizzjoni li għadhom lanqas indunaw bl-investiment ta’ €55 miljun biex ikollna infrastruttura ta’ enerġija aktar b’saħħitha, fejn qegħdin nagħmlu 70 kilometru ta’ cables biex insaħħu s-sistema ta’ distribuzzjoni. Kont nistenna mqar li l-kelliema tal-Oppożizzjoni jsegwu x’inhu x’jiġri. Minflok jiġu jgħajtu hawnhekk biex jagħtu l-impressjoni li kollox ħażin. Smajniehom illum jgħidu li l-proġetti ta’ parks fl-urban areas huma greenwashing. Daqshekk kienu se jagħmlu proġetti ta’ spazji ħodor! 

Ħa nitkellem fuq Ġnien Romeo Romano, Sur President. Hemmhekk iddeċidejna li nagħmlu post għall-edukazzjoni ambjentali, anke b’diskussjonijiet ma’ EkoSkola, għax nemmen b’konvinzjoni u rrid nara t-tfal jitgħallmu f’dawn il-parks. Dan il-post se jkun addattat għat-tfal bl-awtiżmu. Din kienet waħda mil-ewwel deċiżjonijiet li ħadt bħala Ministru għall-Ambjent. Tgħid m’għamilniex dan għax bżajna mill-Oppożizzjoni, bir-rispett kollu! Dik il-politika nħalluha għan-naħa l-oħra tal-Kamra, li jinqalgħu ħafna għaliha. 

Imbagħad kelliem tal-Oppożizzjoni ddejjaq għax għedna prosit lis-sindku tal-Qala’. Infakkar li meta kienu fil-gvern riedu jiżviluppaw Ħondoq ir-Rummien. Jidher li għandhom memorja qasira jew m’għamlu riċerka ta’ xejn. Riedu jagħmlu lukanda u yacht marina. (Interruzzjonijiet) X’mhux veru? Faċli li llum jiġu hawnhekk u jipprovaw inessu! 

ONOR. REBEKAH BORG: Point of order.

L-ISPEAKER: Ministru, ippermettili. L-Onor. Rebekah Borg on a point of order.

ONOR. REBEKAH BORG: Sur President, nixtieq inpoġġi fuq il-Mejda tal-Kamra rapporti mill-gazzetti tal-1996 u l-1998 dwar Ħondoq ir-Rummien li juru li l-pjanijiet ta’ żvilupp kienu tal-Partit Laburista u mhux tal-Gvern Nazzjonalista kif qed tipprova tagħti l-impressjoni l-Ministru. Insemmi rapport tal-ġurnal It-Torċa li jgħid “Yacht marina f’nofs barriera f’Għawdex”. 

L-ISPEAKER: Hawn permess? (Onor. Membri: No) 

Il-permess ma ngħatax. 

L-ISPEAKER: Il-Ministru Miriam Dalli, tista’ tkompli bid-diskors. 

ONOR. MIRIAM DALLI: Għalija tista’ tpoġġihom kemm trid. 

L-ISPEAKER: Ministru, kompli bil-winding up. 

ONOR. MIRIAM DALLI: Sur President, ħa nirrepeti dak li għedt fil-bidu. Fir-realtà kellna Gvern Nazzjonalista li sal-2013 ried li f’Ħondoq ir-Rummien issir lukanda u yacht marina. Kienet ġlieda mitlufa. Illum faċli jiġu l-kelliema tal-Oppożizzjoni u jipprovaw inessu. Taf x’għamel il-Partit Laburista bħala wegħda fil-manifest elettorali tal-2013? Għedna bl-aktar mod ċar li Ħondoq ir-Rummien mhux se jiġi żviluppat. X’differenza mis-snin ta’ qabel! Nistedinhom imorru jistaqsu lin-nies tal-Qala’ ħalli jgħidulhom il-fatti x’inhuma. 
Dwar l-ESG erġajna smajniehom, kif ilna nisimgħuhom, jgħidulna li semmew l-ESG fil-kampanja elettorali. Prosit! Ma kinux indunaw li konna ilna nieħdu inizjattivi fuq l-ESG minn sena qabel! X’kienu qegħdin jipproponu? Li jikkastigaw lil dawk il-kumpaniji li ma kinux qegħdin jilħqu l-kriterji tal-ESG. Din hija konferma oħra ta’ min irid jagħmel tranżizzjoni ekoloġika bil-kastigi u mhux bl-inċentivi. 

Ilbieraħ smajna l-Kap tal-Oppożizzjoni jagħmel diskors ta’ min jaħseb li n-nies li jkunu qed jisimgħuh jew ma jiftakrux jew għandhom memorja qasira ħafna. Qalilna li f’dawn l-aħħar għaxar snin pajjiżna m’għamel xejn dwar it-tibdil fil-klima. Il-poplu jaf x’sar f’dawn l-aħħar għaxar snin u jaf kemm hemm bżonn li nkomplu naħdmu. Issa jekk hemm bżonn li nfakkru lill-Kap tal-Oppożizzjoni u n-naħa tal-Oppożizzjoni dwar ftit mill-kisbiet ambjentali li għamilna flimkien bħala poplu f’dawn l-aħħar għaxar snin, nistgħu nsemmuhom. 

Nibda bis-settur tal-enerġija. Fejn konna fl-2013? Konna pajjiż jiddependi fuq il-heavy fuel oil, l-aktar żejt li jniġġes, u f’għaxar snin pajjiżna ħeles mill-heavy fuel oil għaliex il-power sation tal-heavy fuel oil tal-BWSC, l-aħħar rigal ta’ Gvern Nazzjonalista, qlibnieha għall-gass. B’hekk naqqasna l-emissjonijiet mill-ġenerazzjoni tal-enerġija b’60%. Fl-enerġija rinnovabbli, fl-2012 kellna biss 10 megawatts ta’ enerġija rinnovabbli f’pajjiżna. F’għaxar snin żidna r-rinnovabbli għal aktar minn 230 megawatt, tant li fl-2021 konna diġà qbiżna l-mira li kien issettja pajjiżna għall-2030, jiġifieri dik ta’ 11.5% tal-enerġija tagħna li tkun mir-rinnovabbli. 

Għandna pjanijiet għal ħafna aktar. Tellaqna l-proċess għal sistemi ta’ enerġija rinnovabbli floating offshore. Għadna kemm ħabbarna preliminary market consultation dwar sistemi ta’ floating photovoltaic panels fl-ibħra Maltin. U nista’ nħabbar ukoll li fi ftit jiem oħra se nniedu skemi ġodda ta’ investiment f’aktar sistemi ta’ enerġija rinnovabbli għan-negozji u investituri f’Malta. 

Insemmi l-ħarsien ambjentali, fejn permezz tal-ERA, Ambjent Malta u ħafna entitajiet oħra qed naħdmu biex insaħħu l-ħarsien ambjentali. Żidna ż-żoni ta’ protezzjoni ambjentali kemm fuq l-art kif ukoll fuq il-baħar, wettaqna xogħlijiet ta’ riġenerazzjoni ambjentali f’ħafna widien u f’siti naturali oħrajn, fosthom f’Kemmuna fejn fi ftit snin ħawwilna aktar minn 18,000 siġra u arbuxelli. Saħħaħna l-protezzjoni u r-regolamenti dwar il-ħarsien tal-flora u l-fawna, u sal-bieraħ stess nidejna konsultazzjoni pubblika biex niddikjaraw in-naħla bħala l-insett nazzjonali ta’ Malta. Dan sabiex inkomplu nirrikonoxxu l-importanza tan-naħla Maltija u nkomplu nsaħħu l-benefiċċji tagħha fil-bijodiversità ta’ pajjiżna. 

Kif diġà semmejt, amministrazzjonijiet preċedenti wittew it-triq għall-iżvilupp ta’ Ħondoq ir-Rummien u dan il-Gvern qed jieħu l-passi meħtieġa biex nipproteġu din il-bajja darba għal dejjem. Saħħaħna wkoll il-liġijiet dwar l-infurzar u l-azzjoni ambjentali, filwaqt li żidna r-riżorsi tal-ERA għal din il-ħidma, anke bl-użu tat-teknoloġija. Fil-jiem li ġejjin se nkunu qegħdin inħabbru regolamenti ġodda li joħorġu mill-emendi li lleġiżlajna dwarhom is-sena li għaddiet. 

Sur President, insemmi l-immaniġġjar tal-iskart. Tisma’ lill-Oppożizzjoni jitkellmu taħseb li saru xi bidliet kbar f’25 sena fil-gvern, meta fir-realtà żiedu miżbla wara l-oħra! F’dawn is-snin sar ħafna xogħol. Qed inwettqu l-akbar pjan infrastrutturali li qatt ra pajjiżna biex inwettqu l-viżjoni tagħna li l-iskart f’pajjiżna nibdluh f’riżorsa. Wara snin ta’ edukazzjoni dwar is-separazzjoni tal-iskart, is-sena l-oħra bdejna wkoll is-separazzjoni tal-iskart mandatorja. Fi ftit xhur rajna l-poplu jilqa’ din il-bidla u jwettaqha b’suċċess. Tant hu hekk li diġà qegħdin naraw ir-riżultati. Pereżempju s-sena li għaddiet kienet sena rekord għall-Wasteserv. Fil-fatt, kienet l-aħjar waħda f’dawn l-aħħar 20 sena. 

Minkejja li kellna waħda mill-ogħla rati ta’ tkabbir ekonomiku fl-Unjoni Ewropea, irnexxielna nnaqqsu l-iskart li jispiċċa fil-landfills. Dan filwaqt li lħaqna livell rekord ta’ skart li jiġi riċiklat u skart organiku li mbagħad jinbidel f’enerġija nadifa. Dan meta għad baqgħalna ħafna proġetti oħra li rridu nagħmlu, b’uħud minnhom li diġà bdejniehom u li naraw ir-riżultat tagħhom fis-snin li ġejjin. Insemmi l-impjant tal-waste-to-energy fil-kumpless ECOHIVE fil-Magħtab li se jipproċessa 192,000 tunnellata ta’ skart biex minflok imur fil-landfills, nibdluh f’enerġija nadifa għal 4.5% tad-domanda f’pajjiżna. L-ekonomija ċirkolari għalina mhijiex xi buzzword imma hija parti integrali minn viżjoni li qed inwettqu, b’azzjoni wara l-oħra. Imbagħad tisma’ s-solitu rettorika mill-Kap tal-Oppożizzjoni li jgħidilna li ma sar xejn. 
Sur President, semmejt ftit mix-xogħol li għamilna. Kif dejjem ngħid, dan ma jfissirx li wasalna, imma fadal ħafna aktar xogħol xi jsir. Determinati li nkomplu naħdmu aktar, għax nafu li għandna l-potenzjal li nirnexxu aktar. Se nibqgħu nikkollaboraw mal-komunitajiet tagħna biex dawk kollha li jixtiequ jaraw pajjiż aħjar u futur aktar sostenibbli jibqa’ jkollhom l-ispazju biex jagħtu sehemhom. L-Awtorità dwar l-Azzjoni fil-Klima se tiżgura li nkomplu nżidu dan l-impenn sena wara l-oħra. Nafu li t-tibdil fil-klima qed joħloq sfidi ġodda f’diversi setturi. 

Il-ħidma ta’ pajjiżna biex innaqqsu l-emissjonijiet u biex nilqgħu għall-impatt ta’ dan it-tibdil qed toffrilna wkoll ħafna opportunitajiet. Għandna opportunitajiet ta’ investiment sostenibbli fl-ekonomija l-ħadra u l-ekonomija l-blu. Għandna opportunitajiet ta’ karrieri ġodda, bħalma qed naraw f’diversi studji u korsijiet fl-enerġija rinnovabbli u anke teknoloġiji sostenibbli mill-MCAST u l-Università. Għandna wkoll opportunitajiet ta’ ħajja aktar b’saħħitha li hija eqreb tan-natura. Irridu li bl-azzjoni dwar il-klima ma naħdmux biss biex innaqqsu l-emissjonijiet, imma rridu naħdmu biex ninkoraġġixxu stili ta’ ħajja aktar b’saħħithom, biex ikollna djar aktar sostenibbli u biex jiżdiedu n-negozji li jilħqu l-kriterji tal-ESG. Irridu li jkollna komunitajiet li jingħaqdu f’azzjonijiet pożittivi għal ambjent aħjar fil-postijiet fejn jgħixu, jistudjaw jew jaħdmu.

Irridu li l-iżvilupp soċjali u ekonomiku tal-pajjiż iħaddan it-tranżizzjoni ekoloġika bħala opportunità għal benefiċċji ġodda u mhux bħala piż li jxekkel. Proprju għalhekk l-Awtorità l-ġdida se taħdem ħafna wkoll biex tegħleb l-idea li l-azzjoni klimatika hija xi piż fuq il-familji jew in-negozji. Ifisser ukoll li ċerti miżuri jridu jsiru skont il-ħtiġijiet tagħna bħala pajjiż. L-Awtorità l-ġdida se taħdem biex tikkonvinċi lil kulħadd dwar il-vantaġġi tal-investiment fis-sostenibbiltà mit-tfal, żgħażagħ, anzjani, familji fid-djar, sal-ikbar intrapriżi, għaqdiet sportivi u kulturali u entitajiet governattivi. Inħares ’il quddiem biex nikkonkludu l-proċess parlamentari dwar dawn l-Abbozzi ta’ Liġi li ddiskutejna fl-aħħar jiem. 

Bħala Ministeru għall-Ambjent qegħdin naħdmu biex dawn il-liġijiet, ġaladarba jkunu fis-seħħ, iwasslu sabiex l-Awtorità tibda tiffunzjona. Dan nistgħu nagħmluh għaliex diġà ħejjejna biex nagħmlu dan u għaliex nemmnu li l-ħaddiema li se jifformaw din l-Awtorità u l-esperti li se jagħtu sehemhom fil-Kunsill Nazzjonali għall-Azzjoni dwar il-Klima se jistinkaw biex din il-ħidma tħalli l-frott mixtieq fl-iqsar żmien possibbli. Fl-istess waqt irridu nkomplu niżguraw li din il-ħidma taħseb ukoll fit-tul bi pjanijiet li jiggwidaw il-ħidma tagħna, mhux biss għal leġiżlazzjoni waħda jew tnejn, imma għal ħafna aktar fit-tul, sabiex kull azzjoni tibqa’ tqarribna lejn il-mira ta’ dekarbonizzazzjoni sena wara l-oħra. 

Sur President, pajjiżna għandu l-kapaċità u l-potenzjal biex l-azzjoni klimatika jittrasformaha f’opportunità ta’ ħajja aħjar. Il-familji u l-komunitajiet tagħna determinati li jkomplu jaħdmu għal ħajja aħjar għalina u għal uliedna bħalma dejjem għamel il-poplu Malti. Bħala Gvern għandna fiduċja sħiħa fil-poplu tagħna. Għalhekk, konvinti li flimkien kapaċi nkomplu nittrasformaw il-viżjoni ambjentali tagħna f’azzjonijiet deċiżivi għal Malta aħjar. Nirringrazzjak.

L-ISPEAKER: Grazzi. Il-mistoqsija hi li l-Abbozz ta’ Liġi msejjaħ “Att sabiex jemenda l-Att dwar il-Protezzjoni tal-Ambjent, Kap 549, u sabiex jipprovdi dwar ħwejjeġ li għandhom x’jaqsmu magħhom jew huma anċillari għalihom” ikun moqri t-Tieni Darba. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con. u l-Abbozz ta’ Liġi ġie moqri t-Tieni Darba.


L-ISPEAKER: Il-Ministru Miriam Dalli.

ONOR. MIRIAM DALLI: Sur President, nipproponi li dan l-Abbozz ta’ Liġi jiġi ttrattat mill-Kumitat Permanenti għall-Konsiderazzjoni ta’ Abbozzi ta’ Liġi. 

L-ISPEAKER: Min jissekonda?

ONOR. NAOMI CACHIA: Nissekonda.

L-ISPEAKER: Il-mistoqsija hi l-mozzjoni kif imressqa mill-Ministru. Dawk favur? (Onor. Membri: Aye) Dawk kontra? Agreed.

Il-mozzjoni għaddiet nem. con.

L-ISPEAKER: Hawn qbil li l-ħin tal-interruzzjoni tax-xogħol ikun issa u li jitressaq l-aġġornament? (Onor. Membri: Iva) Nerġa’ nsejjaħ lill-Ministru Miriam Dalli biex, jekk jogħġobha, tressaq l-Aġġornament.

Fis-6.51 p.m. il-Kamra qablet li l-ħin tal-interruzzjoni tax-xogħol ikun dak il-ħin u li jitressaq l-aġġornament.

AĠĠORNAMENT

ONOR. MIRIAM DALLI: Sur President, nipproponi l-Aġġornament tal-Kamra għal għada l-Erbgħa, 21 ta’ Frar 2024, fl-4.00 p.m. b’din l-aġenda:

Ordnijiet tal-Ġurnata

Abbozz ta’ Liġi li jimplimenta Miżuri tal Estimi - Tieni Qari (Kont.);

Abbozz ta’ Liġi li jemenda l Kodiċi Kriminali (Emenda Nru 5) - Tieni Qari;

Abbozz ta’ Liġi li jemenda l-Kodiċi Kriminali (Emenda Nru 6) - Tieni Qari;

Abbozz ta’ Liġi li jemenda l-Kodiċi Ċivili - Tieni Qari;

Abbozz ta’ Liġi li jemenda l-Kodiċi Ċivili (Emenda Nru 2) - Tieni Qari;

Abbozz ta’ Liġi dwar it-Twaqqif ta’ Kumitat għar-Rakkomandazzjonijiet ta’ Miżuri għall-Ħarsien ta’ Ġurnalisti, Persuni oħra b’irwol fil-Midja u Persuni fil-Ħajja Pubblika - Tieni Qari;

Abbozz ta’ Liġi li jemenda l-Kostituzzjoni ta’ Malta - Tieni Qari;

Abbozz ta’ Liġi li jemenda Diversi Liġijiet dwar il-Protezzjoni tal-Midja u tal-Ġurnalisti - Tieni Qari;

Abbozz ta’ Liġi dwar il-Monitoraġġ Elettroniku - Tieni Qari;

Abbozz ta’ Liġi li jemenda l-Att dwar l-Attiv Finanzjarju Virtwali - Tieni Qari;

Mozzjoni Nru 208 – Mozzjoni li temenda l-Avviż Legali 270 tal 2023 – Kontinwazzjoni;

Abbozz ta’ Liġi li jemenda l-Att dwar il-Patrimonju Kulturali - Tielet Qari;

---------------

Abbozz ta’ Liġi li jemenda l-Att dwar il-Kummissarji għall-Ġustizzja - Kumitat Permanenti;

Abbozz ta’ Liġi li jemenda l-Kodiċi Kriminali (Emenda Nru 10)  - Kumitat Permanenti;

Abbozz ta’ Liġi li jemenda Liġijiet Varji dwar il-Kirjiet Residenzjali Privati - Kumitat Permanenti;

Abbozz ta’ Liġi fuq Azzjoni dwar il-Klima - Kumitat Permanenti;

Abbozz ta’ Liġi li jemenda l-Att dwar il-Protezzjoni tal Ambjent - Kumitat Permanenti;

L-ISPEAKER: Grazzi. Rimarki? L-Onor. Ivan Bartolo.

ONOR. IVAN BARTOLO: Sur President, qatt ma jista’ jkun hawn ġustizzja soċjali fejn il-ftit jiksbu vantaġġ b’detriment għal tant familji u ħaddiema li jridu jikkuntentaw bil-loqom. Din tissejjaħ inugwaljanza. Fejn hemm l-inugwaljanza, bla dubju tonqos il-ġustizzja soċjali. Il-ġustizzja soċjali mhijiex xi reklam ta’ fuq il-billboards jew biex ninqdew biha għall-vantaġġi politiċi tagħna, imma hija impenn biex tinħoloq soċjetà ġusta għal kulħadd. Biex dan iseħħ, hemm bżonn li lkoll kemm aħna nisfruttaw ir-riżorsi kollettivi biex nimbuttaw għal bidla għat-tajjeb u s-sewwa, sabiex ikollna soċjetà li fiha kulħadd jiġi ttrattat b’dinjità, b’rispett u b’serħan il-moħħ. 

Irridu bidla lejn soċjetà li tassigura titjib fil-kwalità tal-ħajja għal kulħadd b’impenn, b’mod speċjali, lejn dak l-aktar li huwa batut, vulnerabbli, dak li baqa’ lura fil-ħajja u l-fqir. Irridu soċjetà ħajja li tippromwovi l-ugwaljanza, l-inklussività u, fuq kollox, id-drittijiet tal-bniedem. Irridu soċjetà fejn kulħadd jieħu dak li jistħoqqlu mingħajr favuri u wisq aktar mingħajr preferenzi. Hawn qed nitkellmu fuq bidla lejn soċjetà fejn min imexxi jagħmel dan għall-ġid komuni, għall-ġid ta’ pajjiżna u għall-ġid tal-Maltin u l-Għawdxin kollha. 

Sur President, m’hemmx ġustizzja soċjali f’soċjetà li tibqa’ taċċetta l-faqar u ma tagħrafx li dan vera jeżisti. Jekk ma tammettix li ċerti sfidi u problemi jeżistu, kif tista’ qatt tirrealizza li f’pajjiżna għandna l-faqar? Hemm min jilgħab bin-numri, imma l-istampa uffiċjali tas-sitwazzjoni attwali, anke skont l-istatistika Ewropea dwar id-dħul u l-kondizzjonijiet tal-ħajja, turi b’mod ċar li ’l fuq minn 100,000 persuna f’pajjiżna jgħixu b’inqas minn €10,893 fis-sena. Għalhekk qegħdin ngħidu li dawn qegħdin fir-riskju tal-faqar u f’esklużjoni soċjali. Fost dawn hemm kważi – u din hija xokkanti – 20,000 li huma tfal u 32,000 anzjan. Mela fost dawn il-100,000, wieħed minn kull ħamsa qed jgħix fil-faqar u fl-esklużjoni soċjali. Tlieta minn kull ħamsa huma tfal u anzjani.

Minkejja kull diskors politiku fuq il-progress li sar, il-verità sagrosanta hija ċara, bl-iswed fuq l-abjad. Fl-2013 kien hemm 15.7% tal-popolazzjoni ta’ Malta f’riskju ta’ faqar. Fl-2020, skont l-aħħar statistika ppubblikata, kien hemm 16.7% tal-popolazzjoni f’riskju ta’ faqar. Veru li l-ekonomija kibret u nħoloq il-ġid, imma dan il-ġid li l-Gvern jitkellem dwaru żgur li ma tqassamx b’mod ġust, għax kieku dan il-persentaġġ naqas u mhux żdied. Meta wieħed iqis iż-żieda qawwija fl-għoli tal-ħajja, bla dubju r-riskju tal-faqar għal dawn il-familji se jibqa’ jikber. Huwa fatt magħruf li l-maġġoranza assoluta ta’ dawn il-ħaddiema qed jitħallsu bil-loqom, liema sitwazzjoni qed iġġib riperkussjonijiet kbar fil-kwalità tal-ħajja ta’ dawn il-familji f’pajjiżna. 

Dawk li għandhom għal qalbhom il-ġid komuni, il-ġustizzja soċjali u l-fqar nitkellmu, għaliex huwa tassew inaċċettabbli li fostna hawn min qiegħed isir aktar sinjur, filwaqt li hawn min qiegħed jiftaqar. Huwa inaċċettabbli li jiġi kummidjant u nagħtuh €120,000 għal erba’ sigħat u mbagħad hemm 100,000 ruħ li qegħdin jaqilgħu madwar €10,800 f’sena. Is-soluzzjoni hija li noħolqu mudell ekonomiku li tassew iservi lin-nies u mhux jisserva bin-nies. Hemm l-espressjoni li tgħid “kulħadd fl-istess dgħajsa” u tassew li kulħadd jinsab fl-istess maltempata tal-ħajja, imma min għandu cabin cruiser, min għandu boat, min għandu biċċa kajjik u min għandu biċċa għuda biex ma jegħriqx! Din mhijiex Malta li rrid jien. Din mhijiex Malta l-ħanina, il-ħobża u s-sardina!

Trid tara b’għajnejk biex temmen f’liema kmamar u f’liema sitwazzjonijiet qed jgħixu dawn il-persuni. It-tfittxija ta’ Malta għat-tkabbir ekonomiku ħolqot forom ġodda ta’ miżerja u skjavitù. Għalhekk, quddiem dan kollu rridu niżguraw li dawk vulnerabbli jiksbu verament l-appoġġ li jixirqilhom. Il-ġustizzja soċjali ma tistax isseħħ mingħajr integrazzjoni. Il-problema strutturali fis-sistema demokratika tibqa’ dejjem dominanti, tant li spiss tikkaġuna l-inġustizzja li dawn il-persuni jiffaċċjaw. 

Sur President, f’dan il-jum iddedikat lill-ġustizzja soċjali nfakkar li sal-lum Malta ma tagħrafx id-dritt ta’ protezzjoni kontra l-faqar u l-esklużjoni soċjali. Hawn qed nirreferi għall-artikolu 30. Lanqas ma tagħraf id-dritt għall-akkomodazzjoni, artikolu 31 tal-Karta Soċjali Ewropea riveduta. F’dan il-jum internazzjonali dedikat lejn il-ġustizzja soċjali l-bnedmin ta’ rieda tajba u l-politiċi ta’ veru għandhom jikkommettu ruħhom li jirratifikaw dawn iż-żewġ artikoli u jimpenjaw ruħhom fit-twettiq tagħhom għas-soċjetà Maltija kollha. Nirringrazzjak. 

L-ISPEAKER: Grazzi. Aktar rimarki? L-Onor. Darren Carabott.

ONOR. DARREN CARABOTT: Sur President, qabelxejn nixtieq nagħmel referenza għad-diskussjoni li kellna aktar kmieni llum fir-rigward tal-protezzjoni tal-ambjent. L-Onor. Rebekah Borg, li hija l-kelliema tal-Oppożizzjoni għall-ambjent, tkellmet dwar is-sitwazzjoni f’dak li ġara f’Ħondoq ir-Rummien. Hawnhekk nitlob il-permess sabiex inqiegħed artiklu tal-gazzetta li proprju jindika kif l-iżvilupp f’Ħondoq ir-Rummien kien ġej mill-Gvern Laburista ta’ dak iż-żmien. Qed nagħmel dan, għaliex l-Onor. Borg ma kellhiex dan il-privileġġ.

L-ISPEAKER: Hawn permess? (Onor. Membri: Iva)

Il-permess ingħata.

ONOR. DARREN CARABOTT: Sur President, inqiegħed fuq il-Mejda tal-Kamra:

“Artiklu li deher fil-ġurnal The Times tat-2 ta’ Settembru 1998 bl-isem “Qala Council not informed about proposed yacht marina”.

Se ngħaddi issa biex nittratta l-portafoll tal-intern, is-sigurtà u r-riformi, li l-Kap tal-Oppożizzjoni għoġbu jafdani bir-responsabbiltà li nkun x-shadow minister tiegħu. Irrid nirringrazzjah ta’ dan. F’dawn il-ftit minuti li għandi għad-dispożizzjoni tiegħi se nirreferi għall-kuraġġ u għall-qlubija tal-persuni li jaħdmu fil-korpi dixxiplinati. Ta’ spiss issir kritika, anke min-naħa tagħna fil-kamp tal-Oppożizzjoni, dwar it-tmexxija tal-Korp tal-Pulizija. Però nemmen li għandna nirrikonoxxu l-ħidma tal-uffiċjali fil-korpi dixxiplinati li ta’ kuljum jaħdmu sabiex iżommu l-ordni, is-sigurtà u dak kollu li hu fil-mansjoni tagħhom. 
Dawn jintervjenu kull meta jinqala’ l-bżonn. Hawnhekk nixtieq nagħmel dan l-eżerċizzju komparattiv. Se nsemmi bħala eżempju l-każ li nqala’ fil-Ħamrun ftit tal-ġimgħat ilu fejn kien hemm ġlieda bejn żewġ persuni fit-triq u l-uffiċjali tal-pulizija waqfu dak il-ħin stess u intervjenew. Ma qagħdux jaraw il-ġlieda fuq xiex inhi, jew min huma dawk il-persuni u jekk humiex armati jew perikolużi, imma ħassew ir-responsabbiltà li jintervjenu mill-ewwel. Fil-fatt, uffiċjal minnhom spiċċa weġġa’. Kellek imbagħad il-każ tal-Gżira, fejn waqgħet faċċata ta’ sit ta’ kostruzzjoni fit-triq u l-uffiċjali tal-Protezzjoni Ċivili dak il-ħin stess daħlu fil-periklu sabiex jindirizzaw il-problema ta’ nuqqas ta’ sigurtà li kien hemm f’dak il-mument. 

Nista’ nsemmi tant każijiet oħra ta’ uffiċjali, anke fil-Forzi Armati u l-Aġenzija għas-Servizzi Korrettivi, li jagħmlu xogħol hands-on. Imbagħad id-differenza toħroġ meta min qed imexxi dawn il-korpi dixxiplinati, anke f’każijiet verament jaħarqu, jonqos milli jieħu d-deċiżjonijiet fl-interess tal-pubbliku u fl-interess tal-pajjiż. Forsi hawn qed ninstema’ li qed nitkellem fl-arja. Għalhekk, se nagħti eżempji. 

Fir-rigward tal-Vitals, fejn qiegħed il-Kummissarju tal-Pulizija? Dwar il-frodi tal-benefiċċji soċjali, fejn qiegħed il-Kummissarju tal-Pulizija? Dwar l-iskandli ripetuti li qed joħorġu minn Transport Malta, fejn qiegħed il-Kummissarju tal-Pulizija? Dwar l-affarijiet skandalużi li ħarġu mill-Awtorità Maltija tal-Gaming (MGA), fejn hu l-Kummissarju tal-Pulizija? Dwar il-każ tal-Pilatus, fejn hu l-Kummissarju tal-Pulizija? Għandna każijiet li ilhom is-snin fuq l-ixkaffa, bil-ġurnalisti jiżvelaw każijiet ġodda, bl-Oppożizzjoni li titkellem dwarhom, bil-Gvern li jipprova jfarfar taħt it-tapit u bil-Kummissarju tal-Pulizija li jgħidlu signor si! Din mhijiex istituzzjoni li qed taħdem. Għandna uffiċjali li jagħmlu xogħol kbir b’dover, minkejja n-nuqqas ta’ riżorsi u l-limitazzjonijiet li għandhom, però t-tmexxija mhijiex qed toqgħod fuq l-eżempju ta’ dawn l-uffiċjali. It-tmexxija mhijiex taqdi d-dover għall-ħalfa li ħadet li taqdi lill-pajjiż sabiex isservi l-interess pubbliku u s-sigurtà tal-pajjiż. 

Hawn inżid biċċa oħra. Din il-ġimgħa stess rajna l-Prim Ministru jirkeb, mingħalih, il-karru sabiex jagħmel kampanja għall-Ġunju li ġej, billi jkun perikoluż fi kliemu u jżeffen fin-nofs implikazzjonijiet serji fuq min irid il-gwerra u min irid il-paċi. Il-Prim Ministru għamel diskorsi u allegazzjonijiet perikolużi, meta nafu li b’mod internazzjonali qegħdin f’sitwazzjoni taħraq. Dan apparti li tebba’ l-investiment fl-Armata u fid-difiża tagħna. 

L-investiment f’madwar 2,000 suldat li għandna jaħdmu fil-Forzi Armati ta’ Malta (AFM) ssejjaħlu li huwa preparazzjoni għall-gwerra? Le, għalfejn qegħdin inżeffnu fin-nofs dawn l-affarijiet biex mingħalina nirbħu xi punti għall-elezzjoni?! Dan huwa diskors perikoluż! Irridu mill-ewwel inwaqqfu din il-logħba, għax fil-verità mhi logħba xejn. Dan huwa diskors li ma jixraqx u bla bażi sabiex indaħħlu l-biża’. Dan apparti li f’din il-Kamra l-Prim Ministru jagħmel ċerti diskorsi u mbagħad meta jmur Brussell ma jgħidx l-istess diskors. Dan juri min verament għandu sinsla! Meta tagħmel diskors trid tibqa’ żżomm miegħu u mhux iddawru sabiex tirbaħ punti politiċi!

Meta tara dawn l-affarijiet tibda tgħid li rridu naħsbu fil-bżonnijiet tagħna. Jien għamilt numru ta’ mistoqsijiet parlamentari dwar is-sigurtà f’pajjiżna. L-isfortuna hi li anke min-numri li ħdimt, l-aktar ħames lokalitajiet li s-sena l-oħra kellhom reati kienu l-istess lokalitajiet bl-aktar reati fis-sena 2022. Xi jfisser dan? Ifisser li fejn verament kellna bżonn li nindirizzaw bħala sigurtà fit-toroq tagħna, dan il-pajjiż falla. Il-kalkolu għamiltu mhux biss fuq in-numru ta’ rapporti, għax ma tistax tqabbel lokalità żgħira ma’ lokalità kbira, imma qbadt il-popolazzjoni tal-lokalità u n-numru tar-reati u ħriġt il-perċentwali fuq kull persuna. Minn dan il-kalkolu joħroġ li l-ħames lokalitajiet li fl-2022 l-aktar li kellhom reati għal kull persuna, fl-2023 baqgħu fl-istess sitwazzjoni. Dan ifisser li fejn verament kien hemm il-bżonn, il-Gvern ma intervjeniex jew jekk intervjena, dan ma kienx biżżejjed. 

Sur President, hemm bżonn naraw li s-sigurtà f’pajjiżna tikber. Irridu nindirizzaw il-bżonnijiet. L-eżempju jkaxkar. Għalhekk, nagħmel appell biex it-tmexxija tal-korpi dixxiplinati, b’mod speċjali l-Kummissarju tal-Pulizija, iqum mir-raqda u jindirizza dawn is-sitwazzjonijiet li semmejt u oħrajn, skont id-dover u d-dmir li għandu li jaqdi lir-Repubblika u lill-poplu Malti. Nirringrazzjak.

L-ISPEAKER: Grazzi. Aktar rimarki? L-Onor. Graziella Galea.

ONOR. GRAZIELLA GALEA: Sur President, se nuża l-ħin li għandi disponibbli llum biex nitkellem dwar l-inklużjoni, li hu settur li jien l-kelliema tal-Oppożizzjoni dwaru. Se nirreferi għal posts li dehru fuq il-midja soċjali u nibda b’dak li qalet Ramona: Is-servizzi li jmissu maċ-Child Development Assessment Unit (CDAU) hemm bżonn li jissaħħu għaliex it-tfal mhumiex qed jieħdu l-għajnuna li għandhom bżonn. Rudy tgħid: Jien ilni sena nistenna appuntament għat-tifla. Graziella tgħid: Xi sentejn u nofs ilu sarilha assessment lit-tifla, għax kellha bżonn feeding therapy. Sal-lum ma smajna xejn. Ilħaqna morna privat, wara sena u nofs ġiet dismissed u tgħallmet tiekol. Li kieku forsi ma stajtx inħallas privat, x’kien jiġri? U bħal dan il-każ il-kumplament tat-terapiji. Vera inġusta s-sitwazzjoni. 

Sharon tgħid li sal-bieraħ ċemplu lill-ispeech therapy biex jaraw is-servizz. Tgħid ukoll: Dak ieħor, binti lanqas titkellem u jarawha darba fix-xahar. Kemm niflaħ noħroġ flus għall-privat?! Jien noqgħod ġo post tal-kera wkoll fejn tmiss lista twila, Ministru. Niftaħru tant bl-inklużjoni, imma fil-verità qegħdin naraw li anke fis-CDAU hemm servizz li huwa ineżistenti. Oħrajn jgħidulek kif bilfors trid tmur fil-privat biex tinqeda sura ta’ nies. 

Hawnhekk nistaqsi kif quddiem dawn ir-realtajiet kollha ta’ diversi persuni li tant għandhom għal qalbhom it-tifel, it-tifla jew inkella saħansitra t-tfal tagħhom, is-servizz fis-CDAU qed jibqa’ tale quale. Niskanta meta fil-Parlament nagħmlu mistoqsijiet parlamentari dwar is-servizzi li jingħataw mis-CDAU, bħal dawk ta’ neurodevelopment, pediatrician, physiotherapy, occupational therapy, speech and language pathologist, psikjatra u infermiera! Hawn nagħmel referenza għall-mistoqsijiet parlamentari 14891 u 15613. It-tweġiba għall-ewwel mistoqsija parlamentari kienet hekk:

“Ninsab infurmat li mill-aspett tal-assessjar mill-Pediatric Unit, m’hemm l-ebda lista ta’ stennija. It-tfal li jiġu assessjati għandhon minn 0 sa 16-il sena.”

It-tweġiba għall-mistoqsija parlamentari 15613 kienet hekk:

“Ninsab infurmat li m’hemm l-ebda lista ta’ stennija għall-assessjar mill-pedjatri.”

Hawnhekk nagħmel appell lill-Ministru biex ma joqgħodx jitkellem dwar l-assessjar mill-pedjatri, però jgħidilna verament x’inhi s-sitwazzjoni attwali għal kull servizz u jara li din is-sitwazzjoni titjieb biex persuna ma tispiċċax mingħajr ebda għażla ħlief li tirrikorri għand il-privat biex jaraw it-tifel jew tifla, għaliex ħafna drabi l-appuntament idum ma jsir, jew inkella jkun hemm ġimgħat bejn appuntament u ieħor.

Se nsemmi ukoll sitwazzjoni oħra fis-Sensory Integration Therapy Centre (SITC) fejn numru ta’ persuni ġew informati li:

“feeding session jew l-assessment tat-tifel jew tifla tiegħek qed tiġi kkanċellata peress li s-servizz tal-feeding fl-SITC qed jiġi sospiż minħabba nuqqas ta’ provvisti li huma essenzjali biex isiru sezzjonijiet ta’ terapija. Is-servizz jerġa’ jibda meta d-Dipartiment tagħna jingħata dawn il-provvisti essenzjali. Nirringrazzjakom talli tifhmu u niskużaw ruħna għal kull inkonvenjent ikkawżat.”

Diffiċli biex nifhem kif għandek ċentru daqshekk importanti u l-ġenituri u l-gwardjani jiġu informati sempliċement permezz ta’ email li dan is-servizz mhux se jkun qiegħed jingħata proprju minħabba nuqqas ta’ provvisti. Ejja naraw li anke hawnhekk is-sitwazzjoni titjieb u dan isir mill-aktar fis possibbli.

Insemmi wkoll lis-sitwazzjoni tal-mediċini li jiltaqgħu magħha diversi ġenituri. Insemmi żewġ każi partikolari li ltqajt magħhom matul l-aħħar jiem, fejn ġenitur partikolari qalet li fix-xahar qed ikollha tħallas €150 għall-mediċini li jew mhumiex fil-Formularju tal-Gvern jew inkella qegħdin out of stock fil-POYC, però ssibhom mill-privat. Jgħidulek ukoll li fil-Formolarju tal-Gvern hemm biss l-injezzjoni meta t-tifel jew it-tifla jridu jieħdu syrup jew pilloli. Hawnhekk ukoll il-Gvern irid jaħdem aktar.

Każ ieħor huwa ta’ ġenitur li t-tifel tiegħu għandu kondizzjoni, li qed iħallas €2,300 kull tmien ġimgħat sabiex jara lit-tifel tiegħu jimxi ’l quddiem. Hawnhekk niskanta kif il-Gvern isib €120,000 biex iħallas lil David Williams sempliċement għal serata! Nagħmel referenza wkoll għall-€400 miljun li ngħataw lil Steward Healthcare. Però mbagħad naraw sitwazzjonijiet bħal dawn li qed insemmi li huma verament tal-biki! Minflok qegħdin naraw kif it-tfal tagħna jingħataw l-aqwa trattamenti, l-aqwa terapija u l-aqwa mediċini minflok mediċini ġeneriċi li ħafna drabi nafu li ma jaħdmux fuq kull pazjent, qed naraw ħela ta’ flus li setgħu jintużaw aħjar fuq it-tfal tagħna. Għalhekk, nagħmel appell sinċier biex lit-tfal tagħna nagħtuhom l-importanza li hemm bżonn. 

Aktar qabel l-Onor. Ivan Bartolo semma sitwazzjonijiet reali fejn diversi persuni qegħdin jgħaddu minn diffikultajiet biex jgħixu l-ħajja tagħhom ta’ kuljum. Diversi ġenituri mhux qed ikollhom flus biex iħallsu lill-privat għas-sezzjonijiet ta’ terapija jew għall-mediċini u jkollhom jirrikorru bilfors għas-servizz li jingħata mill-Gvern. Nagħmel appell biex is-sessjonijiet isiru b’mod regolari. Min jagħti s-servizz, bħal għalliema u professjonisti, għandu jkollu pagi u kondizzjonijiet tajbin. Ejja naraw li l-mediċini verament ikunu aċċessibbli fil-Formularju tal-Gvern u l-appuntamenti jkunu flessibbli u mhux bilfors filgħodu, meta nafu li l-ġenituri jaħdmu. L-appuntamenti għandhom isiru wkoll b’mod aktar kostanti.

Sur President, nagħlaq billi nirringrazzja lil kull min jaħdem f’dan is-settur tal-inklużjoni, li hu tant għal qalbi, li jinkludi wkoll is-settur tad-diżabilità u ċerti kondizzjonijiet. Ejja naraw li t-tfal tagħna, sa minn età żgħira, jingħataw l-importanza li ħaqqhom billi nipprovdu t-terapiji u l-mediċini kif verament jistħoqqilhom. Nirringrazzjak.

L-ISPEAKER: Grazzi. Il-Kamra hija aġġornata għal għada l-Erbgħa, 21 ta’ Frar 2024, fl-4.00 p.m. bl-aġenda kif komunikata mill-Ministru. 

Fis-7.20 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB


MINISTERU GĦALL-AKKOMODAZZJONI SOĊJALI U AFFORDABBLI – KONSULENTI

13980. L-ONOR. IVAN BARTOLO staqsa lill-Ministru għall-Akkomodazzjoni Soċjali u Affordabbli: Jista’ l-Ministru jgħid kemm-il konsulent hemm fil-Ministeru tiegħu u x’livell ta’ edukazzjoni u esperjenza għandhom, speċjalment fil-qasam li l-Ministeru jirrappreżenta?

ONOR. RODERICK GALDES (Ministru għall-Akkomodazzjoni Soċjali u Affordabbli): Il-konsulenti ġew impjegati skont il-manwal li kopja tiegħu diġà tqiegħdet fuq il-Mejda tal-Kamra.


MINISTERU GĦALL-EKONOMIIJA, L-INTRAPRIŻA U PROĠETTI STRATEĠIĊI – KONSULENTI

13981. L-ONOR. IVAN BARTOLO staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid kemm-il konsulent hemm fil-Ministeru tiegħu u x’livell ta’ edukazzjoni u esperjenza għandhom, speċjalment fil-qasam li l-Ministeru jirrappreżenta?

ONOR. SILVIO SCHEMBRI (Ministru għall-Ekonomija, l-Intrapriża u Proġetti Strateġiċi): Il-konsulenti ġew impjegati skont il-manwal li kopja tiegħu diġà tqiegħdet fuq il-Mejda tal-Kamra.


MINISTERU GĦALL-INKLUŻJONI U L-VOLONTARJAT – KONSULENTI

13982. L-ONOR. IVAN BARTOLO staqsa lill-Ministru għall-Inklużjoni u l-Volontarjat: Tista’ l-Ministru tgħid kemm-il konsulent hemm fil-Ministeru tagħha u x’livell ta’ edukazzjoni u esperjenza għandhom, speċjalment fil-qasam li l-Ministeru jirrappreżenta?

ONOR. JULIA FARRUGIA PORTELLI: Il-konsulenti ġew impjegati skont il-manwal li kopja tiegħu diġà tqiegħdet fuq il-Mejda tal-Kamra.
MINISTERU GĦAT-TRASPORT, L-INFRASTRUTTURA U X-XOGĦLIJIET PUBBLIĊI – KONSULENTI

13983. L-ONOR. IVAN BARTOLO staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm-il konsulent hemm fil-Ministeru tiegħu u x’livell ta’ edukazzjoni u esperjenza għandhom, speċjalment fil-qasam li l-Ministeru jirrappreżenta?

ONOR. CHRIS BONETT: Il-konsulenti ġew impjegati skont il-manwal li kopja tiegħu diġà tpoġġiet fuq il-Mejda tal-Kamra.


MINISTERU GĦAL GĦAWDEX U L-IPPJANAR – KONSULENTI

13984. L-ONOR. IVAN BARTOLO staqsa lill-Ministru għal Għawdex u l-Ippjanar: Jista’ l-Ministru jgħid kemm-il konsulent hemm fil-Ministeru tiegħu u x’livell ta’ edukazzjoni u esperjenza għandhom, speċjalment fil-qasam li l-Ministeru jirrappreżenta?

ONOR. CLINT CAMILLERI (Ministru għal Għawdex u l-Ippjanar): Il-konsulenti ġew impjegati skont il-manwal li kopja tiegħu diġà tqiegħdet fuq il-Mejda tal-Kamra.


SMIGĦ TA’ KAWŻI TA’ ASSENTEIŻMU

14334. L-ONOR. GRAZIELLA ATTARD PREVI staqsiet lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid x’saħħa għandu t-Tribunal li jipproċessa l-assenteiżmu tat-tfal mill-iskola, meta ġenitur ma jitlax quddiem it-tribunal u/jew jinjora t-taħrika?

ONOR. JONATHAN ATTARD (Ministru għall-Ġustizzja u r-Riforma tas-Settur tal-Kostruzzjoni): It-Tribunal Lokali jipproċedi bis-smigħ tal-kawżi tal-assenteiżmu skont l-Att dwar l-Edukazzjoni, Kap. 605.


STUDENTI LI MA JKOMPLUX L-ISKOLA OBBLIGATORJA

14335. L-ONOR. GRAZIELLA ATTARD PREVI staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid x’inhi r-rata ta’ studenti li ma jkomplux l-iskola obbligatorja, sena b’sena, mill-2013 sa 2023?

ONOR. CLIFTON GRIMA (Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni): It-tweġiba tingħata f’xi seduta oħra.


BRIDGING COURSES OFFRUTI MILL-UNIVERSITÀ U L-MCAST

14336. L-ONOR. GRAZIELLA ATTARD PREVI staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: B’referenza għat-tweġiba tal-mistoqsija parlamentari 11897, peress li f’din it-tweġiba m’hemmx kemm jiswew il-bridging courses offruti mill-Università ta’ Malta u mill-MCAST, li huma tassew meħtieġa, jista’ l-Ministru jgħid kemm jiswew dawn il-korsijiet? Jista’ jgħid jekk l-istudenti (immigranti) jingħatawx l-opportunità li jħallsu bin-nifs u jekk iva, kif?

Fid-dawl li persuni li jiġu Malta minn pajjiżi li qed jiżviluppaw ikollhom iħallsu eluf ta’ euro biex jaslu Malta, jista’ jgħid jekk hix ġustizzja soċjali li jkollhom iħallsu dawn l-eluf ta’ euro meta pajjiżna diġà għandu nuqqas kbir ta’ infermiera fis-servizzi tas-saħħa?

ONOR. CLIFTON GRIMA: Nitlob lill-Onor. Interpellant tirreferi għat-tweġiba tal-mistoqsija parlamentari 11897.


BRIDGING COURSES – MIŻATI

14337. L-ONOR. GRAZIELLA ATTARD PREVI staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid jekk il-Gvern jikkonsidrax li jneħħi l-miżata jew jagħti xi tip ta’ scholarships, anke parzjalment imħallsa mill-Unjoni Ewropeja, biex persuni li ġew Malta minn pajjiżi li qed jiżviluppaw li jixtiequ jattendu l-bridging courses offruti mill-Università ta’ Malta ma jkollhomx għalfejn iħallsu miżati esaġerati?

ONOR. CLIFTON GRIMA: L-istudenti li japplikaw għal dawn il-korsijiet ikunu diġà qed jaħdmu u ħafna minnhom, kif jiggradwaw, imorru jaħdmu barra minn pajjiżna.


FSWS – SOCIAL WORKERS U SOCIAL WELFARE PROFESSIONALS

14588. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jwieġeb il-mistoqsijiet parlamentari 11207 u 13183 u ċjoè: B’referenza għat-tweġiba tal-mistoqsija parlamentari 5795, fejn il-Ministru jagħti x’jifhem li l-job descriptions tas-social workers u l-job descriptions tas-social welfare professionals huma l-istess mal-entitajiet kollha fejn jaħdmu s-social workers u s-social welfare professionals fi ħdan il-Fondazzjoni għal Servizzi ta’ Ħarsien Soċjali (FSWS), jista’ l-Ministru jikkonferma li hemm tip wieħed ta’ job description kemm għas-social workers u kemm għas-social welfare professionals fi ħdan l-FSWS? Jekk hemm job descriptions ta’ social workers u social welfare professionals differenti ta’ units differenti, jista’ l-Ministru jqegħedhom fuq il-Mejda tal-Kamra?

ONOR. MICHAEL FALZON: Nibda billi nfakkar lill-Onor. Interpellant li fit-tweġibiet li tajt fuq dan is-suġġett dejjem insistejt li r-rwoli u x-xogħol tas-social workers u social welfare professionals mhumiex identiċi u li s-social welfare professionals jagħmlu xogħol li jgħin, jassisti jew jikkumplimenta dak li jagħmlu s-social workers.

Għaldaqstant, nerġa’ nikkonferma li dawn iż-żewġ gruppi ta’ ħaddiema għandhom job descriptions differenti. Fil-każ tas-social welfare professionals, filwaqt li hemm job description ġenerika hemm ukoll numru ta’ job descriptions partikolari għal responsabbiltajiet partikolari skont ix-xogħol u s-sejħa li jkunu ġew ingaġġati għaliha. Dawn huma b’mod partikolari fejn jirrigwarda r-Risk Asessors tal-Vjolenza Domestika, tal-SAVs u tas-Sex Workers Programme. 

Il-job descriptions ta’ dawn is-social welfare professionals jinsabu fit-tabella li tqiegħdet fuq il-Mejda tal-Kamra waqt il-ħin tat-Tqegħid ta’ Karti.


FSWS – SOCIAL WELFARE PROFESSIONALS

14589. L-ONOR. GRAZIELLA ATTARD PREVI staqsiet lill-Ministru għall-Politika Soċjali u d-Drittijiet tat-Tfal: Jista’ l-Ministru jwieġeb il-mistoqsijiet parlamentari 11208 u 13184 u ċjoè: B’referenza għat-tweġiba tal-mistoqsija parlamentari 9368, fejn intqal li hemm madwar 120 social welfare professional, jista’ l-Ministru jgħid f’liema units tal-Fondazzjoni għal Servizzi ta’ Ħarsien Soċjali (FSWS) jaħdmu s-social welfare professionals? Jista’ jgħid ukoll kemm hemm social welfare professionals f’kull unit u kemm-il każ hemm assenjat fuqhom?

ONOR. MICHAEL FALZON: L-informazzjoni mitluba hija kif qed tkun preżentata fit-tabella li tqiegħdet fuq il-Mejda tal-Kamra waqt il-ħin tat-Tqegħid ta’ Karti. Din l-istatistika hija għall-perjodu Jannar–Ġunju 2023, skont il-policy tal-FSWS dwar il-pubblikazzjoni ta’ statistika. 


PULIZIJA – RAPPORTI TA’ SCAM PERMEZZ TAL-INTERNET

15059. L-ONOR. DARREN CARABOTT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm-il rapport ta’ scam permezz tal-internet sar mal-Pulizija fl-2020. Jista’ jgħid ukoll kemm minnhom ġew solvuti?

ONOR. BYRON CAMILLERI (Ministru għall-Intern, is-Sigurtà, ir-Riformi u l-Ugwaljanza): Nirreferi lill-Onor. Interpellant għat-tweġiba tal-mistoqsija parlamentari 15056. It-t-tagħrif hekk kif mitlub mill-Onor. Interpellant ma kienx jinżamm taħt forma kompjuterizzata qabel is-sena 2022.


PULIZIJA – RAPPORTI TA’ SERQ

15060. L-ONOR. DARREN CARABOTT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm-il rapport ta’ serq sar mal-Pulizija fl-2023, kif ukoll kemm-il każ issolva minn dawn? Jista’ jgħid ukoll f’liema lokalitajiet saru dawn ir-rapporti?

ONOR. BYRON CAMILLERI: In-numru ta’ rapporti ta’ serq li saru mal-Pulizija fis-sena 2023 kien kif jidher fit-tabella t’hawn taħt. Informazzjoni dwar kemm-il każ issolva minn dawn mhix disponibbli fis-sistema elettronika tal-Pulizija. Madankollu qed isiru arranġamenti biex fil-viċin tinħareġ sejħa għall-offerti għal Sistema tal-Ġestjoni ta’ Informazzjoni għall-użu tal-Korp li biha tkun tista’ tinġabar tali informazzjoni aktar ’il quddiem.

	Lokalità
	Total 2023

	Attard
	60

	Balzan
	19

	Birgu
	22

	Birkirkara
	177

	Birżebbuġa
	106

	Bormla
	82

	Dingli
	13

	Fgura
	63

	Floriana
	67

	Fontana - Għawdex
	2

	Għajnsielem - Għawdex
	29

	Għarb – Għawdex
	3

	Għargħur
	10

	Għasri – Għawdex
	1

	Għaxaq
	24

	Gudja
	52

	Gżira
	93

	Ħamrun
	144

	Iklin
	11

	Isla
	27

	Kalkara
	17

	Kerċem - Għawdex
	7

	Kirkop
	6

	Lija
	8

	Luqa
	41

	Marsa
	127

	Marsaskala
	72

	Marsaxlokk
	66

	Mdina
	17

	Mellieħa
	129

	Mġarr
	21

	Mosta
	84

	Mqabba
	10

	Msida
	176

	Mtarfa
	5

	Munxar - Għawdex
	18

	N/a
	5

	Nadur – Għawdex
	15

	Naxxar
	80

	Paola
	126

	Pembroke
	17

	Pietà
	83

	Qala – Għawdex
	4

	Qormi
	208

	Qrendi
	12

	Rabat
	56

	Rabat – Għawdex
	70

	Safi
	13

	San Ġiljan
	758

	San Ġwann
	77

	San Lawrenz - Għawdex
	1

	San Pawl il-Baħar
	402

	Sannat - Għawdex
	11

	Santa Luċija
	8

	Santa Venera
	60

	Siġġiewi
	35

	Sliema
	225

	Swieqi
	45

	Ta’ Xbiex
	37

	Tarxien
	44

	Valletta
	192

	Xagħra - Għawdex
	13

	Xewkija - Għawdex
	17

	Xgħajra
	9

	Żabbar
	86

	Ħaż-Żebbuġ
	68

	Żebbuġ - Għawdex
	36

	Żejtun
	65

	Żurrieq
	28

	Total
	4715




PULIZIJA – RAPPORTI TA’ SERQ

15061. L-ONOR. DARREN CARABOTT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm-il rapport ta’ serq sar mal-Pulizija fl-2022, kif ukoll kemm-il każ issolva minn dawn? Jista’ jgħid ukoll f’liema lokalitajiet saru dawn?

ONOR. BYRON CAMILLERI: In-numru ta’ rapporti ta’ serq li saru mal-Pulizija fis-sena 2022 kien kif jidher fit-tabella t’hawn taħt. Informazzjoni dwar kemm-il każ issolva minn dawn mhix disponibbli fis-sistema elettronika tal-Pulizija. Madankollu qed isiru arranġamenti biex fil-viċin tinħareġ sejħa għall-offerti għal Sistema tal-Ġestjoni ta’ Informazzjoni għall-użu tal-Korp li biha tkun tista’ tinġabar tali informazzjoni aktar ’il quddiem.

	Lokalità
	Total

	Attard
	43

	Balzan
	10

	Birgu
	22

	Birkirkara
	177

	Birżebbuġa
	162

	Bormla
	79

	Dingli
	10

	Fgura
	70

	Floriana
	65

	Fontana - Għawdex
	2

	Għajnsielem - Għawdex
	34

	Għarb - Għawdex
	3

	Għargħur
	10

	Għaxaq
	29

	Gudja
	57

	Gżira
	133

	Ħamrun
	149

	Iklin
	15

	Isla
	24

	Kalkara
	25

	Kerċem - Għawdex
	3

	Kirkop
	10

	Lija
	9

	Luqa
	64

	Marsa
	121

	Marsaskala
	84

	Marsaxlokk
	43

	Mdina
	4

	Mellieħa
	96

	Mġarr
	27

	Mosta
	98

	Mqabba
	10

	Msida
	160

	Mtarfa
	5

	Munxar - Għawdex
	8

	N/a
	2

	Nadur - Għawdex
	15

	Naxxar
	68

	Paola
	150

	Pembroke
	19

	Pietà
	54

	Qala - Għawdex
	3

	Qormi
	246

	Qrendi
	10

	Rabat
	51

	Rabat - Għawdex
	59

	Safi
	21

	San Ġiljan
	520

	San Ġwann
	68

	San Lawrenz - Għawdex
	3

	San Pawl il-Baħar
	359

	Sannat - Għawdex
	4

	Santa Luċija
	17

	Santa Venera
	57

	Siġġiewi
	43

	Sliema
	229

	Swieqi
	39

	Ta’ Xbiex
	34

	Tarxien
	46

	Valletta
	206

	Xagħra - Għawdex
	13

	Xewkija - Għawdex
	14

	Xgħajra
	10

	Żabbar
	78

	Żebbug
	106

	Żebbug - Għawdex
	32

	Żejtun
	123

	Żurrieq
	39

	Total
	4599




PULIZIJA – RAPPORTI TA’ SERQ

15062. L-ONOR. DARREN CARABOTT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm-il rapport ta’ serq sar mal-Pulizija fl-2021, kif ukoll kemm-il każ issolva minn dawn? Jista’ jgħid ukoll f’liema lokalitajiet saru dawn?

ONOR. BYRON CAMILLERI: In-numru ta’ rapporti ta’ serq li saru mal-Pulizija fis-sena 2021 kien kif jidher fit-tabella t’hawn taħt. Informazzjoni dwar kemm-il każ issolva minn dawn mhix disponibbli fis-sistema elettronika tal-Pulizija. Madankollu li qed isiru arranġamenti biex fil-viċin tinħareġ sejħa għall offerti għal Sistema tal-Ġestjoni ta’ Informazzjoni għall-użu tal-Korp li biha tkun tista’ tinġabar tali informazzjoni aktar ’il quddiem.

	Lokalità
	Total 2021

	Attard
	54

	Balzan
	20

	Birgu
	23

	Birkirkara
	164

	Birżebbuġa
	119

	Bormla
	85

	Dingli
	15

	Fgura
	61

	Floriana
	67

	Fontana - Għawdex
	1

	Għajnsielem - Għawdex
	30

	Għarb - Għawdex
	6

	Għargħur
	10

	Għasri - Għawdex
	5

	Għaxaq
	38

	Gudja
	41

	Gżira
	134

	Ħamrun
	190

	Iklin
	12

	Isla
	22

	Kalkara
	26

	Kerċem - Għawdex
	7

	Kirkop
	10

	Lija
	8

	Luqa
	61

	Marsa
	176

	Marsaskala
	116

	Marsaxlokk
	48

	Mdina
	2

	Mellieħa
	81

	Mġarr
	33

	Mosta
	123

	Mqabba
	11

	Msida
	143

	Mtarfa
	5

	Munxar - Għawdex
	6

	N/a
	1

	Nadur - Għawdex
	11

	Naxxar
	67

	Paola
	104

	Pembroke
	17

	Pietà
	73

	Qala - Għawdex
	3

	Qormi
	225

	Qrendi
	14

	Rabat
	82

	Rabat - Għawdex
	36

	Safi
	9

	San Ġiljan
	469

	San Ġwann
	82

	San Lawrenz – Għawdex
	4

	San Pawl il-Baħar
	369

	Sannat – Għawdex
	7

	Santa Luċija
	11

	Santa Venera
	63

	Siġġiewi
	30

	Sliema
	219

	Swieqi
	50

	Ta’ Xbiex
	52

	Tarxien
	35

	Valletta
	151

	Xagħra – Għawdex
	17

	Xewkija – Għawdex
	16

	Xgħajra
	9

	Żabbar
	86

	Ħaż-Żebbuġ
	66

	Żebbuġ – Għawdex
	32

	Żejtun
	65

	Żurrieq
	30

	Total
	4458




PULIZIJA – RAPPORTI TA’ SERQ

15063. L-ONOR. DARREN CARABOTT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm-il rapport ta’ serq sar mal-Pulizija fl-2020, kif ukoll kemm-il każ issolva minn dawn? Jista’ jgħid ukoll f’liema lokalitajiet saru dawn?

ONOR. BYRON CAMILLERI: In-numru ta’ rapporti ta’ serq li saru mal-Pulizija fis-sena 2020 kien kif jidher fit-tabella t’hawn taħt. Informazzjoni dwar kemm-il każ issolva minn dawn mhix disponibbli fis-sistema elettronika tal-Pulizija. Madankollu qed isiru arranġamenti biex fil-viċin tinħareġ sejħa għall-offerti għal Sistema tal-Ġestjoni ta’ Informazzjoni għall-użu tal-Korp li biha tkun tista’ tinġabar tali informazzjoni aktar ’il quddiem.

	Lokalità
	Total

	Attard
	50

	Balzan
	23

	Birgu
	22

	Birkirkara
	165

	Birżebbuġa
	111

	Bormla
	73

	Dingli
	13

	Fgura
	83

	Floriana
	67

	Fontana - Għawdex
	2

	Għajnsielem - Għawdex
	25

	Għarb - Għawdex
	4

	Għargħur
	11

	Għasri - Għawdex
	5

	Għaxaq
	19

	Gudja
	60

	Gżira
	150

	Ħamrun
	181

	Iklin
	15

	Isla
	22

	Kalkara
	32

	Kerċem - Għawdex
	7

	Kirkop
	17

	Lija
	5

	Luqa
	60

	Marsa
	138

	Marsaskala
	118

	Marsaxlokk
	56

	Mdina
	5

	Mellieħa
	104

	Mġarr
	24

	Mosta
	121

	Mqabba
	15

	Msida
	201

	Mtarfa
	5

	Munxar – Għawdex
	8

	N/a
	8

	Nadur - Għawdex
	11

	Naxxar
	75

	Paola
	103

	Pembroke
	17

	Pieta’
	83

	Qala - Għawdex
	4

	Qormi
	213

	Qrendi
	10

	Rabat
	53

	Rabat - Għawdex
	54

	Safi
	9

	San Ġiljan
	393

	San Ġwann
	72

	San Lawrenz - Għawdex
	7

	San Pawl il-Baħar
	422

	Sannat - Għawdex
	7

	Santa Luċija
	13

	Santa Venera
	69

	Siġġiewi
	42

	Sliema
	247

	Swieqi
	61

	Ta’ Xbiex
	29

	Tarxien
	64

	Valletta
	168

	Xagħra - Għawdex
	10

	Xewkija - Għawdex
	16

	Xgħajra
	9

	Żabbar
	96

	Ħaż-Żebbuġ
	69

	Żebbuġ - Għawdex
	28

	Żejtun
	56

	Żurrieq
	44

	Total
	4579




PULIZIJA – RAPPORTI TA’ TRAFFIKAR TAD-DROGA

15064. L-ONOR. DARREN CARABOTT staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm-il rapport ta’ traffikar ta’ droga sar mal-Pulizija fl-2023 kif ukoll kemm-il każ issolva minn dawn? Jista’ jgħid ukoll f’liema lokalitajiet saru dawn?

ONOR. BYRON CAMILLERI: L-informazzjoni dwar rapporti ta’ traffikar ta’ droga li saru mal-Pulizija matul is-sena 2023 hija kif tidher fit-tabella t’hawn taħt li fiha dettalji dwar il-lokalità ta’ fejn kien irrapportat il-każ jew għal fejn tirreferi l-informazzjoni miġbura. 

Il-Pulizija tinvestiga kull rapport li tirċievi u fejn informazzjoni tirriżulta fil-pożittiv, dejjem tittieħed azzjoni kriminali kontra l-persuni responsabbli. Ikun hemm drabi fejn l-informazzjoni tkun negattiva jew skorretta u ma jirriżulta xejn u oħrajn fejn l-investigazzjoni dwarhom tkun għadha għaddejja. Ħafna mir-rapporti ta’ traffikar tad-droga huma bbażati u joriġinaw minn informazzjoni li tkun ġiet miġbura mit-Taqsima ta’ Kontra d-Droga, liema każi huma distinti minn ċerti tipi ta’ reati, bħal serq jew frodi, fejn il-persuna li tagħmel ir-rapport tkun sfat vittma tal-istess reat. Qed nipprovdi wkoll tabella b’informazzjoni li turi s-suċċessi li għamel il-Korp tal-Pulizija ta’ qabdiet ta’ droga matul is-sena 2023.

Rapporti dwar Traffikar ta’ Droga - Sena 2023

	Lokalità

	Birgu

	Birkirkara

	Birżebbuġa

	Bormla

	Fgura

	Floriana

	Gżira

	Ħamrun

	Isla

	Luqa

	Marsa

	Marsalforn

	Marsaskala

	Mellieħa

	Mosta

	Msida

	Naxxar

	Paola

	Paola and Ħal Balzan

	Pietà

	Qormi

	Rabat

	Rabat - Għawdex

	San Ġiljan

	San Pawl il-Baħar

	Santa Luċija

	Santa Venera

	Sliema

	Sliema and St Julians

	Swieqi

	Tarxien

	Unknown

	Valletta

	Various locations

	Xgħajra Malta

	Xagħra Gozo

	Żabbar

	Żebbug

	Żejtun

	Żurrieq

	TOTAL:   83




	Droga maqbuda fl-2023
	Kwantità

	
	

	Cocaine
	492589.3109 grams

	Heroin
	7841.0734g

	Cannabis Resin
	1497.47g

	Cannabis Grass
	154261.3675g

	Ecstasy
	680

	Magic mushroom
	3500g

	Crack Cocaine
	30.1 grams

	Cannabis joints
	2,966

	MDMA Powder
	109g

	Amphetamine
	22g

	Cannabis plants
	73

	Methadone
	500ml

	Khat
	10000Kilos

	Cutting agent
	19000G

	Scheduled synthetic
	35.247g

	Synthetic not scheduled
	2g

	Ketamine
	4800g

	2C-B
	1740 pills

	Pink cocaine
	1.19g




MINISTERU GĦAT-TRASPORT, L-INFRASTRUTTURA U X-XOGĦLJIET PUBBLIĊI – ĦADDIEMA FUQ WAITING LIST GĦAL SERVIZZ TA’ CHILDCARE QRIB IL-POST TAX-XOGĦOL TAGĦHOM

15211. L-ONOR. CLAUDETTE BUTTIGIEG staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm hemm persuni li jaħdmu fis-settur pubbliku jew fis-servizz pubbliku, ma’ dipartimenti jew entitajiet li jaqgħu taħt il-Ministeru li bħalissa qed jistennew (fuq waiting list) biex jieħdu servizz ta’ childcare qrib il-post tax-xogħol tagħhom?

ONOR. CHRIS BONETT: L-għażla taċ-childcare hija tal-ġenituri u għaldaqstant it-tagħrif mitlub huwa tagħrif personali li ma jinżammx mis-Settur Pubbliku.


SEGRETARJAT PARLAMENTARI GĦAD-DJALOGU SOĊJALI – ĦADDIEMA FUQ WAITING LIST GĦAL SERVIZZ TA’ CHILDCARE QRIB IL-POST TAX-XOGĦOL TAGĦHOM

15212. L-ONOR. CLAUDETTE BUTTIGIEG staqsiet lid-Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur: Jista’ d-Deputat Prim Ministru, permezz tas-Segretarju Parlamentari għad-Djalogu Soċjali, jgħid kemm hemm persuni li jaħdmu fis-settur pubbliku jew fis-servizz pubbliku, ma’ dipartimenti jew entitajiet li jaqgħu taħt il-Ministeru li bħalissa qed jistennew (fuq waiting list) biex jieħdu servizz ta’ childcare qrib il-post tax-xogħol tagħhom?

ONOR. CHRIS FEARNE (Deputat Prim Ministru u Ministru għall-Fondi Ewropej, id-Djalogu Soċjali u l-Protezzjoni tal-Konsumatur): Nirreferi lill-Onor. Interpellant għat-tweġiba tal-mistoqsija parlamentari 15194.


SEGRETARJAT PARLAMENTARI GĦALL-GVERN LOKALI – ĦADDIEMA FUQ WAITING LIST GĦAL SERVIZZ TA’ CHILDCARE QRIB IL-POST TAX-XOGĦOL TAGĦHOM

15213. L-ONOR. CLAUDETTE BUTTIGIEG staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru, permezz tas-Segretarju Parlamentari għall-Gvern Lokali, jgħid kemm hemm persuni li jaħdmu fis-settur pubbliku jew fis-servizz pubbliku, ma’ dipartimenti jew entitajiet li jaqgħu taħt il-Ministeru li bħalissa qed jistennew (fuq waiting list) biex jieħdu servizz ta’ childcare qrib il-post tax-xogħol tagħhom?

ONOR. OWEN BONNICI (Ministru għall-Wirt Nazzjonali, l-Arti u l-Gvern Lokali): L-għażla taċ-childcare hija tal-ġenituri u għaldaqstant it-tagħrif mitlub huwa tagħrif personali li ma jinżammx mis-Settur Pubbliku.


SEGRETARJAT PARLAMENTARI GĦAS-SAJD, L-AKWAKULTURA U D-DRITTIJIET TAL-ANNIMALI – LISTA TA’ STENNIJA GĦAS-SERVIZZ TA’ CHILDCARE 

15214. L-ONOR. CLAUDETTE BUTTIGIEG staqsiet lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru, permezz tas-Segretarju Parlamentari għas-Sajd, l-Akwakultura u d-Drittijiet tal-Annimali, jgħid kemm hemm persuni li jaħdmu fis-settur pubbliku jew fis-servizz pubbliku, ma’ dipartimenti jew entitajiet li jaqgħu taħt il-Ministeru li bħalissa qed jistennew (fuq waiting list) biex jieħdu servizz ta’ childcare qrib il-post tax-xogħol tagħhom?

ONOR. ANTON REFALO: L-għażla taċ-childcare hija tal-ġenituri u għaldaqstant it-tagħrif mitlub huwa tagħrif personali li ma jinżammx mis-Settur Pubbliku.


SEGRETARJAT PARLAMENTARI GĦAR-RIFORMI U L-UGWALJANZA – ĦADDIEMA FUQ WAITING LIST GĦAL SERVIZZ TA’ CHILDCARE QRIB IL-POST TAX-XOGĦOL TAGĦHOM

15215. L-ONOR. CLAUDETTE BUTTIGIEG staqsiet lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru, permezz tas-Segretarju Parlamentari għar-Riformi u l-Ugwaljanza, jgħid kemm hemm persuni li jaħdmu fis-settur pubbliku jew fis-servizz pubbliku, ma’ dipartimenti jew entitajiet li jaqgħu taħt il-Ministeru li bħalissa qed jistennew (fuq waiting list) biex jieħdu servizz ta’ childcare qrib il-post tax-xogħol tagħhom?

ONOR. BYRON CAMILLERI: L-għażla taċ-childcare hija tal-ġenituri u għaldaqstant ninsab informat li t-tagħrif mitlub huwa tagħrif personali li ma jinżammx mis-Settur Pubbliku.





SEGRETARJAT PARLAMENTARI GĦAŻ-ŻGĦAŻAGĦ, IR-RIĊERKA U L-INNOVAZZJONI – LISTA TA’ STENNIJA GĦAS-SERVIZZ TA’ CHILDCARE 

15216. L-ONOR. CLAUDETTE BUTTIGIEG staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru, permezz tas-Segretarju Parlamentari għaż-Żgħażagħ, ir-Riċerka u l-Innovazzjoni, jgħid kemm hemm persuni li jaħdmu fis-settur pubbliku jew fis-servizz pubbliku, ma’ dipartimenti jew entitajiet li jaqgħu taħt il-Ministeru li bħalissa qed jistennew (fuq waiting list) biex jieħdu servizz ta’ childcare qrib il-post tax-xogħol tagħhom?

ONOR. CLIFTON GRIMA: Nitlob lill-Onor. Interpellant tirreferi għat-tweġiba tal-mistoqsija parlamentari 15207.


IŻ-ŻEJTUN – SIĠAR TAŻ-ŻEBBUĠ

15634. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid jekk tingħatax il-kura u l-attenzjoni neċessarja lis-siġar taż-żebbuġ senjatament iż-żbir tal-istess, li jinsabu f’żoni pubbliċi fiż-Żejtun? Jista’ jgħid  ukoll kemm hemm siġar taż-żebbuġ?

ONOR. OWEN BONNICI: Is-siġar fiż-żoni pubbliċi u ġonna jinżabru u jingħataw l-attenzjoni neċessarja skont il-bżonn.

Huwa prattikament impossibbli li tingħata figura tan-numru ta’ siġar taż-żebbuġ li jinsabu fil-lokalità. Madanakollu l-ammont mhuwiex wieħed żgħir.


ĊIMITERJU TAL-ADDOLORATA – XOGĦLIJIET

15635. L-ONOR. CARMELO MIFSUD BONNICI staqsa lill-Ministru għas-Saħħa u l-Anzjanità Attiva: Jista’ l-Ministru jgħid x’xogħlijiet ta’ restawr qegħdin isiru fiċ-Ċimiterju tal-Addolorata, f’Raħal Ġdid, u jagħti wkoll rendikont ta’ dak li qiegħed isir?

ONOR. JO ETIENNE ABELA (Ministru għas-Saħħa u l-Anzjanità Attiva): Mill-2019 sal-lum tlesta r-restawr fuq il-partijiet fiċ-Ċimiterju tal-Addolorata hekk kif indikat hawn taħt:
·	Mezzanin tal-kustodju
·	Mezzanin tal-Amministrazzjoni 
·	Loġġa
·	Ossarji
·	Depost
·	Kappella Gatt 
·	Kamra mortwarja u eks kamra tal-awtopsji u eks kamra tal-għassies
·	Eks diviżjoni profana
·	Il-ħajt diviżorju li jdawwar iċ-ċimiterju
·	Turġien prinċipali li jwasslu mil-loġġa sal-Kappella
· 	Ġibjetta
· 	Kamra tal-għassies maġenb l-entratura ta’ wara
· 	Via Crucis
· 	Monument tas-Sette Giugno 
· 	Is-salib tal-entratura u x-xogħol gotiku tal-binjiet prinċipali
· 	L-ossarji ġenerali tal-komun
· 	Il-kripta (sotto la cappella)

Dawn li ġejjin huma x-xogħlijiet ta’ restawr li għaddejjin bħalissa u li huma skedati li jitlestew sal-aħħar tas-sena. Dawn jinkludu:

· 	L-entratura prinċipali min-naħa ta’ Raħal Ġdid
· 	Il-Kappella prinċipali taċ-ċimiterju
· 	Glasis (Retaining Walls) 
· 	L-entratura li tagħti għall-bypass ta’ Santa Luċija min-naħa ta’ wara taċ-ċimiterju.


IL-FGURA – SIĠAR TAŻ-ŻEBBUĠ

15636. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid jekk tingħatax il-kura u l-attenzjoni neċessarja lis-siġar taż-żebbuġ, senjatament iż-żbir tal-istess, li jinsabu f’żoni pubbliċi fil-Fgura? Jista’ jgħid ukoll kemm hemm siġar taż-żebbuġ?

ONOR. OWEN BONNICI: Siġar taż-żebbuġ fil-lokalità tal-Fgura hemm madwar 70. Iż-żbir isir skont il-perjodu neċessarju ta’ bejn Ottubru u l-aħħar ta’ Frar, meta s-siġar ikunu bla frott, filwaqt li bħala tisqija, din issir regolarment skont il-bżonn.

IL-FGURA – SIĠAR TAŻ-ŻEBBUĠ

15637. L-ONOR. CARMELO MIFSUD BONNICI staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk tingħatax il-kura u l-attenzjoni neċessarja lis-siġar taż-żebbuġ, senjatament iż-żbir tal-istess, li jinsabu f’żoni pubbliċi fil-Fgura? Tista’ tgħid ukoll kemm hemm siġar taż-żebbuġ?

ONOR. MIRIAM DALLI: Fil-lokalità msemmija, l-entitajiet li jaqgħu taħt il-Ministeru għall-Ambjent, l-Enerġija u r-Riġenerazzjoni tal-Port il-Kbir mhumiex responsabbli għall-immaniġġjar ta’ siti fejn hemm imħawla siġar taż-żebbuġ.


ĊIMITERJU TAL-ADDOLORATA – MONITORAĠĠ FUQ OQBRA ABBANDUNATI JEW DILAPIDATI

15638. L-ONOR. CARMELO MIFSUD BONNICI staqsa lill-Ministru għas-Saħħa u l-Anzjanità Attiva: Jista’ l-Ministru jgħid jekk huwiex isir monitoraġġ fuq oqbra abbandunati jew dilapidati jew li qed jagħmlu ħsara lill-oqbra oħrajn fiċ-Ċimiterju tal-Addolorata f’Raħal Ġdid? Jekk iva, jista’ jagħti rendikont ta’ dak li qiegħed isir?

ONOR. JO ETIENNE ABELA: Ma jsirx monitoraġġ ta’ oqbra hekk indikati bħala abbandunati jew dilapidati fiċ-Ċimiterju tal-Addolorata f’Raħal Ġdid. Dan għax dawn l-oqbra huma privati u għaldaqstant ikkunsidrati bħala responsabbiltà tas-sidien jew werrieta tal-qabar. Minkejja dan, meta l-uffiċċju tal-Amministrazzjoni tad-Dfin ikollu informazzjoni dwar xi ħsara li tkun qed issir u jkollu l-kuntatt tas-sidien jew werrieta tal-qabar privat, dawn jiġu informati dwar is-sitwazzjoni sabiex tiġi rranġata mill-aktar fis possibbli. 

Fir-rigward tal-oqbra komuni, il-manutenzjoni ssir mill-kumpanija li tmexxi ċ-Ċimiterju tal-Addolorata bħala parti mill-konċessjoni li ngħatat lil din l-istess kumpanija fl-4 ta’ Frar 2019.

Hemm istanzi fejn oqbra jiġu ssiġillati fuq xewqa tas-sidien kif ikun indikat fit-testmenti rispettivi tagħhom. Ikun hemm istanzi oħrajn fejn jew ma jibqax werrieta jew il-werrieta jkunu siefru u għaldaqstant tali oqbra ma jibqgħux jintużaw mill-familjari.


ĦAL GĦAXAQ – SIĠAR TAŻ-ŻEBBUĠ

15639. L-ONOR. CARMELO MIFSUD BONNICI staqsa lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid jekk tingħatax il-kura u l-attenzjoni neċessarja lis-siġar taż-żebbuġ, senjatament iż-żbir tal-istess, li jinsabu f’żoni pubbliċi f’Ħal Għaxaq? Jista’ jgħid ukoll kemm hemm siġar taż-żebbuġ?

ONOR. OWEN BONNICI: Is-siġar relattivi jinżabru skont il-bżonn. 

Huwa prattikament impossibbli li tingħata figura tan-numru tas-siġar taż-żebbuġ li jinsabu fil-lokalità. Madankollu l-ammont mhuwiex wieħed żgħir.


AWTORITÀ TAL-IPPJANAR – KUNSILL EŻEKUTTIV – DEĊIŻJONI

15677. L-ONOR. TONI BEZZINA staqsa lill-Ministru għal Għawdex u l-Ippjanar: B’referenza għad-deċiżjoni tal-Kunsill Eżekuttiv tal-Awtorità tal-Ippjanar tas-6 ta’ Ġunju 2023 fejn kien deċiż li:

“At its meeting which was held on the 6th June 2023, the Executive Council agreed that the Planning Authority will only consider garages / parking bays in the computation of parking requirements attached to development proposals. Third party owned garages / parking bays should not be considered as part of the parking requirements. More importantly, parking provisions have to be provided on site and not elsewhere”,

jista’ l-Ministru jgħid jekk f’applikazzjonijiet għal bdil ta’ użu minn garaxxijiet domestiċi ta’ terzi għal użu kummerċjali b’użu lokali, l-applikanti għal bdil ta’ użu għandhomx jiġu mġiegħla jħallsu għall-UIF / CCPS meta jintilef spazju ta’ parkeġġ minn blokka ta’ appartamenti li huma mhumiex is-sidien tagħha?

ONOR. CLINT CAMILLERI: Tweġiba tingħata f’seduta oħra.
SAJJIEDA – SUSSIDJI

15678. L-ONOR. TONI BEZZINA staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid fiex kienu jikkonsistu s-sussidji li ngħataw is-sajjieda, sena b’sena, mill-2013 sal-ġurnata li fiha tiġi mwieġba din il-mistoqsija parlamentari? Kemm minn dawn is-sussidji bbenefikaw minnhom sajjieda full-time u sajjieda part-time? Kemm minn dawn is-sajjieda kienu sajjieda żgħażagħ?

[bookmark: _Hlk148964931]ONOR. ANTON REFALO: Id-Dipartiment tas-Sajd u l-Akwakultura għen b’mod dirett lis-sajjieda permezz tal-iskema tal-fuel, liema skema ħarġet għall-ewwel darba fis-sena 2022. Din l-iskema ġiet imnedija taħt il-Qafas Temporanju ta’ Għajnuna, liema qafas ġie maħluq biex jgħin lill-ekonomija wara l-aggressjoni militari tar-Russja kontra l-Ukrajna.

L-applikazzjonijiet kienu miftuħa għal sajjieda li huma rreġistrati fuq bażi full-time (MFA). Is-sajjieda kienu intitolati għal għajnuna ekwivalenti għad-differenza fil-prezz tal-fuel li tvarja mil-linja bażi stabbilita fi Frar 2022, li kienet tammonta għal €0.64. Dan l-ammont ta’ għajnuna jinbidel kull xahar, liema bidla tiddependi fuq il-prezz kurrenti tal-fjuwil skont is-suq. Mill-bidu tas-sena 2022 sal-aħħar tal-2023, 286 sajjied applikaw u bbenefikaw minn din l-iskema, bl-ammont totali ta’ fondi mogħtija jlaħħqu €1.28 miljun. Mill-286 sajjied li applikaw, 66 kienu sajjieda żgħażagħ (23%). Għajnuniet oħra mhumiex meqjusa bħala sussidji.


SAJJIEDA FULL-TIME U PART-TIME

15679. L-ONOR. TONI BEZZINA staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid x’inhuma l-kriterji biex tikkwalifika bħala sajjied full-time u sajjied part-time? Jista’ l-Ministru jgħid ukoll kemm kien hawn sajjieda full-time u sajjieda part-time, sena b’sena, mill-2005 sal-ġurnata li fiha tiġi mwieġba din il-mistoqsija parlamentari? X’verifiki jagħmel id-Dipartiment tas-Sajd biex jassigura ruħu li min qed jiddikjara li hu sajjied full-time, fil-fatt ikun verament sajjied full-time?

ONOR. ANTON REFALO: Sabiex topera bastiment tas-sajd kummerċjali jrid ikollok bastiment b’liċenzja MFA (full-time) u MFB (part-time) rispettivament, filwaqt li tkun reġistrat bħala sajjied full-time jew part-time, skont il-każ, mal-entità kkonċernata. 

In-numru ta’ bastimenti full-time u part-time, sena b’sena mill-2012 sal-lum, huwa kif jidher fit-tabella t’hawn taħt:

	Sena
	Bastimenti MFA
	Bastimenti MFB
	TOTAL

	
	Full-time
	Part-time
	

	2012
	403
	638
	1,041

	2013
	398
	625
	1,023

	2014
	399
	617
	1,016

	2015
	401
	601
	1,002

	2016
	379
	534
	913

	2017
	374
	548
	922

	2018
	376
	528
	904

	2019
	376
	520
	896

	2020
	377
	462
	839

	2021
	388
	447
	835

	2022
	397
	417
	814

	2023
	391
	409
	800

	2024* 
	393
	407
	800


 *sat-30/01/24

L-informazzjoni dwar in-numru ta’ bastimenti tas-snin ta’ qabel ma tistax tiġi kkompilata minħabba l-fatt li kienet tintuża sistema oħra li m’għadx baqa’ aċċess għaliha. Il-verifiki sabiex bastiment tas-sajd jiġi kkonfermat bħala kummerċjali huma skont l-iskedi li hemm fil-liġijiet taħt il-Kap. 425 tal-Liġijiet ta’ Malta, li huma bbażati fuq valur minimu ta’ bejgħ li jridu jsiru mill-kategoriji rispettivi.


SAJJIEDA – KATEGORIJI

15680. L-ONOR. TONI BEZZINA staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid kemm hawn sajjieda, f’kull kategorija, li jaqgħu taħt il-kategorija ‘historical’, ‘sectoral’, ‘young fishermen’ u ‘others’? X’tip ta’ liċenzji hemm taħt kull kategorija separatament, u x’ammont ta’ kwoti tat-tonn separatament hemm taħt kull kategorija?

ONOR. ANTON REFALO: Dawn il-kategoriji huma marbutin ma’ kif titqassam il-kwota tat-tonn u d-diskussjonijiet għadhom għaddejjin għall-istaġun 2024. Fil-preżent dawn il-kategoriji ma jeżistux għaliex l-istaġun tat-tonn huwa magħluq.

GĦAJNUNIET LIS-SAJJIEDA

15681. L-ONOR. TONI BEZZINA staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid kemm kien hemm sajjieda li bbenefikaw minn għajnuniet tal-Unjoni Ewropea, sena b’sena, mill-2004 sal-ġurnata li fiha tiġi mwieġba din il-mistoqsija parlamentari? Fiex kienet tikkonsisti din l-għajnuna, kemm-il sajjied ibbenefika minn din l-għajnuna, x’kien l-istatus ta’ kull sajjied (sajjieda full-time, sajjieda żgħażagħ, eċċ.) u x’inhu l-ammont ta’ flus li bbenefika minnu kull sajjied?

ONOR. ANTON REFALO: Nitlob lill-Onor. Interpellant sabiex jagħmel din il-mistoqsija parlamentari lill-Ministeru kkonċernat.


INTERNATIONAL COMMISSION FOR THE CONSERVATION OF ATLANTIC TUNAS – KONSULENTI MALTIN

15682. L-ONOR. TONI BEZZINA staqsa lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jgħid min huma l-konsulenti impjegati mill-Ministeru u/jew id-Dipartiment tas-Sajd assenjati fl-Istanding Committee Research and Statistics (SCRS) tal-ICCAT (International Commission for the Conservation of Atlantic Tunas) li joħorġu r-rakkomandazzjonijiet għall-ħut u l-mammiferi?

ONOR. ANTON REFALO: Diversi impjegati xjentisti tad-Dipartiment tas-Sajd u l-Akwakultura jattendu għal-laqgħat tal-SCRS li jsiru b’mod perjodiku. In-nomenklatura tagħhom hi Chief Scientific Officer, Principal Scientific Officer, Senior Scientific Officer, u Scientific Officer.


TWELID TA’ TRABI

15747. L-ONOR. CHRIS SAID staqsa lill-Ministru għall-Finanzi u x-Xogħol: Jista’ l-Ministru jgħid kemm twieldu trabi fl-2022 u fl-2023 skont l-istatistika tal-Uffiċċju Nazzjonali tal-Istatistika (NSO)? Jista’ jgħid ukoll:

i. kemm minnhom huma minn ġenituri Maltin;
ii. kemm minnhom huma minn ġenituri barranin;
iii. kemm minnhom huma minn ġenitur Malti u l-ieħor barrani;
iv. kemm minnhom huma minn ġenitur single parent Malti; u
v. kemm minnhom huma minn ġenitur single parent barrani?

ONOR. CLYDE CARUANA (Ministru għall-Finanzi u x-Xogħol): L-aħħar statistika disponibbli relatata ma’ twelid ħaj ta’ residenti hija għas-sena ta’ referenza 2022. 

Fl-2022 kien hemm 4,309 twelid ħaj ta’ residenti. Iċ-ċittadinanza tal-ġenituri kienet kif ġej:

· Iż-żewġ ġenituri kienu Maltin - 2,763
· Iż-żewġ ġenituri kienu barranin - 1,008
· Ġenitur wieħed kien Malti u ġenitur wieħed barrani – 395
· Ġenitur li welldet kienet Maltija u ġenitur l-ieħor ma ġiex iddikjarat waqt ir-reġistrazzjoni – 75
· Ġenitur li welldet kienet barranija u ġenitur l-ieħor ma ġiex iddikjarat waqt ir-reġistrazzjoni – 31

Is-37 twelid li jifdal ġew estratti minn rekords miżmuma mill-awtoritajiet tas-saħħa. Informazzjoni dwar il-ġenitur li welldet biss tinġabar minn dan is-sors u għalhekk dawn it-twelidijiet ma jistgħux jiġu kklassifikati kif deskritt hawn fuq.


PALAZZ TA’ SELMUN – XOGĦLIJIET

15800. L-ONOR. GRAZIELLA GALEA staqsiet lill-Ministru għall-Finanzi u x-Xogħol: Jista’ l-Ministru jwieġeb il-mistoqsijiet parlamentari 14592 u 15000 u jgħid x’inhu x-xogħol ta’ restawr li mistenni jsir fil-Palazz ta’ Selmun, fil-Mellieħa? Jista’ jgħid ukoll meta hu mistenni li dan ix-xogħol jibda u meta hu mistenni li jitlesta?

ONOR. CLYDE CARUANA: It-tweġiba ser tingħata f’seduta oħra.


SKEMA TA’ RESTAWR TA’ POSTIJIET JEW MONUMENTI STORIĊI

15845. L-ONOR. CHRIS SAID staqsa lill-Ministru għall-Wirt Nazzjonali, l-Arti u l-Gvern Lokali: B’referenza għall-iskema ta’ restawr ta’ postijiet/monumenti storiċi f’Malta għal din is-sena, li ġiet ippubblikata iktar kmieni dan ix-xahar (Jannar 2024), jista’ l-Ministru jgħid:
i. kemm-il darba ħarġet tali skema matul l-aħħar għaxar snin u jindika s-snin meta ħarġet;
ii. kemm kien l-ammont ivvotat għal din l-iskema sena b’sena; u
iii. kemm attwalment intefqu flus fi proġetti f’din l-iskema, maqsuma sena b’sena?

ONOR. OWEN BONNICI: Nirreferi lill-Onor. Interpellant għat-tweġibiet tal-mistoqsijiet parlamentari 14985 u 15846.


SKEMA TA’ RESTAWR TA’ POSTIJIET JEW MONUMENTI STORIĊI

15846. L-ONOR. CHRIS SAID staqsa lill-Ministru għall-Wirt Nazzjonali, l-Arti u l-Gvern Lokali: B’referenza għall-iskema ta’ restawr ta’ postijiet/monumenti storiċi f’Malta għal din is-sena, li ġiet ippubblikata iktar kmieni dan ix-xahar (Jannar 2024), jista’ l-Ministru jgħid:
i. kemm irċieva applikazzjonijiet sena b’sena minn kemm ilha toħroġ tali skema, lokalità b’lokalità; 
ii. kemm kien il-valur ta’ kull proġett li applikaw għalih il-Kunsilli Lokali; 
iii. liema minn dawn il-proġetti ġew approvati minn kemm ilha toħroġ din l-iskema, lokalità b’lokalità; u 
iv. kemm fil-fatt immaterjalizzaw proġetti sena b’sena minn kemm ilha toħroġ din l-iskema, lokalità b’lokalità?

ONOR. OWEN BONNICI: L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti. Intant din l-iskema ma titlobx li jingħata l-valur ta’ kull proġett li japplikaw għalih il-kunsilli lokali u dan minħabba li l-proġetti magħżula jitwettqu minn ħaddiema tad-Dipartiment tar-Restawr u l-Preservazzjoni fl-intier tagħhom (mid-dokumentazzjoni tal-monumenti sar-restawr fiżiku), u għaldaqstant il-kunsilli ma jingħatawx għotja ta’ flus biex iwettqu il-proġetti magħżula.

In-numru ta’ proġetti li twettqu sena b’sena kienu kif ġej:

• 2015 – 5 
• 2016 – 6 
• 2017 – 5 
• 2018 – 5 
• 2019 – 9 
• 2020/2021 - 10 
• 2022/ 2023 - 12 

B’rabta mal-informazzjoni t’hawn fuq, rigward is-sejħa tal-2017 kienu ntgħażlu sitt proġetti imma twettqu ħamsa. Dwar dan infurmat illi ma kienx twettaq ir-restawr tal-Knisja tal-Ħġejjeġ (San Pawl il-Baħar) peress li l-Kunsill rispettiv iddeċieda li jirtira l-applikazzjoni. 

Barra minn hekk, taħt is-sejħa tal-2022/2023 kienu ntgħażlu 13-il proġett imma twettqu 12. Ma kienx twettaq ir-restawr tal-istatwa tal-Madonna tal-Grazzja (Fgura) minħabba li l-Kunsill kien informa lid-Dipartiment li kien qed iwettqu bir-riżorsi tiegħu.

Finalment taħt is-sejħa tas-snin l-oħra msemmija hawn fuq twettqu l-proġetti kollha li ntgħażlu filwaqt illi wħud mill-proġetti magħżula taħt is-sejħa tal-2022/2023 qed jitwettqu fil-preżent. 


SERVIZZ TAL-FERRY – PREZZIJIET

15869. L-ONOR. GRAZIELLA GALEA staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jwieġeb il-mistoqsija parlamentari 15261 u jgħid jekk matul is-sena 2024 kienx hemm żieda fil-prezz tas-servizz tal-ferry għal dawk li ma jagħmlux użu minn Tallinja card bejn il-Kottonera u l-Belt Valletta u Tas-Sliema u l-Belt Valletta, u viċi versa u, jekk iva, meta daħlet fis-seħħ din iż-żieda fil-prezz? Kemm kien il-ħlas għas-servizz qabel u wara din iż-żieda fil-prezz? Jista’ jgħid min awtorizza din iż-żieda fil-prezz?

ONOR. CHRIS BONETT: B’konformità mal-viżjoni tal-Gvern li jżid l-użu tat-trasport alternattiv, is-servizz tal-ferry mill-Kottonera u Tas-Sliema lejn il-Belt Valletta beda jiġi offrut kollu bla ħlas mill-15 ta’ Jannar 2024 lil kull min għandu Tallinja Card. Matul ix-xahar ta’ Frar tneħħiet ukoll il-miżata amministrattiva biex wieħed japplika għal Tallinja Card. Il-Maltin u l-Għawdxin li jkollhom Tallinja Card ifisser li jkunu jistgħu jagħmlu użu wkoll minn dan is-servizz tat-trasport alternattiv mingħajr ħlas. Fid-dawl ta’ dawn il-bidliet, l-operatur privat irreveda r-rati għal min baqa’ ma applikax għal Tallinja Card.



ĠBIR TA’ VETTURI MIT-TOROQ

15870. L-ONOR. GRAZIELLA GALEA staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jwieġeb il-mistoqsija parlamentari 15258 u jgħid kemm inġabru vetturi mit-toroq madwar Malta u Għawdex matul is-sena 2023, maqsuma lokalità, lokalità? Jista’ jgħid ukoll kemm baqa’ vetturi abbandunati, imkissra eċċ. fit-toroq li għalkemm ġew irrappurtati, għadhom ma nġabrux, maqsuma lokalità, lokalità?

ONOR. OWEN BONNICI: L-informazzjoni mitluba kif mibgħuta mid-Diviżjoni għall-Gvern Lokali tinsab hawn taħt:

	Lokalità
	Nru ta’ Vetturi li nġabru matul l-2023

	Il-Belt Valletta (Città Umilissima)
	NIL

	L-Imdina (Città Notabile)
	NIL

	Il-Birgu (Città Vittoriosa)
	NIL

	L-Isla (Città Invicta)
	NIL

	Bormla (Città Cospicua)
	2

	Ħal Qormi (Città Pinto)
	0

	Ħaż-Żebbuġ (Città Rohan)
	5

	Ħaż-Żabbar (Città Hompesch)
	NIL

	Is-Siġġiewi (Città Ferdinand)
	2

	Iż-Żejtun (Città Beland)
	NIL

	Ir-Rabat (Città Victoria)
	NIL

	Ħ’Attard
	NIL

	Ħal Balzan
	NIL

	Birkirkara
	3

	Birżebbuġa
	NIL

	Ħad-Dingli
	NIL

	Il-Fgura
	NIL

	Floriana
	NIL

	Il-Fontana
	NIL

	Il-Gudja
	0

	Il-Gżira
	NIL

	Għajnsielem
	7

	L-Għarb
	NIL

	Ħal Għargħur
	NIL

	L-Għasri
	NIL

	Ħal Għaxaq
	NIL

	Il-Ħamrun
	2

	L-Iklin
	11

	Il-Kalkara
	5

	Ta’ Kerċem
	0

	Ħal Kirkop
	NIL

	Ħal Lija
	NIL

	Ħal Luqa
	NIL

	Il-Marsa
	NIL

	Marsaskala
	5

	Marsaxlokk
	NIL

	Il-Mellieħa
	5

	L-Imġarr
	NIL

	Il-Mosta
	NIL

	L-Imqabba
	NIL

	L-Imsida
	NIL

	Il-Munxar
	2

	In-Nadur
	NIL

	In-Naxxar
	10

	Paola
	NIL

	Pembroke
	NIL

	Tal-Pietà
	1

	Il-Qala
	NIL

	Il-Qrendi
	2

	Ir-Rabat (Malta)
	NIL

	Ħal Safi
	NIL

	San Ġiljan
	NIL

	San Ġwann
	NIL

	San Lawrenz
	NIL

	San Pawl il-Baħar
	NIL

	Ta’ Sannat
	NIL

	Santa Luċija
	NIL

	Santa Venera
	NIL

	Tas-Sliema
	NIL

	Is-Swieqi
	1

	Ta’ Xbiex
	NIL

	Ħal Tarxien
	NIL

	Ix-Xagħra
	NIL

	Ix-Xewkija
	NIL

	Ix-Xgħajra
	NIL

	Iż-Żebbuġ
	NIL

	Iż-Żurrieq
	NIL

	L-Imtarfa
	NIL




PAGAMENTI LIL KUMPANIJA INDIKATA

15889. L-ONOR. CHRIS SAID staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm kien it-total ta’ flus imħallsa mill-Gvern jew entitajiet tiegħu f’pagamenti lill-kumpanija li d-dettalji dwarha qed jintbagħtu separatament, fis-snin 2021, 2022 u 2023?

ONOR. CHRIS BONETT: Ma sarux pagamenti lill-kumpanija msemmija.


MINISTERU GĦAL GĦAWDEX U L-IPPJANAR – KIRI TA’ BINI MILL-PRIVAT

15890. L-ONOR. CHRIS SAID staqsa lill-Ministru għal Għawdex u l-Ippjanar: Jista’ l-Ministru jgħid kemm inkrew binjiet ġodda mingħand il-privat mill-Ministeru tiegħu jew entitajiet li jaqgħu taħtu bejn l-1 ta’ Novembru 2022 sal-ġurnata li fiha tiġi mwieġba din il-mistoqsija parlamentari? Jista’ jgħid f’kull każ għal liema skop inkrew dawn il-binjiet?

ONOR. CLINT CAMILLERI: Ma kienx hemm kirjiet ta’ binjiet ġodda li mhux inklużi fit-tabella annessa mal-mistoqsija parlamentari 3721.


SPTAR ĠENERALI TA’ GĦAWDEX – KURA LI KELLHA TITKOMPLA FL-ISPTAR MATER DEI

15891. L-ONOR. CHRIS SAID staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm-il pazjent daħal fl-Isptar Ġenerali ta’ Għawdex imma l-kura tiegħu kellha f’xi ħin titkompla fl-Isptar Mater Dei jew f’xi sptar ieħor pubbliku f’Malta matul is-sena 2023, u sal-ġurnata li fiha tiġi mwieġba din il-mistoqsija parlamentari, maqsuma xahar b’xahar?

ONOR. JO ETIENNE ABELA: In-numri ta’ pazjenti li daħlu fl-Isptar Ġenerali ta’ Għawdex u li l-kura tagħhom kellha titkompla fl-Isptar Mater Dei jew f’xi sptar ieħor pubbliku kienu kif ġej:

	Sena 2023
	Numru

	Jannar
	28

	Frar
	23

	Marzu
	38

	April
	40

	Mejju
	53

	Ġunju
	40

	Lulju
	30

	Awwissu
	27

	Settembru
	40

	Ottubru
	34

	Novembru
	24

	Diċembru
	21

	Sena 2024
	

	Jannar
	31

	Frar (sal-14 ta’ Frar)
	19




SELMUN PALACE HOTEL – TENDER GĦAL XOGĦLIJIET

15929. L-ONOR. GRAZIELLA GALEA staqsiet lill-Ministru għall-Finanzi u x-Xogħol: Jista’ l-Ministru jwieġeb il-mistoqsija parlamentari 15307 u ċjoè: B’referenza għat-tweġiba tal-mistoqsija parlamentari 9185, jista’ l-Ministru jgħid jekk it-tender għal manutenzjoni estensiva tas-Selmun Palace Hotel fil-Mellieħa nħariġx? Jekk iva, jista’ jagħti dettalji dwar dan it-tender u jekk dan ġiex aġġudikat? Jekk le, jista’ jgħid meta hu mistenni li jinħareġ dan it-tender?

ONOR. CLYDE CARUANA: It-tweġiba ser tingħata f’seduta oħra.


SELMUN PALACE HOTEL – PJAN

 BIEX TIĠI ŻVILUPPATA MILL-ĠDID

15930. L-ONOR. GRAZIELLA GALEA staqsiet lill-Ministru għall-Finanzi u x-Xogħol: Jista’ l-Ministru jwieġeb il-mistoqsija parlamentari 15308 u jgħid x’inhu l-pjan tal-Gvern fir-rigward tas-Selmun Palace Hotel fil-Mellieħa, u jekk hemmx ħsieb li din il-binja tinbiegħ sabiex din tiġi żviluppata mill-ġdid?

ONOR. CLYDE CARUANA: It-tweġiba ser tingħata f’seduta oħra.


INĊIDENTI STRADALI – PAID OUT CLAIMS

15952. L-ONOR. ADRIAN DELIA staqsa lill-Ministru għall-Finanzi u x-Xogħol: Jista’ l-Ministru jgħid kif jikkompara t-total ta’ paid out claims minn kumpaniji tal-insurance li kellhom x’jaqsmu ma’ inċidenti stradali tas-sena 2023 mas-sentejn ta’ qabel?

ONOR. CLYDE CARUANA: Għas-snin 2021 u 2022, l-informazzjoni relatata ma’ paid out claims li ġiet rrapportata lill-MFSA hija aggregata għall-klassijiet kollha tal-insurance, u mhijiex limitata għal dawk li kellhom x’jaqsmu ma’ inċidenti stradali. 


INĊIDENTI STRADALI – INSURANCE PREMIUM

15953. L-ONOR. ADRIAN DELIA staqsa lill-Ministru għall-Finanzi u x-Xogħol: Jista’ l-Ministru jgħid kienx hemm żidiet fl-insurance premia għal inċidenti stradali matul is-sena 2023?

ONOR. CLYDE CARUANA: L-insurance premia relatati ma’ vetturi li ġew irrapportati mingħand il-kumpaniji tal-insurance kienu jammontaw kif ġej:

2021 – €114,861,402
2022 – €122,681,572
2023 – €139,151,769

Minn informazzjoni li tiġbor l-MFSA mingħand il-kumpaniji tal-insurance, l-MFSA tifhem li numru ta’ kumpaniji żiedu l-insurance premia li għandhom x’jaqsmu ma’ insurance tal-vetturi. 

Iż-żidiet ma jikkontribwixxux biss għal żieda proġettata f’inċidenti stradali imma wkoll biex jagħmlu tajjeb għal spejjeż oħra li jkollhom effett dirett fuq iż-żieda fl-ammont monetarju tal-claims bħal, pereżempju, l-inflazzjoni. 

Raġunijiet oħra jinkludu żieda fin-numru ta’ poloz tal-assigurazzjoni tal-vetturi li jirriflettu ż-żieda fin-numru ta’ vetturi ġodda fit-toroq Maltin. 


INĊIDENTI STRADALI – INSURANCE CLAIMS

15954. L-ONOR. ADRIAN DELIA staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid kemm kien it-total ta’ claims ma’ kumpaniji tal-insurance li kellhom x’jaqsmu ma’ inċidenti stradali fis-sena 2023?

ONOR. SILVIO SCHEMBRI: Ninforma l-Onor. Interpellant biex jirreferi l-mistoqsija tiegħu lill-Ministru kkonċernat.


INĊIDENTI STRADALI

15955. L-ONOR. ADRIAN DELIA staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid kif jikkompara t-total ta’ claims ma’ kumpaniji tal-insurance li kellhom x’jaqsmu ma’ inċidenti stradali li saru fis-sena 2023 mas-sentejn ta’ qabel?

ONOR. SILVIO SCHEMBRI: Nirreferi lill-Onor. Interpellant għat-tweġiba tal-mistoqsija parlamentari 15954.




INĊIDENTI STRADALI – PAID OUT CLAIMS

15956. L-ONOR. ADRIAN DELIA staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid kemm kien it-total ta’ paid out claims minn kumpaniji tal-insurance li kellhom x’jaqsmu ma’ inċidenti stradali fis-sena 2023?

ONOR. SILVIO SCHEMBRI: Nirreferi lill-Onor. Interpellant għat-tweġiba tal-mistoqsija parlamentari 15954.


INĊIDENTI STRADALI – PAID OUT CLAIMS

15957. L-ONOR. ADRIAN DELIA staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid kif jikkompara t-total ta’ paid out claims minn kumpaniji tal-insurance li kellhom x’jaqsmu ma’ inċidenti stradali fis-sena 2023 mas-sentejn ta’ qabel?

ONOR. SILVIO SCHEMBRI: Nirreferi lill-Onor. Interpellant għat-tweġiba tal-mistoqsija parlamentari 15954.


DIPARTIMENT TAX-XOGĦLIJIET PUBBLIĊI – SEZZJONI TAL-ELETTRIKU – ĦADDIEMA

15974. L-ONOR. JOE GIGLIO staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm hemm ħaddiema li jaħdmu fi ħdan is-Sezzjoni tal-Elettriku tad-Dipartiment tax-Xogħlijiet Pubbliċi u x’inhuma l-gradi li tali ħaddiema jokkupaw?

ONOR. CHRIS BONETT: Hemm 25 persuna jaħdmu fis-Sezzjoni tal-Elettriku fi ħdan id-Dipartiment tax-Xogħlijiet Pubbliċi.

Il-gradi li għandhom dawn il-ħaddiema huma:

· Principal Technical Officer
· Senior Technical Officer
· Technical Officer
· Assistant Technical Officer
· Senior Foreman
· Foreman
· Senior Tradesman
· Tradesman
· Supervisor
· Heavy Plant Driver
· Generation Officer (ERL)
· Electrical Technician (ERL)
· Electrical Fitter (RSSL)


DIPARTIMENT TAX-XOGĦLIJIET PUBBLIĊI – SEZZJONI TAL-PLUMBING – ĦADDIEMA

15975. L-ONOR. JOE GIGLIO staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm hemm ħaddiema li jaħdmu ġewwa s-Sezzjoni tal-Plumbing tad-Dipartiment tax-Xogħlijiet Pubbliċi u x’inhuma l-gradi rispettivi tagħhom?

ONOR. CHRIS BONETT: Hemm 12-il persuna jaħdmu fis-Sezzjoni tal-Plumbing fi ħdan id-Dipartiment tax-Xogħlijiet Pubbliċi.

Il-gradi li għandhom dawn il-ħaddiema huma:

· Senior Technical Officer
· Assistant Technical Officer
· Senior Tradesman
· Tradesman


DIPARTIMENT TAX-XOGĦLIJIET PUBBLIĊI – SEZZJONI TAL-MASTRUDAXXI – ĦADDIEMA

15976. L-ONOR. JOE GIGLIO staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm hemm ħaddiema jaħdmu ġewwa s-Sezzjoni tal-Mastrudaxxi fi ħdan id-Dipartiment tax-Xogħlijiet Pubbliċi u x’inhuma l-gradi rispettivi tagħhom?

ONOR. CHRIS BONETT: Hemm 28 persuna jaħdmu fis-Sezzjoni tal-Mastrudaxxi fi ħdan id-Dipartiment tax-Xogħlijiet Pubbliċi.

Il-gradi li għandhom dawn il-ħaddiema huma:

· Senior Technical Officer
· Foreman
· Assistant Technical Officer
· Senior Tradesman
· Tradesman


DIPARTIMENT TAX-XOGĦLIJIET PUBBLIĊI – SEZZJONI TAT-TRAFFIC LIGHTS U SEZZJONI TAL-BELISHA LIGHTS – ĦADDIEMA

15977. L-ONOR. JOE GIGLIO staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm hemm ħaddiema li jaħdmu ġewwa s-Sezzjoni tat-Traffic Lights u s-Sezzjoni tal-Belisha Lights fi ħdan id-Dipartiment tax-Xogħlijiet Pubbliċi u x’inhuma l-gradi rispettivi tagħhom?

ONOR. CHRIS BONETT: Hemm 24 persuna jaħdmu fis-Sezzjoni tat-Traffic Lights u s-Sezzjoni tal-Belisha Lights fi ħdan id-Dipartiment tax-Xogħlijiet Pubbliċi.

Il-gradi li għandhom dawn il-ħaddiema huma:

· Senior Technical Officer
· Technical Officer
· Senior Tradesman
· Store Officer (ERL)
· Generation Officer (ERL)
· Senior Operator – Turbo (ERL)
· Senior Aviation Crewperson (ERL)
· Senior Mechanical Technician (ERL)
· Senior Operator Boiler (ERL)
· Senior Operator (ERL)
· Plant Maintenance Officer (ERL)
· Senior Electrical Officer (ERL)
· Rigger (ERL)
· GIS District Support Officer (ERL)
· Multi-Skilled Tradeperson (ERL)
· Senior Welding Technician (ERL)
· Assistant Distribution Tradesman (ERL)
· Print Cont & Instrum Officer (ERL)


DIPARTIMENT TAX-XOGĦLIJIET PUBBLIĊI – SEZZJONI TAL-FUNTANI – ĦADDIEMA

15978. L-ONOR. JOE GIGLIO staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm hemm ħaddiema li huma assenjati biex jagħmlu xogħol mal-Funtani ġewwa d-Dipartiment tax-Xogħlijiet Pubbliċi?

ONOR. CHRIS BONETT: Hemm 11-il persuna assenjati fis-Sezzjoni tal-Funtani fi ħdan id-Dipartiment tax-Xogħlijiet Pubbliċi.

DIPARTIMENT TAX-XOGĦLIJIET PUBBLIĊI – SEZZJONI TAL-MANUTENZJONI – ĦADDIEMA

15979. L-ONOR. JOE GIGLIO staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm hemm ħaddiema li jaħdmu fi ħdan is-Sezzjoni tal-Manutenzjoni li taqa’ taħt id-Direttorat għall-Manifattura u Servizzi fi ħdan id-Dipartiment tax-Xogħlijiet Pubbliċi?

ONOR. CHRIS BONETT: Hemm 17-il persuna jaħdmu fis-Sezzjoni tal-Manutenzjoni li taqa’ taħt id-Direttorat tal-Manifattura u Servizzi fi ħdan id-Dipartiment tax-Xogħlijiet Pubbliċi.


MINISTERU GĦALL-AMBJENT, L-ENERĠIJA U R-RIĠENERAZZJONI TAL-PORT IL-KBIR – DEPUTATI TAL-GVERN

15995. L-ONOR. JULIE ZAHRA staqsiet lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid min kien/kienu d-Deputati tal-Gvern li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma jagħmlu parti minn xi kumitati, panels u bordijiet fejn il-Gvern għandu b’xi mod interess minoritarju jew maġġoritarju, fid-dekasteru li għalih hija responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/li qed jokkupaw, id-data tal-ingaġġ ta’ dawn il-persuni, id-data sakemm baqgħu ingaġġati dawn il-persuni, b’liema mod kienu impjegati (jekk hux b’sejħa pubblika, minn Ministru eċċ.) u kemm kien/hu l-pakkett finanzjarju/honoraria tagħhom?

Tista’ tqiegħed fuq il-Mejda tal-Kamra l-attendenza tax-xogħol tagħhom, ta’ kemm-il darba attendew fil-kumitat/bord/panels u kemm tħallsu jekk jitħallsu kull seduta u l-ammont li tħallsu annwali?

ONOR. MIRIAM DALLI: Tweġiba tingħata f’seduta oħra.


MINISTERU GĦALL-FINANZI U X-XOGĦOL – DEPUTATI TAL-GVERN

15996. L-ONOR. JULIE ZAHRA staqsiet lill-Ministru għall-Finanzi u x-Xogħol: Jista’ l-Ministru jgħid min kien/kienu d-Deputati tal-Gvern li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma jagħmlu parti minn xi kumitati, panels u bordijiet fejn il-Gvern għandu b’xi mod interess minoritarju jew maġġoritarju, fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/li qed jokkupaw, id-data tal-ingaġġ ta’ dawn il-persuni, id-data sakemm baqgħu ngaġġati dawn il-persuni, b’liema mod kienu impjegati (jekk hux b’sejħa pubblika, minn Ministru eċċ.) u kemm kien/hu l-pakkett finanzjarju/honoraria tagħhom?

Jista’ jqiegħed fuq il-Mejda tal-Kamra l-attendenza tax-xogħol tagħhom, ta’ kemm-il darba attendew fil-kumitat/bord/panels u kemm tħallsu jekk jitħallsu kull seduta u l-ammont li tħallsu annwali?

ONOR. CLYDE CARUANA: L-informazzjoni mitluba għadha qed tinġabar.


MINISTERU GĦALL-EDUKAZZJONI, L-ISPORT, IŻ-ŻGĦAŻAGĦ, IR-RIĊERKA U L-INNOVAZZJONI – DEPUTATI TAL-GVERN

15997. L-ONOR. JULIE ZAHRA staqsiet lill-Ministru għall-Edukazzjoni, l-Isport, iż-Żgħażagħ, ir-Riċerka u l-Innovazzjoni: Jista’ l-Ministru jgħid min kien/kienu d-Deputati tal-Gvern li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma jagħmlu parti minn xi kumitati, panels u bordijiet fejn il-Gvern għandu b’xi mod interess minoritarju jew maġġoritarju, fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/li qed jokkupaw, id-data tal-ingaġġ ta’ dawn il-persuni, id-data sakemm baqgħu ngaġġati dawn il-persuni, b’liema mod kienu impjegati (jekk hux b’sejħa pubblika, minn Ministru eċċ.) u kemm kien/hu l-pakkett finanzjarju/honoraria tagħhom?

Jista’ jqiegħed fuq il-Mejda tal-Kamra l-attendenza tax-xogħol tagħhom, ta’ kemm-il darba attendew fil-kumitat/bord/panels u kemm tħallsu jekk jitħallsu kull seduta u l-ammont li tħallsu annwali?

ONOR. CLIFTON GRIMA: It-tweġiba tingħata f’xi seduta oħra.


MINISTERU GĦALL-ARTIJIET U L-IMPLIMENTAZZJONI TAL-PROGRAMM ELETTORALI – DEPUTATI TAL-GVERN

15998. L-ONOR. JULIE ZAHRA staqsiet lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jgħid min kien/kienu d-Deputati tal-Gvern li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma jagħmlu parti minn xi kumitati, panels u bordijiet fejn il-Gvern għandu b’xi mod interess minoritarju jew maġġoritarju, fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/li qed jokkupaw, id-data tal-ingaġġ ta’ dawn il-persuni, id-data sakemm baqgħu ngaġġati dawn il-persuni, b’liema mod kienu impjegati (jekk hux b’sejħa pubblika, minn Ministru eċċ.) u kemm kien/hu l-pakkett finanzjarju/honoraria tagħhom?

Jista’ jqiegħed fuq il-Mejda tal-Kamra l-attendenza tax-xogħol tagħhom, ta’ kemm-il darba attendew fil-kumitat/bord/panels u kemm tħallsu jekk jitħallsu kull seduta u l-ammont li tħallsu annwali?

ONOR. STEFAN ZRINZO AZZOPARDI (Ministru għall-Artijiet u l-Implimentazzjoni tal-Programm Elettorali): Membri Parlamentari min-naħa tal-Gvern u tal-Oppożizzjoni jinħatru fuq il-Bord tal-Awtorità tal-Artijiet skont l-Att li jwaqqaf din l-Awtorità. Ma kien hemm ebda Deputati tal-Gvern f’pożizzjonijiet imsemmija fil-mistoqsija parlamentari fuq entitajiet oħra ta’ dan il-Ministeru.


MINISTERU GĦALL-ĠUSTIZZJA U R-RIFORMA TAS-SETTUR TAL-KOSTRUZZJONI – DEPUTATI TAL-GVERN

15999. L-ONOR. JULIE ZAHRA staqsiet lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jgħid min kien/kienu d-Deputati tal-Gvern li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma jagħmlu parti minn xi kumitati, panels u bordijiet fejn il-Gvern għandu b’xi mod interess minoritarju jew maġġoritarju, fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/li qed jokkupaw, id-data tal-ingaġġ ta’ dawn il-persuni, id-data sakemm baqgħu ngaġġati dawn il-persuni, b’liema mod kienu impjegati (jekk hux b’sejħa pubblika, minn Ministru eċċ.) u kemm kien/hu l-pakkett finanzjarju/honoraria tagħhom?

Jista’ jqiegħed fuq il-Mejda tal-Kamra l-attendenza tax-xogħol tagħhom, ta’ kemm-il darba attendew fil-kumitat/bord/panels u kemm tħallsu jekk jitħallsu per sitting u l-ammont li tħallsu annwali?

ONOR. JONATHAN ATTARD: It-tabella bl-informazzjoni mitluba hekk kif miġbura sat-13 ta’ Frar 2024 tqiegħdet fuq il-Mejda tal-Kamra waqt il-ħin tat-Tqegħid ta’ Karti.


MINISTERU GĦAS-SAĦĦA U L-ANZJANITÀ ATTIVA – DEPUTATI TAL-GVERN

16000. L-ONOR. JULIE ZAHRA staqsiet lill-Ministru għas-Saħħa u l-Anzjanità Attiva: Jista’ l-Ministru jgħid min kien/kienu d-Deputati tal-Gvern li minn April 2013 sal-ġurnata li fiha tiġi mwieġba din il-mistoqsija parlamentari, kienu/huma jagħmlu parti minn xi kumitati, panels u bordijiet fejn il-Gvern għandu b’xi mod interess minoritarju jew maġġoritarju, fid-dekasteru li għalih hu responsabbli u jekk hemm persuni identifikati, jiġi indikat fejn kienu/qegħdin iservu, il-kariga li kienu/li qed jokkupaw, id-data tal-ingaġġ ta’ dawn il-persuni, id-data sakemm baqgħu ngaġġati dawn il-persuni, b’liema mod kienu impjegati (jekk hux b’sejħa pubblika, minn Ministru eċċ.) u kemm kien/hu l-pakkett finanzjarju/honoraria tagħhom?

Jista’ jqiegħed fuq il-Mejda tal-Kamra l-attendenza tax-xogħol tagħhom, ta’ kemm-il darba attendew fil-kumitat/bord/panels u kemm tħallsu jekk jitħallsu per sitting u l-ammont li tħallsu annwali?

ONOR. JO ETIENNE ABELA: L-informazzjoni qed tinġabar.


KAŻIJIET TA’ KANĊER

16020. L-ONOR. BERNICE BONELLO staqsiet lill-Ministru għas-Saħħa u l-Anzjanità Attiva: B’referenza għat-tweġiba tal-mistoqsija parlamentari 10979, jista’ Ministru jgħid kemm kienu l-każijiet totali tal-kanċer mit-twelid sa 16-il sena u minn 16-il sena ’l fuq għal kull sena matul dawn l-aħħar 15-il sena? Jista’ jgħid ukoll:
i. kemm mietu kull sena; u
ii. kemm kienet in-nefqa totali għall-kura tal-kanċer kull sena?

ONOR. JO ETIENNE ABELA: L-informazzjoni qed tinġabar.


RAĦAL ĠDID – XOGĦLIJIET FIL-PJAZZA

16021. L-ONOR. BERNICE BONELLO staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid x’inhuma l-pjanijiet sabiex jissewwew il-ħsarat u x-xogħol li sar ħażin fil-Pjazza ta’ Raħal Ġdid? Jista’ jgħid ukoll meta ser jibda dan ix-xogħol?

ONOR. CHRIS BONETT: Ix-xogħol fuq it-triq tal-pjazza ta’ Raħal Ġdid mhux talli beda talli wasal biex jitlesta. Hekk kif assumejt ir-rwol il-ġdid tiegħi ftit tal-ġimgħat ilu, rajt illi jiġu intensifikati u konklużi d-diskussjonijiet illi kienu bdew bejn l-awtoritajiet ikkonċernati. Ovvjament se nieħdu l-opportunità biex inkomplu naħdmu biex intejbu d-dehra u se nkomplu ninvestu f’dan iċ-ċentru li huwa għal qalb ħafna nies.


RAĦAL ĠDID – XOGĦLIJIET FIL-PJAZZA – SPIŻA

16022. L-ONOR. BERNICE BONELLO staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm hi l-ispiża sabiex tissewwa l-ħsara li hemm fil-Pjazza ta’ Raħal Ġdid?

ONOR. CHRIS BONETT: Infrastructure Malta allokat baġit ta’ €750,000 għal din is-sena biex ikunu jistgħu jsiru interventi ta’ titjib u tisbiħ fil-pjazza ta’ Raħal Ġdid.


RAĦAL ĠDID – TISBIĦ TAL-PJAZZA

16023. L-ONOR. BERNICE BONELLO staqsiet lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm sewa l-proġett hekk imsejjaħ ta’ tisbiħ li kien sar fil-Pjazza ta’ Raħal Ġdid?

ONOR. CHRIS BONETT: Nitlob lill-Onor. Interpellant tagħmel din il-mistoqsija lill-Ministeru kkonċernat.


RAĦAL ĠDID – TISBIĦ TAL-PJAZZA – KUNTRATTURI

16024. L-ONOR. BERNICE BONELLO staqsiet lill-Ministru għat-Trasport, l-Infrastruttura u x-Xogħlijiet Pubbliċi: B’referenza għall-proġett hekk imsejjaħ ta’ tisbiħ tal-Pjazza ta’ Raħal Ġdid, jista’ l-Ministru jikkonferma jekk il-kuntratturi tħallsux kollha? Jista’ jgħid ukoll kemm inżammu flus għal xogħol ħażin li sar?

ONOR. CHRIS BONETT: Nitlob lill-Onor. Interpellant tagħmel din il-mistoqsija lill-Ministeru kkonċernat.


RAĦAL ĠDID – XOGĦLIJIET FIL-PJAZZA – LAQGĦAT

16025. L-ONOR. BERNICE BONELLO staqsiet lill-Ministru għall-Wirt Nazzjonali, l-Arti u l-Gvern Lokali: Jista’ l-Ministru jgħid kemm-il laqgħa kellu l-Kunsill Lokali ta’ Raħal Ġdid mal-Gvern jew entitajiet oħrajn dwar il-problemi kkawżati minn xogħlijiet ħżiena li saru fil-Pjazza ta’ Raħal Ġdid matul is-sena 2023? Jista’ jgħid ukoll:
i. meta saru dawn il-laqgħat (dati); u
ii. ma’ min kienu dawn il-laqgħat?

ONOR. OWEN BONNICI: Saru diversi laqgħat mill-Kunsill Lokali ta’ Raħal Ġdid, fosthom ma’ uffiċjali minn Infrastructure Malta u Transport Malta.





PERSUNI LI JKOLLHOM KUNDIZZJONIJIET TA’ SAĦĦA RARI – GĦAJNUNA FINANZJARJA

16058. L-ONOR. GRAZIELLA GALEA staqsiet lill-Ministru għas-Saħħa u l-Anzjanità Attiva: Jista’ l-Ministru jgħid jekk il-Ministeru għas-Saħħa jistax jagħti għajnuna iktar qawwija lill-familjari ta’ persuni li jkollhom kundizzjonijiet diffiċli u rari ta’ saħħa li jkollhom bżonn somom kbar ta’ flus biex jingħataw il-kura li jkollhom bżonn, partikolarment għal tfal bil-kundizzjoni ta’ Muscular Dystrophy?

ONOR. JO ETIENNE ABELA: It-tfal jingħataw servizzi pedjatriċi skont il-bżonn u nidejna l-proċess biex il-kundizzjoni ta’ Muscular Dystrophy tiġi inkluża f’Schedule V biex ikunu eliġibbli għall-mediċini li huma approvati fuq il-formolarju.


BEJGĦ TA’ PRODOTTI HHC

16082. L-ONOR. ALBERT BUTTIGIEG staqsa lill-Ministru għas-Saħħa u l-Anzjanità Attiva: Jista’ l-Ministru jgħid x’passi ser jittieħdu fil-konfront tal-bejgħ ta’ prodotti HHC?

ONOR. JO ETIENNE ABELA: Twaqqaf ‘working group’ li jinkludi esperti tas-saħħa, pulizija, membri mill-Awtorità dwar l-Użu Responsabbli tal-Kannabis (ARUC), id-Dwana u esperti oħra biex jinvestigaw is-sitwazzjoni attwali u joħorġu proposti bil-għan ewlieni li jipproteġu s-saħħa tal-poplu.


TALBIET GĦAL TPARTIT TA’ AKKOMODAZZJONI

16083. L-ONOR. ALBERT BUTTIGIEG staqsa lill-Ministru għall-Akkomodazzjoni Soċjali u Affordabbli: Jista’ l-Ministru jgħid kemm kien hemm talbiet għal tpartit mis-sena 2013 sal-ġurnata li fiha tiġi mwieġba din il-mistoqsija parlamentari, maqsuma sena b’sena, u minn liema lokalità kienu qed isiru dawn it-talbiet għal tpartit u għal fejn? Jista’ jgħid ukoll kemm talbiet għal tpartit kienu milqugħa sal-ġurnata li fiha tiġi mwieġba din il-mistoqsija parlamentari, maqsuma sena b’sena?

ONOR. RODERICK GALDES: Mill-1 ta’ Jannar 2013 sat-12 ta’ Frar 2024 l-Awtorità tad-Djar laqgħet 759 applikazzjoni għal tpartit. L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.


GĦAWDEX - IĊ-ĊITTADELLA – XOGĦLIJIET

16084. L-ONOR. ALBERT BUTTIGIEG staqsa lill-Ministru għal Għawdex u l-Ippjanar: B’referenza għax-xogħol li qed isir fil-foss madwar iċ-Ċittadella, fir-Rabat, Għawdex, u peress li l-aħħar parti ta’ dan il-foss tinsab magħluqa, jista’ l-Ministru jgħid x’xogħlijiet qed isiru u meta huwa maħsub li jispiċċaw?

ONOR. CLINT CAMILLERI: Fuq rakkommandazzjoni tas-Sovrintendenza tal-Patrimonju Kulturali, il-materjal li tneħħa meta waqgħet parti mill-ħajt li hemm fid-daħla għall-foss wara maltempata straordinarja li laqtet lil pajjiżna kmieni fl-2023, u materjal ieħor li tneħħa wara l-bini ta’ pedamenti ġodda, ġie depożitat fl-aħħar parti interna tal-foss sabiex ikun jista’ jiġi investigat mill-arkeologi li qed jimmonitorjaw ix-xogħlijiet f’dan is-sit storiku. Din il-parti tal-foss tinsab imdawra u riservata minħabba s-sigurtà sakemm jiġu konklużi l-istudji. Hu mistenni li l-investigazzjonijiet arkeoloġiċi tal-materjal jiġu fi tmiemhom din is-sena kurrenti.


SAN ĠILJAN U L-GŻIRA – MANUTENZJONI TAL-PROMENADE

16085. L-ONOR. ALBERT BUTTIGIEG staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk hemmx xi pjan biex issir manutenzjoni tal-promenade minn San Ġiljan sal-Gżira sabiex isiru xogħlijiet ta’ tibdil ta’ railings, bollards u lamp posts, fost bżonnijiet oħra, qabel ma jibda l-istaġun tas-sajf?

ONOR. CHRIS BONETT: Id-Dipartiment tax-Xogħlijiet Pubbliċi ser ikun qed jassisti lill-Aġenzija għar-Riġenerazzjoni taż-Żoni Turistiċi biex jinbidlu 72 lampa matul il-promenade ta’ San Ġiljan ma’ lampi LED iżjed effiċjenti.





PACEVILLE TOWN MANAGEMENT COMMITTEE

16086. L-ONOR. ALBERT BUTTIGIEG staqsa lill-Ministru għat-Turiżmu u l-Indafa Pubblika: B’referenza għat-twaqqif mill-ġdid tal-Paceville Town Management Commitee, jista’ l-Ministru jagħti l-ismijiet tal-persuni fuq dan il-bord? Jista’ jqiegħed fuq il-Mejda tal-Kamra kopja tat-terms of references tal-istess Bord? Jista’ jgħid kemm hu l-baġit biex jintlaħqu l-għanijiet ta’ dan il-Bord? Jista’ jgħid ukoll kemm ser ikunu qed jitħallsu f’salarji, allowances u/jew perkaċċi oħra ċ-chairman u l-membri l-oħra ta’ dan il-Bord? 

ONOR. CLAYTON BARTOLO (Ministru għat-Turiżmu u l-Indafa Pubblika): Il-Kumitat huwa magħmul minn rappreżentanti:
· TZRA, 
· Ministeru għat-Turiżmu u l-Indafa Pubblika
· Kunsill Lokali ta’ San Ġiljan 
· Awtorità Maltija għat-Turiżmu 
· Diviżjoni tat-Tindif u Manutenzjoni 
· Transport Malta 
· MHRA 
· Kamra tal-SMEs 
· Malta Police Force 
· Assoċjazzjoni tal-Catering Establishments. 

Fir-rigward ta’ baġit, nirreferi lill-Onor. Interpellant għall-Estimi tal-Baġit li tpoġġew fuq il-Mejda tal-Kamra. Il-membri kollha tal-Kumitat huma ex officio ħlief għas-Segretarja tal-Kumitat li għandha €2,425 fis-sena. It-termini ta’ referenza tal-istess Kumitat tqiegħdu fuq il-Mejda tal-Kamra waqt il-ħin tat-Tqegħid ta’ Karti.


PACEVILLE TOWN MANAGEMENT COMMITTEE

16087. L-ONOR. ALBERT BUTTIGIEG staqsa lill-Ministru għall-Wirt Nazzjonali, l-Arti u l-Gvern Lokali: B’referenza għat-twaqqif tal-Paceville Town Management Committee, jista’ l-Ministru jikkonferma li l-awtorità legali f’Paceville taqa’ taħt l-awtorità tal-Kunsill Lokali ta’ San Ġiljan? Jista’ jikkonferma wkoll li kull deċiżjoni meħuda minn dan il-Kumitat trid tkun endorsed mill-Kunsill bħala l-awtorità legali tal-lokalità fid-dawl li għadu fis-seħħ l-MoU li kien sar meta twaqqaf għall-ewwel darba dan il-PTM madwar tmien snin ilu bejn il-Kunsill u l-PTM/Assoċjazzjoni tal-Kunsilli Lokali?

ONOR. OWEN BONNICI: Ninsab infurmat mill-Kunsill Lokali ta’ San Ġiljan illi l-awtorità legali f’Paceville taqa’ taħt l-awtorità tal-istess Kunsill. 

Kull deċiżjoni meħuda minn dan il-Kumitat trid tkun endorsed minnu bħala l-awtorità legali tal-lokalità fid-dawl li għadu fis-seħħ l-MoU li kien sar meta twaqqaf għall-ewwel darba dan il-PTM. Il-Kunsill Lokali rispettiv għandu wkoll rappreżentant fil-Kumitat imsemmi.


REĠISTRU SPEĊJALI TA’ PERSUNI MISJUBA ĦATJA – SENTENZI SOSPIŻI

16088. L-ONOR. JEROME CARUANA CILIA staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jagħti d-data ta’ meta kien l-aħħar aġġornat ir-reġistru speċjali ta’ persuni misjuba ħatja li jkunu ngħataw sentenza sospiża skont l-artikolu 28A(8) tal-Kodiċi Kriminali ta’ Malta?

ONOR. JONATHAN ATTARD: I-reġistru speċjali skont l-artikolu 28A(8) tal-Kap. 9 tal-Liġijiet ta’ Malta jiġi aġġornat kull xahar, bl-aħħar aġġornament iġib id-data tal-31 ta’ Jannar 2024. 


PERSUNI MISJUBA ĦATJA FL-2023 – SENTENZI SOSPIŻI

16089. L-ONOR. JEROME CARUANA CILIA staqsa lill-Ministru għall-Ġustizzja u r-Riforma tas-Settur tal-Kostruzzjoni: Jista’ l-Ministru jagħti n-numru ta’ persuni li nstabu ħatja u ġew mogħtija sentenza sospiża matul is-sena 2023?

ONOR. JONATHAN ATTARD: Matul is-sena 2023 in-numru ta’ persuni li nstabu ħatja u ġew mogħtija sentenza sospiża kien ta’ 307 mill-Qrati ta’ Malta u 15 mill-Qrati ta’ Għawdex.


PENSJONI TAL-IRTIRAR U PENSJONI TAŻ-ŻEWĠ TERZI

16126. L-ONOR. CHRIS AGIUS staqsa lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid x’inhi d-differenza bejn il-pensjoni tal-irtirar u l-pensjoni taż-żewġ terzi u jista’ jgħid min jibbenefika minn liema pensjoni?

ONOR. MICHAEL FALZON: It-terminu Pensjoni tal-Irtirar jintuża meta l-pensjonant ikun qed jirċievi wkoll Pensjoni tas-Servizz. Ir-rata applikabbli tal-Pensjoni tal-Irtirar hi waħda bażika skont kemm ikun ħallas kontribuzzjonijiet tas-Sigurtà Soċjali kif ukoll jekk il-parti l-oħra fiż-żwieġ tkunx qed tirċievi pensjoni fuq il-kontribuzzjonijiet li tkun ħallset.

Din ir-rata bażika, li wkoll togħla kull sena bħalma jogħlew il-pensjonijiet kollha, titħallas sakemm il-pensjonant, bejn iż-żewġ pensjonijiet, jaqbeż iż-żewġ terzi tad-dħul pensjonabbli tiegħu. Jekk jieħu anqas miż-żewġ terzi msemmija, jieħu d-differenza addizzjonali fil-Pensjoni tal-Irtirar Miżjuda.

It-terminu Pensjoni taż-Żewġ Terzi jintuża għal dawk il-pensjonanti li jkollhom pensjoni waħda ibbażata fuq il-prinċipju taż-żewġ terzi tad-dħul pensjonabbli tagħhom.


CHILD BIRTH BONUS U ADOPTION BONUS

16127. L-ONOR. CHRIS AGIUS staqsa lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid meta daħlu fis-seħħ iċ-Child Birth Bonus u l-Adoption Bonus? Jista’ jgħid ukoll kemm kienu dawk li bbenefikaw mill-bidu tiegħu sal-ġurnata li fiha tiġi mwieġba din il-mistoqsija parlamentari, sena b’sena?

ONOR. MICHAEL FALZON: Iċ-Child Birth Bonus u l-Adoption Bonus daħlu fis-seħħ f’Jannar 2020.

In-numru ta’ persuni li bbenefikaw minn dawn il-bonuses matul is-snin kien kif muri fit-tabella t’hawn taħt:

	Sena
	Child Birth Bonus
	Adoption Bonus

	2020
	3,000
	0

	2021
	3,240
	13

	2022
	3,208
	19

	2023
	3,073
	33

	2024
	428
	5



IN-WORK BENEFIT

16128. L-ONOR. CHRIS AGIUS staqsa lill-Ministru għall-Politika Soċjali u d-Drittijiet tat-Tfal: Jista’ l-Ministru jgħid kemm persuni qed jibbenefikaw mill-In-Work Benefit? Jista’ jgħid ukoll meta daħal fis-seħħ u kemm persuni bbenefikaw minnu mill-bidu tiegħu sal-ġurnata li fiha tiġi mwieġba din il-mistoqsija parlamentari, maqsuma sena b’sena?

ONOR. MICHAEL FALZON: L-informazzjoni mitluba qiegħda tiġi mfissra fit-tabella t’hawn taħt. Tajjeb illi nispjega illi ż-żieda li seħħet bejn is-sena 2021 u s-sena 2022 (u allura tkompli sseħħ fis-snin ta’ wara) hija riżultat ta’ twessigħ fl-income brackets kif ukoll riżultat ta’ tħaddim ta’ sistema diġitali mibnija bejn dipartimenti differenti, fejn persuni li jkunu eliġibbli m’għandhomx għalfejn japplikaw.

	Benefiċċju waqt l-Impieg (In-Work Benefit)

	Sena
	Benefiċjarji

	2015
	1,359

	2016
	2,294

	2017
	2,873

	2018
	4,514

	2019
	5,136

	2020
	5,337

	2021
	7,246

	2022
	24,611

	2023
	24,938




IT-TIENI DISTRETT ELETTORALI – DELITTI RRAPPORTATI

16129. L-ONOR. CHRIS AGIUS staqsa lill-Ministru għall-Intern, is-Sigurtà, ir-Riformi u l-Ugwaljanza: Jista’ l-Ministru jgħid kemm ġew irrapportati delitti matul is-snin 2022 u 2023 fil-lokalitajiet tat-Tieni Distrett, maqsuma sena b’sena u maqsuma skont id-delitt?

ONOR. BYRON CAMILLERI: In-numru ta’ delitti li ġew irrapportati fis-snin 2022 fil-lokalitajiet tat-Tieni Distrett, maqsuma sena b’sena skont id-delitt, kien kif jidher fit-tabella hawn taħt. 

Il-figuri tax-Xgħajra huma inklużi ma’ dawk ta’ Ħaż-Żabbar peress li din hi parti mill-istess lokalità, fid-data miżmuma mill-Pulizija. 

Dwar il-Fgura, il-figuri jkopru l-lokalità kollha. 

Bħal kull sena, il-crime report għas-sena 2023 ikun ippubblikat fiż-żmien li ġej.

Delitti rrapportati - Tieni Distrett

	Lokalità
	Kategorija tar-reat
	2022

	Birgu
	Ħruq
	0

	
	Attentat ta’ offiżi
	2

	
	Offiżi fuq il-persuna
	9

	
	Użu ħażin tal-computer
	4

	
	Ħsarat
	12

	
	Vjolenza domestika
	11

	
	Falsifikazzjoni
	0

	
	Frodi
	4

	
	Offiżi ta’ immigrazzjoni
	0

	
	Eżerċizzju arbitrarju ta’ pretensjonijiet
	1

	
	Serq
	23

	
	Theddid u vjolenza privata
	1

	
	Vjolenza kontra uffiċjal pubbliku
	3

	Birgu Total
	
	70

	Bormla
	Ħruq
	1

	
	Attentat ta’ offiżi
	9

	
	Offiżi fuq il-persuna
	12

	
	Ksur ta’ kundizzjonijiet tal-pleġġ
	1

	
	Użu ħażin tal-computer
	8

	
	Reati kontra l-ordni pubblika
	1

	
	Ħsarat
	43

	
	Vjolenza domestika
	42

	
	Drogi
	4

	
	Frodi
	14

	
	Ġurament falz
	0

	
	Pornografija
	0

	
	Eżerċizzju arbitrarju ta’ pretensjonijiet
	8

	
	Offiżi sesswali
	3

	
	Serq
	80

	
	Theddid u vjolenza privata
	5

	
	Aċċess mhux awtorizzat
	1

	
	Vjolenza kontra uffiċjal pubbliku
	2

	Bormla Total
	
	234

	Fgura
	Attentat ta’ reati
	9

	
	Offiżi fuq il-persuna
	9

	
	Użu ħażin tal-computer
	14

	
	Reati kontra l-paċi pubblika
	1

	
	Ħsarat
	65

	
	Vjolenza domestika
	58

	
	Drogi
	2

	
	Falsifikazzjoni
	4

	
	Frodi
	25

	
	Pornografija
	1

	
	Eżerċizzju arbitrarju ta’ pretensjonijiet
	7

	
	Offiżi sesswali
	1

	
	Serq
	70

	
	Theddid u vjolenza privata
	8

	
	Vjolenza kontra uffiċjal pubbliku
	2

	Fgura Total
	
	276

	L-Isla
	Ħruq
	1

	
	Attentat ta’ offiżi
	0

	
	Offiżi fuq il-persuna
	4

	
	Użu ħażin tal-computer
	2

	
	Reati kontra l-paċi pubblika
	0

	
	Ħsarat
	19

	
	Vjolenza domestika
	18

	
	Drogi
	0

	
	Falsifikazzjoni
	1

	
	Frodi
	4

	
	Eżerċizzju arbitrarju ta’ pretensjonijiet
	2

	
	Serq
	23

	
	Theddid u vjolenza privata
	1

	
	Vjolenza kontra uffiċċjal pubbliku
	1

	L-Isla Total
	
	76

	Kalkara
	Attentat ta’ offiżi
	2

	
	Offiżi fuq il-persuna
	4

	
	Użu ħażin tal-computer
	0

	
	Ħsarat
	14

	
	Vjolenza domestika
	11

	
	Drogi
	0

	
	Frodi
	9

	
	Eżerċizzju arbitrarju ta’ pretensjonijiet
	0

	
	Offiżi sesswali
	1

	
	Serq
	25

	
	Theddid u vjolenza privata
	1

	Kalkara Total
	
	67

	Żabbar
	Abbandun ta’ tfal
	1

	
	Ħruq
	2

	
	Attentat ta’ offiżi
	9

	
	Offiżi fuq il-persuna
	13

	
	Użu ħażin tal-computer
	11

	
	Reati kontra l-paċi pubblika
	0

	
	Reati kontra l-amministrazzjoni tal-ġustizzja
	0

	
	Ħsarat
	108

	
	Vjolenza domestika
	61

	
	Drogi
	3

	
	Falsifikazzjoni
	0

	
	Frodi
	58

	
	Vjolenza abbażi tal-ġeneru
	1

	
	Pornografija
	2

	
	Eżerċizzju arbitrarju ta’ pretensjonijiet
	11

	
	Offiżi sesswali
	5

	
	Serq
	79

	
	Theddid u vjolenza privata
	8

	
	Vjolenza kontra uffiċjal pubbliku
	5

	Żabbar Total
	
	377

	Total kollu
	
	1,100




TESTIJIET TAL-VRT – GARAXXIJIET LIĊENZJATI

16130. L-ONOR. CHRIS AGIUS staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid kemm hawn garaxxijiet liċenzjati f’Malta u f’Għawdex biex jagħmlu t-testijiet tal-VRT?

ONOR. CHRIS BONETT: F’Malta hemm 37 garaxx liċenzjat biex jagħmlu t-testijiet tal-VRT, filwaqt li ġewwa Għawdex hemm 6.


KATARRETTI – OPERAZZJONIJIET

16131. L-ONOR. CHRIS AGIUS staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm saru operazzjonijiet tal-katarretti matul is-sena 2023?

ONOR. JO ETIENNE ABELA: In-numru ta’ operazzjonijiet tal-katarretti li saru bejn l-1 ta’ Jannar u t-30 ta’ Novembru 2023 kien ta’ 3,695.


KORDIN GRAIN TERMINAL – MEMBRI TAL-BORD TAD-DIRETTURI

16173. L-ONOR. JEROME CARUANA CILIA staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid min huma l-membri tal-Bord tad-Diretturi tal-Kordin Grain Terminal, x’inhi l-kariga tagħhom u kemm ilhom membri ta’ dan il-Bord?

[bookmark: _Hlk147762502]ONOR. SILVIO SCHEMBRI: L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.


MCA – MEMBRI TAL-BORD TAD-DIRETTURI

16174. L-ONOR. JEROME CARUANA CILIA staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid min huma l-membri tal-Bord tad-Diretturi tal-Awtorità Maltija tal-Komunikazzjoni (MCA), x’inhi l-kariga tagħhom u kemm ilhom membri ta’ dan il-Bord?

ONOR. SILVIO SCHEMBRI: L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.


MALTA GOVERNMENT INVESTMENTS – MEMBRI TAL-BORD TAD-DIRETTURI

16175. L-ONOR. JEROME CARUANA CILIA staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid min huma l-membri tal-Bord tad-Diretturi tal-Malta Government Investments, x’inhi l-kariga tagħhom u kemm ilhom membri ta’ dan il-Bord?

ONOR. SILVIO SCHEMBRI: L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.


MGA – MEMBRI TAL-BORD TAD-DIRETTURI

16176. L-ONOR. JEROME CARUANA CILIA staqsa lill-Ministru għall-Ekonomija, l-Intrapriża u Proġetti Strateġiċi: Jista’ l-Ministru jgħid min huma l-membri tal-Bord tad-Diretturi tal-Awtorità Maltija għal-Logħob (MGA), x’inhi l-kariga tagħhom u kemm ilhom membri ta’ dan il-Bord?

ONOR. SILVIO SCHEMBRI: L-informazzjoni mitluba tqiegħdet fuq il-Mejda tal-Kamra waqt il-ħin tat-Tqegħid ta’ Karti.



L-IMTARFA – BINJA QLEJGĦA – XOGĦLIJIET

16276. L-ONOR. REBEKAH BORG staqsiet lill-Ministru għall-Akkomodazzjoni Soċjali u Affordabbli: B’referenza għat-tweġiba tal-mistoqsija parlamentari 13858, jista’ l-Ministru jgħid meta ġie ffirmat il-ftehim bejn l-Awtorità tad-Djar u Infrastructure Malta sabiex jingħata bidu għat-tiswijiet neċessarji? Jista’ jagħti rendikont dettaljat li jinkludi d-dati tax-xogħlijiet li saru minn dak iż-żmien ’l hawn filwaqt li jagħti lista tax-xogħlijiet li fadal isiru f’dan il-kumpless ta’ garaxxijiet ta’ Binja Qlejgħa fl-Imtarfa li bħalissa jinsab fi stat perikoluż ħafna għar-residenti?

ONOR. RODERICK GALDES: Il-ftehim ta’ koordinament bejn l-Awtorità tad-Djar u Infrastructure Malta għandu jiġi ffirmat sal-aħħar ta’ Frar 2024. Mal-ftehim iffirmat ser joħroġ il-programm tax-xogħlijiet u minn hemm, b’kordinazzjoni sħiħa bejn l-entitajiet kollha kkonċernati, ikun jista’ jibda x-xogħol meħtieġ.


SKEMA DWAR IT-TIĠDID TA’ KONĊESSJONI ENFITEWTIKA

16287. L-ONOR. REBEKAH BORG staqsiet lill-Ministru għall-Artijiet u l-Implimentazzjoni tal-Programm Elettorali: B’referenza għat-tweġiba tal-mistoqsija parlamentari 14525 dwar proprjetà mogħtija b’enfitewsi, jista’ l-Ministru jgħid jekk saritx applikazzjoni għall-iskema li nieda l-Gvern u li permezz tagħha konċessjoni enfitewtika skaduta, li fil-każ tal-proprjetà inkwistjoni skadiet fl-2017, tista’ tiġi estiża għal ħamsin sena oħra?

ONOR. STEFAN ZRINZO AZZOPARDI: It-tagħrif mitlub qed jinġabar.


ELECTRIC CAR CHARGING POINTS MINGĦAJR ĦLAS

16309. L-ONOR. MARK ANTHONY SAMMUT staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk illum hawnx electric car charging points li wieħed jista’ juża biex jiċċarġja l-karozza elettrika tiegħu mingħajr ħlas u, jekk iva, fejn jinsabu?

ONOR. MIRIAM DALLI: L-electric car charging points f’Malta u Għawdex illum huma kollha bi ħlas.


ELECTRIC CAR CHARGING POINTS MINGĦAJR ĦLAS SAL-2022

16310. L-ONOR. MARK ANTHONY SAMMUT staqsa lill-Ministru għall-Ambjent, l-Enerġija u r-Riġenerazzjoni tal-Port il-Kbir: Tista’ l-Ministru tgħid jekk sal-2022 kienx hawn electric car charging points li wieħed kien jista’ juża biex jiċċarġja l-karozza elettrika tiegħu mingħajr ħlas, u jekk iva fejn kienu jinsabu?

ONOR. MIRIAM DALLI: Nirreferi lill-Onor. Interpellant għat-tweġiba tal-mistoqsija parlamentari 4785.


SWIEQI U SAN ĠILJAN – JUNCTION ĠDIDA

16311. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jqiegħed fuq il-Mejda tal-Kamra l-pjanti tal-junction il-ġdida mħabbra bejn is-Swieqi u San Ġiljan? Jista’ wkoll juri r-rotta li minnha jistgħu jgħaddu r-roti li jkunu jridu jgħaddu minn din il-junction?

ONOR. CHRIS BONETT: Il-pjanti proposti li se jiġu mressqa quddiem l-Awtorità tal-Ippjanar fil-ġranet li ġejjin tqiegħdu fuq il-Mejda tal-Kamra waqt il-ħin tat-Tqegħid ta’ Karti. Fost oħrajn, f’dawn il-pjanti qed tiġi indikata r-rotta ta’ mobbiltà attiva b’bankini ġodda u crossings li se jkunu disponibbli għal min irid jaqsam min-naħa tas-Swieqi għal San Ġiljan u viċi versa.


AWTORITÀ TAL-ARTIJIET – HOSPITALITY AND ENTERTAINMENT

16316. L-ONOR. REBEKAH BORG staqsiet lill-Ministru għall-Artijiet u l-Implimentazzjoni tal-Programm Elettorali: B’referenza għar-rapport finanzjarju għas-sena 2022 tal-Awtorità tal-Artijiet, jista’ l-Ministru jqiegħed fuq il-Mejda tal-Kamra lista tal-ħlasijiet (inklużi l-iskop u isem il-benefiċjarji/kumpaniji) li tħallsu b’konnessjoni man-nefqa fuq il-‘Hospitality and Entertainment’ imsemmija fl-istess rapport?
ONOR. STEFAN ZRINZO AZZOPARDI: It-tweġiba tingħata f’seduta oħra.


AWTORITÀ TAL-ARTIJIET – SPEZZJONIJIET RELATATI MA’ MWEJJED U SIĠĠIJIET

16317. L-ONOR. REBEKAH BORG staqsiet lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jgħid kemm saru spezzjonijiet mill-Awtorità tal-Artijiet relatati ma’ mwejjed u siġġijiet mill-1 ta’ Jannar tal-2023 sal-ġurnata li fiha tiġi mwieġba din il-mistoqsija parlamentari, indikati xahar b’xahar u skont il-lokalità?

ONOR. STEFAN ZRINZO AZZOPARDI: It-tagħrif mitlub qed jinġabar.


AWTORITÀ TAL-ARTIJIET – RAPPORTI DWAR IMWEJJED U SIĠĠIJIET

16318. L-ONOR. REBEKAH BORG staqsiet lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jgħid kemm-il rapport sar mill-pubbliku jew minn entitajiet pubbliċi oħrajn lill-Awtorità tal-Artijiet fuq imwejjed u siġġijiet fl-2023?

ONOR. STEFAN ZRINZO AZZOPARDI: It-tagħrif mitlub qed jinġabar.


DIPARTIMENT TAL-EMERĠENZA – ĦIN TA’ STENNIJA 

16319. L-ONOR. REBEKAH BORG staqsiet lill-Ministru għas-Saħħa u l-Anzjanità Attiva: Jista’ l-Ministru jagħti figura ta’ kemm kienet l-istennija medja ta’ pazjent fl-Emerġenza minn meta jirreġistra sal-punt li tittieħed deċiżjoni medika ta’ jekk jingħatax sodda f’ward jew jintbagħatx lura d-dar wara li jingħata kura jew dijanjosi mit-tobba fl-Emerġenza għal kull xahar minn Jannar 2022 sal-ġurnata li fiha tiġi mwieġba din il-mistoqsija parlamentari u kull sena matul l-għaxar preċedenti?

ONOR. JO ETIENNE ABELA: Nitlob lill-Onor. Interpellant sabiex tirreferi għat-tweġiba tal-mistoqsija parlamentari 7856.


VETTURI BIL-Y-PLATES – PUBLIC SERVICE GARAGE

16323. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk operatur ta’ vetturi bil-Y-plates, li jopera minn karozza waħda sa erbgħa, għandux bżonn Public Service Garage (PSG) jew le?

ONOR. CHRIS BONETT: Operatur ta’ vetturi żgħar għall-ġarr ta’ passiġġieri għandu bżonn jissodisfa l-kriterji elenkati fir-Regolamenti 5(d) tal-Leġiżlazzjoni Sussidjarja 499.68 sabiex ikun jista’ jopera minn vettura waħda sa erbgħa.


VETTURI BIL-Y-PLATES – REKWIŻITI U PERMESSI BIEX JOPERA MINN GARAGE PRIVAT

16324. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid x’inhuma r-rekwiżiti u l-permessi li għandu bżonn biex operatur ta’ vetturi bil-Y-plates li jopera minn karozza waħda sa erbgħa, jopera mill-garage privat tiegħu, dejjem meta dan il-garage ikun jista’ jakkomoda l-karozzi kollha li qed jopera bihom?

ONOR. CHRIS BONETT: Operatur ta’ vetturi żgħar għall-ġarr ta’ passiġġieri għandu bżonn jissodisfa l-kriterji elenkati fir-Regolamenti 5(d) tal-Leġiżlazzjoni Sussidjarja 499.68 sabiex ikun jista’ jopera minn vettura waħda sa erbgħa. L-istess Leġiżlazzjoni Sussidjarja tipprovdi li l-faċilità fejn dawn it-tip ta’ vetturi jistgħu jiġu ggaraxxjati għandu jkun post li mhux fit-triq u li fih l-ipparkjar jew l-iggaraxxjar ta’ vetturi bil-mutur huwa permissibbli.


AIR MALTA – SOMOM MOGĦTIJA LILL-BDOTI

16334. L-ONOR. IVAN CASTILLO staqsa lill-Ministru għall-Finanzi u x-Xogħol: Jista’ l-Ministru jgħid fuq liema merti se jingħataw is-somom lill-bdoti u jekk dawn hux se jingħataw lill-bdoti kollha preżenti tal-Air Malta, kemm dawk li għandhom kuntratti definiti kif ukoll kuntratti indefiniti?

ONOR. CLYDE CARUANA: Is-somom jirriflettu l-likwidazzjoni tal-ERS li hemm fil-ftehim kollettiv u li ġiet maqbula fl-2018.


AIR MALTA – KUNTRATTI

16335. L-ONOR. IVAN CASTILLO staqsa lill-Ministru għall-Finanzi u x-Xogħol: Jista’ l-Ministru jagħti resumè ta’ kemm-il kuntratt ġie ffirmat, kemm baqa’ biex jiġu ffirmati, kif ukoll rendikont ta’ kemm ser jiswa’ dan il-proċess kollu?

ONOR. CLYDE CARUANA: Nirreferi lill-Onor. Interpellant għat-tweġiba tal-mistoqsija parlamentari 16332.


NUQQAS TA’ MEDIĊINA U TRATTAMENT GĦALL-ISCABIES

16338. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid għaliex hawn nuqqas ta’ mediċina u trattament għall-iscabies?

ONOR. JO ETIENNE ABELA: M’hemm l-ebda nuqqas ta’ mediċina u trattament għall-iscabies.


SPTAR ĠENERALI TA’ GĦAWDEX – SERVIZZI LI SER IKUNU QED JITWAQQFU

16339. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid x’servizzi ser ikunu qegħdin jitwaqqfu mill-Isptar Ġenerali ta’ Għawdex u jekk dawn hux ser jiġu rilokati fiċ-Ċentru tas-Saħħa fir-Rabat?

ONOR. JO ETIENNE ABELA: Fejn hu klinikament possibbli, is-servizzi joħorġu mill-ambjent ta’ sptar u jersqu aktar viċin ta’ fejn joqgħod jew jaħdem il-pazjent. L-għan aħħari hu li titnaqqas il-pressjoni fuq l-isptar sabiex il-professjonisti fl-isptar ikunu jistgħu jiffokaw aktar fuq mard speċjalizzat u l-kura tiegħu. Għaldaqstant, filwaqt li s-servizzi msemmija hawn taħt ser jibqgħu jingħataw mill-isptar lil pazjenti li jkollhom bżonn ta’ kura aktar speċjalizzata, sar ftehim bejn il-Primary HealthCare u l-Isptar Ġenerali ta’ Għawdex biex dawn ikunu jistgħu jingħataw ukoll miċ-Ċentru tas-Saħħa l-ġdid ta’ Victoria u mill-Kliniċi tal-Komunità ta’ Għawdex. Dawn jinkludu:

· Is-servizz tad-Dijabete
· Is-servizz tal-ACC-POC (għal pazjenti li jieħdu l-warfarina)
· Is-servizz tal-Podjatrija.


IL-FURJANA – ĊENTRU TAS-SAĦĦA

16340. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid għaliex parti miċ-Ċentru tas-Saħħa tal-Furjana ngħalqet u s-servizzi twaqqfu?

ONOR. JO ETIENNE ABELA: Ma ġie mwaqqaf jew sospiż l-ebda servizz. Is-Servizzi kollha ġew temporanjament rilokati fil-postijiet kif indikat fit-tabella hawn taħt, bi tħejjija għall-immodernizzar ta’ din il-parti tal-binja, bħala parti mill-programm ħolistiku tal-immodernizzar tal-Primary HealthCare.

	Servizz
	Sit Temporanju

	Podjatrija
	Fil-Klinika fil-Komunità tal- Ħamrun u fiċ-Ċentru tas-saħħa ta’ Birkirkara

	Fiżjoterapija
	Fil-Kliniċi fil-Komunità tal-Ħamrun, Ħ’Attard, u tal-Pietà

	Dijabete
	Is-servizz baqa’ jingħata miċ-Ċentru tas-Saħħa tal-Floriana

	Oftalmoloġija
	Is-servizzi kollha tal-Oftalmoloġija offruti marbuta maċ-Ċentru ta’ Eċċellenza tal-Floriana qed jingħataw minn post temporanju fi Triq St Albert, il-Gżira




DJAR TAL-ANZJANI PRIVATI – SODOD MIKRIJA MILL-GVERN

16341. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm hemm sodod li kienu qed jinkrew mill-Gvern fi djar tal-anzjani privati sal-31 ta’ Jannar 2024?

ONOR. JO ETIENNE ABELA: Sal-31 ta’ Jannar 2024 kien hemm 2,828 sodda li jinkrew mill-Gvern fi djar tal-anzjani privati.


RESIDENZA SAN VINĊENZ DE PAUL – ĦADDIEMA

16342. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid kemm hemm ħaddiema jaħdmu fil-Faċilità San Vinċenz de Paul u kemm minnhom huma tobba, infermiera u allied health professionals?

ONOR. JO ETIENNE ABELA: It-total ta’ ħaddiema tas-Servizz Pubbliku li jaħdmu fil-faċilità għall-kura fit-tul San Vinċenz de Paul fit-tliet professjonijiet imsemmija, jiġifieri tobba, infermiera u allied health professionals, jammonta għall-543. Dawn huma maqsumin kif jidher fit-tabella t’hawn taħt:

	SVP
	Tobba
	Infermiera
	Allied health professionals
	Total

	
	41
	422
	80
	543




IL-FURJANA – ĊENTRU TAS-SAĦĦA – MANUTENZJONI

16343. L-ONOR. IAN VASSALLO staqsa lill-Ministru għas-Saħħa u l-Anzjanità Attiva: Jista’ l-Ministru jgħid meta saret l-aħħar manutenzjoni fil-wing li issa ġiet magħluqa fiċ-Ċentru tas-Saħħa tal-Furjana?

ONOR. JO ETIENNE ABELA: Il-manutenzjoni preventiva ssir fuq bażi regolari matul is-sena fiċ-Ċentri tas-Saħħa u fil-Kliniċi tal-Komunità kollha tal-Primary HealthCare. Is-sezzjoni fiċ-Ċentru tas-Saħħa tal-Floriana li qed issir referenza għaliha ġiet magħluqa temporanjament għall-immodernizzar bħala parti mill-programm ħolistiku tal-immodernizzar tal-Primary HealthCare.


PARKEĠĠI RISERVATI PERSONALIZZATI – PERMESSI

16362. L-ONOR. MARK ANTHONY SAMMUT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid x’inhi l-policy li biha persuna tikkwalifika għal parkeġġ riservat personalizzat? Jista’ jgħid ukoll x’inhuma l-kriterji biex tali permess jinħareġ?

ONOR. CHRIS BONETT: Skont l-Avviż Legali 174 tal-2018, sabiex persuna tikkwalifika għall-Parkeġġ Riservat Personalizzat trid tkun tuża s-Siġġu tar-Roti jew ikollha Kundizzjoni Inkontrollabbli.

Kopja tal-applikazzjoni li telenka kemm-il policy kif ukoll tispjega l-proċedura tqiegħdet fuq il-Mejda tal-Kamra waqt il-ħin tat-Tqegħid ta’ Karti.


L-IMĠARR – IL-BOKKA TAĊ-ĊARĊARA – DRENAĠĠ

16437. L-ONOR. CHARLES AZZOPARDI staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid jekk hemmx il-ħsieb li jsir id-drenaġġ li ilu mwiegħed għal numru ta’ snin fil-parti tal-Bokka taċ-Ċarċara fl-Imġarr, viċin ta’ Kastell Zammitellu? 

ONOR. CHRIS BONETT: Nitlob lill-Onor. Interpellant jirreferi din il-mistoqsija parlamentari lill-Ministru kkonċernat.


KONSULAT ĠENERALI TA’ MALTA F’SYDNEY, L-AWSTRALJA

16438. L-ONOR. CHARLES AZZOPARDI staqsa lill-Ministru għall-Affarijiet Barranin u Ewropej u l-Kummerċ: Jista’ l-Ministru jgħid jekk il-Konsulat ta’ Malta f’Sydney, l-Awstralja, għadux miftuħ? Jekk dan għalaq, jista’ jgħid x’kienet ir-raġuni għal dan? 

ONOR. IAN BORG (Ministru għall-Affarijiet Barranin u Ewropej u l-Kummerċ): Il-Konsulat Ġenerali ta’ Malta f’Sydney huwa miftuħ. Ma hemm l-ebda pjan biex dan jingħalaq.


KLIEB LI ĠEW MICROCHIPPED FL-2023

16439. L-ONOR. JANICE CHETCUTI staqsiet lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jindika kemm-il kelb ġie microchipped u reġistrat fid-Database Nazzjonali fis-sena 2023?

ONOR. ANTON REFALO: Nirreferi lill-Onor. Interpellant għat-tabella segwenti:

	Sena
	Microchipping tal-klieb u reġistrazzjoni

	2023
	7,430




KLIEB LI ĠEW MICROCHIPPED FL-2022

16440. L-ONOR. JANICE CHETCUTI staqsiet lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jindika kemm-il kelb ġie microchipped u reġistrat fid-Database Nazzjonali fis-sena 2022?

ONOR. ANTON REFALO: Nirreferi lill-Onor. Interpellant għat-tabella segwenti:

	Sena
	Microchipping tal-klieb u reġistrazzjoni

	2022
	8,848




KLIEB LI ĠEW MICROCHIPPED FL-2021

16441. L-ONOR. JANICE CHETCUTI staqsiet lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jindika kemm-il kelb ġie microchipped u reġistrat fid-Database Nazzjonali fis-sena 2021? 

ONOR. ANTON REFALO: Nirreferi lill-Onor. Interpellant għat-tabella segwenti:

	Sena
	Microchipping tal-klieb u reġistrazzjoni

	2021
	11,358




KLIEB LI ĠEW MICROCHIPPED FL-2020

16442. L-ONOR. JANICE CHETCUTI staqsiet lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jindika kemm-il kelb ġie microchipped u reġistrat fid-Database Nazzjonali fis-sena 2020?

ONOR. ANTON REFALO: Nirreferi lill-Onor. Interpellant għat-tabella segwenti:

	Sena
	Microchipping tal-klieb u reġistrazzjoni

	2020
	9,489




KLIEB LI ĠEW MICROCHIPPED FL-2019

16443. L-ONOR. JANICE CHETCUTI staqsiet lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jindika kemm-il kelb ġie microchipped u reġistrat fid-Database Nazzjonali fis-sena 2019?

ONOR. ANTON REFALO: Nirreferi lill-Onor. Interpellant għat-tabella segwenti:

	Sena
	Microchipping tal-klieb u reġistrazzjoni

	2019
	8,581




KLIEB LI ĠEW MICROCHIPPED FL-2018

16444. L-ONOR. JANICE CHETCUTI staqsiet lill-Ministru għall-Agrikoltura, is-Sajd u d-Drittijiet tal-Annimali: Jista’ l-Ministru jindika kemm-il kelb ġie microchipped u reġistrat fid-Database Nazzjonali fis-sena 2018?

ONOR. ANTON REFALO: Nirreferi lill-Onor. Interpellant għat-tabella segwenti:

	Sena
	Microchippinh tal-klieb u reġistrazzjoni

	2018
	8,514




AWTORITÀ TAL-ARTIJIET – SKEMI

16452. L-ONOR. STANLEY ZAMMIT staqsa lill-Ministru għall-Artijiet u l-Implimentazzjoni tal-Programm Elettorali: Jista’ l-Ministru jipprovdi lista tal-iskemi maħruġa mill-Awtorità tal-Artijiet li huma miftuħa fil-ġurnata li fiha tiġi mwieġba din il-mistoqsija parlamentari u li turi meta fetħet kull skema, kemm kien hemm applikazzjonijiet għal kull skema u kemm-il applikazzjoni ġiet ipproċessata sal-ġurnata li fiha tiġi mwieġba din il-mistoqsija parlamentari? Jista’ jgħid ukoll meta ser tagħlaq kull skema?

ONOR. STEFAN ZRINZO AZZOPARDI: It-tagħrif mitlub qed jinġabar.


BIRŻEBBUĠA – XOGĦLIJIET FIT-TOROQ

16453. L-ONOR. STANLEY ZAMMIT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid liema toroq ser isir ix-xogħol fuqhom fil-lokalità ta’ Birżebbuġa minn Infrastructure Malta matul is-sena 2024 u x’tip ta’ xogħlijiet ser isiru f’kull triq li ser issir, jekk hux ser jinbidlu xi servizzi u f’liema minn dawn it-toroq ser isiru water culverts u service ducts biex is-servizzi li bħalissa għaddejjin mal-faċċati tad-djar jgħaddu minnhom? Jista’ jgħid ukoll meta ser jibdew ix-xogħlijiet, triq triq, u meta ser jispiċċaw?

ONOR. CHRIS BONETT: Infrastructure Malta se tkun qed taħdem fuq numru ta’ toroq skont prijoritajiet mogħtija lilha mill-kunsill lokali rispettiv. F’kull każ, qabel jibda x-xogħol, isir proċess ta’ konsultazzjoni ma’ entitajiet varji biex proposti tagħhom rigward infrastruttura ta’ servizzi jiġu inklużi fil-proġett rispettiv. Infrastructure Malta twettaq dawn il-proposti kif imressqa mill-entitajiet kompetenti.


ĦAL SAFI – XOGĦLIJIET FIT-TOROQ

16454. L-ONOR. STANLEY ZAMMIT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid liema toroq ser isir ix-xogħol fuqhom fil-lokalità ta’ Ħal Safi minn Infrastructure Malta matul is-sena 2024 u x’tip ta’ xogħlijiet ser isiru f’kull triq li ser issir, jekk hux ser jinbidlu xi servizzi u f’liema minn dawn it-toroq ser isiru water culverts u service ducts biex is-servizzi li bħalissa għaddejjin mal-faċċati tad-djar jgħaddu minnhom? Jista’ jgħid ukoll meta ser jibdew ix-xogħlijiet, triq triq, u meta ser jispiċċaw?

ONOR. CHRIS BONETT: Infrastructure Malta se tkun qed taħdem fuq numru ta’ toroq skont prijoritajiet mogħtija lilha mill-kunsill lokali rispettiv. F’kull każ, qabel jibda x-xogħol, isir proċess ta’ konsultazzjoni ma’ entitajiet varji biex proposti tagħhom rigward infrastruttura ta’ servizzi jiġu inklużi fil-proġett rispettiv. Infrastructure Malta twettaq dawn il-proposti kif imressqa mill-entitajiet kompetenti.


IL-QRENDI – XOGĦLIJIET FIT-TOROQ

16455. L-ONOR. STANLEY ZAMMIT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid liema toroq ser isir ix-xogħol fuqhom fil-lokalità tal-Qrendi minn Infrastructure Malta matul is-sena 2024 u x’tip ta’ xogħlijiet ser isiru f’kull triq li ser issir, jekk hux ser jinbidlu xi servizzi u f’liema minn dawn it-toroq ser isiru water culverts u service ducts biex is-servizzi li bħalissa għaddejjin mal-faċċati tad-djar jgħaddu minnhom? Jista’ jgħid ukoll meta ser jibdew ix-xogħlijiet, triq triq, u meta ser jispiċċaw?
ONOR. CHRIS BONETT: Infrastructure Malta se tkun qed taħdem fuq numru ta’ toroq skont prijoritajiet mogħtija lilha mill-kunsill lokali rispettiv. F’kull każ, qabel jibda x-xogħol, isir proċess ta’ konsultazzjoni ma’ entitajiet varji biex proposti tagħhom rigward infrastruttura ta’ servizzi jiġu inklużi fil-proġett rispettiv. Infrastructure Malta twettaq dawn il-proposti kif imressqa mill-entitajiet kompetenti.


L-IMQABBA – XOGĦLIJIET FIT-TOROQ

16456. L-ONOR. STANLEY ZAMMIT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid liema toroq ser isir ix-xogħol fuqhom fil-lokalità tal-Imqabba minn Infrastructure Malta matul is-sena 2024 u x’tip ta’ xogħlijiet ser isiru f’kull triq li ser issir, jekk hux ser jinbidlu xi servizzi u f’liema minn dawn it-toroq ser isiru water culverts u service ducts biex is-servizzi li bħalissa għaddejjin mal-faċċati tad-djar jgħaddu minnhom? Jista’ jgħid ukoll meta ser jibdew ix-xogħlijiet, triq triq, u meta ser jispiċċaw?

ONOR. CHRIS BONETT: Infrastructure Malta se tkun qed taħdem fuq numru ta’ toroq skont prijoritajiet mogħtija lilha mill-kunsill lokali rispettiv. F’kull każ, qabel jibda x-xogħol, isir proċess ta’ konsultazzjoni ma’ entitajiet varji biex proposti tagħhom rigward infrastruttura ta’ servizzi jiġu inklużi fil-proġett rispettiv. Infrastructure Malta twettaq dawn il-proposti kif imressqa mill-entitajiet kompetenti.


IŻ-ŻURRIEQ – XOGĦLIJIET FIT-TOROQ

16457. L-ONOR. STANLEY ZAMMIT staqsa lill-Ministru għat-Trasport, l-Infrastruttura u x-Xogħlijiet Pubbliċi: Jista’ l-Ministru jgħid liema toroq ser isir ix-xogħol fuqhom fil-lokalità taż-Żurrieq minn Infrastructure Malta matul is-sena 2024 u x’tip ta’ xogħlijiet ser isiru f’kull triq li ser issir, jekk hux ser jinbidlu xi servizzi u f’liema minn dawn it-toroq ser isiru water culverts u service ducts biex is-servizzi li bħalissa għaddejjin mal-faċċati tad-djar jgħaddu minnhom? Jista’ jgħid ukoll meta ser jibdew ix-xogħlijiet, triq triq, u meta ser jispiċċaw?

ONOR. CHRIS BONETT: Infrastructure Malta se tkun qed taħdem fuq numru ta’ toroq skont prijoritajiet mogħtija lilha mill-kunsill lokali rispettiv. F’kull każ, qabel jibda x-xogħol, isir proċess ta’ konsultazzjoni ma’ entitajiet varji biex proposti tagħhom rigward infrastruttura ta’ servizzi jiġu inklużi fil-proġett rispettiv. Infrastructure Malta twettaq dawn il-proposti kif imressqa mill-entitajiet kompetenti.

